title: সৌরজগৎ

text: সৌরজগতের বাইরের দিকে অবস্থিত চারটি গ্রহকে গ্যাস দানব বলা হয়। মাঝেমাঝে এদেরকে জোভিয়ান গ্রহ নামেও ডাকতে দেখা যায়। সূর্যকে আবর্তনরত সকল বস্তুর সম্মিলিত ভরের শতকরা ৯৯ ভাগের জন্যই দায়ী এই বহিঃস্থ গ্রহগুলো। বৃহস্পতি ও শনি গ্রহের বায়ুমণ্ডলে প্রচুর পরিমাণ হাইড্রোজেন ও হিলিয়াম আছে। সেখানকার বায়ুমণ্ডল মূলত এই দুটি মৌল দিয়েই গঠিত। নেপচুন ও ইউরেনাসের বায়ুমণ্ডলে বরফের পরিমাণ অনেক বেশি। এই বরফও পানি অ্যামোনিয়া বা মিথেন জমাট বেঁধে সৃষ্টি হয়। অনেক জ্যোতির্বিজ্ঞানীদের মতে এই গ্রহ দুটিকে সম্পূর্ণ নতুন একটি গ্রহ শ্রেণীতে ফেলা যায় যে শ্রেণীর নাম হবে "বরফ দানব"। চার দানবেরই নিজস্ব বলয় আছে। কিন্তু শুধু শনির বলয়ই পৃথিবী থেকে দেখা যায়। বহিঃস্থ গ্রহকে আবার উৎকৃষ্ট গ্রহের সাথে গুলিয়ে ফেলা ঠিক হবে না। পৃথিবীর কক্ষপথের বাইরে অবস্থিত গ্রহগুলোকেই উৎকৃষ্ট গ্রহ নামে ডাকা হয়।ধূমকেতু বেশ ছোট সৌর জাগতিক বস্তু। মূলত উদ্বায়ী বরফ দ্বারা গঠিত এই বস্তুগুলোর ব্যাস হয় সাধারণত কয়েক কিলোমিটার। এরা অতি মাত্রায় উৎকেন্দ্রিক কক্ষপথে আবর্তন করে; অনুসূর বিন্দু সৌরজগতের অভ্যন্তরভাগের গ্রহগুলোর কক্ষপথের চেয়ে কাছে আবার অপসূর প্লুটোর কক্ষপথেরও বাইরে। ধূমকেতু যখন সৌরজগতের অভ্যন্তরভাগে প্রবেশ করে তখন সূর্যের খুব কাছে এসে যাওয়ার কারণে এর বরফসমৃদ্ধ পৃষ্ঠতল আয়নিত ও উর্ধ্বপাতিত হয়ে একটি লেজ গঠন করে। গ্যাস আর ধূলি দিয়ে গঠিত এই লেজটি পৃথিবী থেকে মাঝে মাঝে খালি চোখেও দেখা যায়।


title: সৌরজগৎ

text: মূল গ্রহাণু বেষ্টনীটি মূলত একটি কক্ষপথ যা পৃথিবী এবং মঙ্গলের মধ্যে অবস্থিত। সূর্য থেকে এই বেষ্টনীর নিকটবিন্দু এবং দূরবিন্দুর দূরত্ব যথাক্রমে ২.৩ এইউ এবং ৩.৩ এইউ। ধারণা করা হয়, সৌরজগতের গঠনকালীন সময়ে বৃহস্পতি গ্রহের মহাকর্ষীয় আকর্ষণের কারণে যে বস্তুগুলো একসাথে মিলে বড় কোন বস্তুতে পরিণত হতে পারেনি সেগুলোই এই বেষ্টনীতে আশ্রয় নিয়েছে।


title: পৃথিবী

text: সৌরজগতের ভেতরে অবস্থিত সবচেয়ে পুরনো পদার্থের বয়স প্রায় ৪.৫৬ শত কোটি বছর। আজ থেকে ৪.৫৪ শত কোটি বছর আগে পৃথিবীর আদিমতম রূপটি গঠিত হয়। সূর্যের পাশাপাশি সৌরজগতের অন্যান্য মহাজাগতিক বস্তুগুলিও গঠিত হয় ও এগুলোর বিবর্তন ঘটতে থাকে। তাত্ত্বিক দৃষ্টিকোণ থেকে, একটি আণবিক মেঘ থেকে একটি সৌর নীহারিকা মহাকর্ষীয় ধসের মাধ্যমে কিছু আয়তন বের করে নেয়, যা ঘুরতে শুরু করে এবং চ্যাপ্টা হয়ে তৈরি হয় পরিনাক্ষত্রিক চাকতিতে, এবং এই চাকতি থেকেই সূর্য এবং অন্যান্য গ্রহের উৎপত্তি ঘটে। একটি নীহারিকাতে বায়বীয় পদার্থ, বরফকণা এবং মহাজাগতিক ধূলি (যার মধ্যে আদিম নিউক্লাইডগুলিও অন্তর্ভুক্ত) থাকে। নীহারিকা তত্ত্ব অনুযায়ী সংযোজন প্রক্রিয়ার মাধ্যমে অতিক্ষুদ্র গ্রহগুলি গঠিত হয়। এভাবে আদিম পৃথিবীটি গঠিত হতে প্রায় ১ থেকে ২ কোটি বছর লেগেছিল।


title: মহাবিশ্ব

text:
সূর্য আমাদের নিকটবর্তী নক্ষত্র। সূর্য থেকে আলো আসতে ৮ মিনিট মত সময় লাগে, কাজেই সূর্যের দূরত্ত্ব হচ্ছে আনুমানিক ৮ আলোক মিনিট। আমাদের সৌর জগতের আকার হচ্ছে ১০ আলোক ঘন্টার মত। সূর্যের পরে আমাদের নিকটবর্তী তারা হচ্ছে ৪ আলোক বর্ষ দূরত্বে। নিচের চিত্রে ১৪ আলোক বর্ষের মধ্যে অবস্থিত সমস্ত তারাদের দেখানো হয়েছে।
নিচের ছবিতে ছায়াপথ গ্যালাক্সির বাহুসমূহ দেখানো হয়েছে। সূর্য থেকে গ্যালাক্সির কেন্দ্রের দূরত্ব প্রায় ৩০,০০০ আলোক বর্ষ। গ্যালাক্সির ব্যাস ১০০,০০০ বা এক লক্ষ আলোক বর্ষ। কেন্দ্রের উল্টোদিকের অংশকে আমরা দেখতে পাই না।
নিচের চিত্রে ছায়াপথের ৫ মিলিয়ন বা ৫০ লক্ষ আলোকবর্ষের মধ্যে অবস্থিত গ্যালাক্সিগুলো দেখানো হয়েছে। এই স্থানীয় গ্যালাক্সি দলের মধ্যে বড় তিনটি সর্পিল গ্যালাক্সি - ছায়াপথ, অ্যান্ড্রোমিডা বা M31 এবং M33 একটি মহাকর্ষীয় ত্রিভুজ তৈরি করেছে। অ্যান্ড্রোমিডা গ্যালাক্সি আমাদের নিকটবর্তী বড় গ্যালাক্সি। এর দূরত্ব হচ্ছে ২.৫ মিলিয়ন বা ২৫ লক্ষ আলোকবর্ষ। স্থানীয় দলের মধ্যে বেশীর ভাগ গ্যালাক্সিই বড় ম্যাজিল্লান মেঘের মত অনিয়মিত গ্যালাক্সি।
ডান দিকের চিত্রে স্থানীয় গ্যালাক্সি দল থেকে স্থানীয় গ্যালাক্সি মহাপুঞ্জের অন্যান্য দলের দূরত্ত্ব দেখানো হয়েছে। এই মহাপুঞ্জের কেন্দ্র কন্যা গ্যালাক্সি দল হওয়াতে তাকে কন্যা মহাপুঞ্জ বা মহাদল বলা হয়। কন্যা গ্যালাক্সি পুঞ্জ আমাদের থেকে প্রায় ৬৫ মিলিয়ন বা ৬.৫ কোটি আলোকবর্ষ দূরে অবস্থিত। এই ধরণের মহাপুঞ্জগুলো ফিতার আকারের মত। সাবানের বুদবুদ দিয়ে এই ধরণের গ্যালাক্সিপুঞ্জ গঠনের মডেল করা যায়। দুটো বুদবুদের দেওয়াল যেখানে মেশে সেখানেই যেন গ্যালাক্সির ফিতা সৃষ্টি হয়েছে।
নিচের চিত্রে আমাদের ৫০০ মিলিয়ন বা ৫০ কোটি আলোকবর্ষের মধ্যে অবস্থিত প্রধান গ্যালাক্সিপুঞ্জ ও গ্যালাক্সি দেওয়াল দেখানো হচ্ছে। এই চিত্রে বুদবুদগুলোর মাঝের শূন্যতা (void) খুব ভাল করেই বোঝা যাচ্ছে। কন্যা গ্যালাক্সি মহাপুঞ্জসহ ৫০ মেগাপার্সেকের (৫০ মিলিয়ন পার্সেক বা ১৬৩ মিলিয়ন আলোকবর্ষ)মধ্যে সমস্ত পদার্থ ৬৫ মেগাপার্সেক দূরের নর্মা পুঞ্জের (Abell 3627)দিকে ৬০০ কিমি/সেকেন্ডে ছুটে যাচ্ছে। বৃহত্তর স্কেলে গ্যালাক্সি সৃষ্টির জন্য ব্যারিয়ন ধ্বনি স্পন্দন (Baryon Acoustic Oscillation) যথেষ্ট সফল হয়েছে। এই মডেল অনুযায়ী গ্যালাক্সি পুঞ্জ মোটামুটি ১০০ মেগাপার্সেক (~৩০০ মিলিয়ন আলোকবর্ষ)স্কেলে বা স্থান জুড়ে সৃষ্টি হবে। স্লোয়ান ডিজিটাল স্কাই সার্ভের ডাটাতে ব্যারিয়ন স্পন্দন ২০০৫এ ধরা পড়ে।


title: ফ্রান্সের ইতিহাস

text: ফ্রান্সের উন্নয়নে এর ভূগোল গুরুত্বপূর্ণ ভূমিকা রেখেছে। ফ্রান্স দেখতে অনেকটা ষড়ভুজের মত। দেশটি ইউরেশিয়া মহাদেশীয় ভূখণ্ডের পশ্চিম সীমানায় অবস্থিত। ফ্রান্সই ইউরোপের একমাত্র রাষ্ট্র যার দক্ষিণে ভূমধ্যসাগর পর্যন্ত এবং ইউরোপের উত্তর সীমানা পর্যন্ত সীমান্ত আছে। ফ্রান্সই একমাত্র ইউরোপীয় রাষ্ট্র যার একপাশে আটলান্টিক মহাসাগর ও অন্যপাশে কেন্দ্রীয় ইউরোপ। এই ভৌগোলিক অবস্থান ফ্রান্সের অর্থনীতি, সরকার এবং সংস্কৃতির উন্নয়নে ভূমিকা রেখেছে। ভৌগোলিক অবস্থানের কারণে ফ্রান্স ভূমি ও সাগর উভয় দিক থেকেই নিজেকে সর্বদা রক্ষার প্রয়াস পেয়েছে। দেশটি একটি শক্তিশালী স্থল সেনাবাহিনী গঠন করেছে এবং আধুনিক যুগে এসে একটী সমীহজাগানো নৌবাহিনীও গঠন করেছে। ফ্রান্সের দীর্ঘ তটরেখা এবং অনেকগুলি দীর্ঘ ও নাব্য নদীর কারণে রেল পরিবহনের প্রচলনের আগেই ফ্রান্সের ষড়ভুজের বিভিন্ন এলাকায় সহজেই প্রবেশ করা যেত। ফরাসি ভূখণ্ডের অভ্যন্তরে উচ্চ পর্বতমালার অনুপস্থিতিও রাজনৈতিক ও অর্থনৈতিক একত্রীকরণ সহজ করেছে।


title: ফ্রান্স

text:
ফ্রান্স মোটামুটি ষড়ভুজাকৃতির। এর উত্তর-পূর্বে বেলজিয়াম ও লুক্সেমবুর্গ, পূর্বে জার্মানি, সুইজারল্যান্ড ও ইতালি, দক্ষিণ-পশ্চিমে অ্যান্ডোরা ও স্পেন, উত্তর-পূর্বে ইংলিশ চ্যানেল, পশ্চিমে আটলান্টিক মহাসাগর, উত্তরে উত্তর সাগর, এবং দক্ষিণ-পূর্বে ভূমধ্যসাগর।
বিশ্বের সবচেয়ে পুরনো জাতি-রাষ্ট্রের মধ্যে একটি হল ফ্রান্স। মধ্যযুগে ডিউক ও রাজপুত্রদের রাজ্যগুলি একত্র হয়ে একটিমাত্র শাসকের অধীনে এসে ফ্রান্স গঠিত হয়। বর্তমানে ফ্রান্স এর পঞ্চম প্রজাতন্ত্র পর্যায়ে রয়েছে। ১৯৫৮ সালের ২৮শে সেপ্টেম্বর এই প্রজাতন্ত্রের যাত্রা শুরু হয়। রাজনীতিতে কেন্দ্রীয় প্রবণতার উত্থান এবং বেসরকারী খাতের উন্নয়ন এই নতুন ফ্রান্সের অন্যতম বৈশিষ্ট্য। ফ্রান্স ইউরোপীয় ইউনিয়নের অন্যতম প্রধান সদস্য। ফ্রান্স জাতিসংঘের নিরাপত্তা পরিষদের পাঁচ স্থায়ী সদস্য-দেশের একটি এবং এর ভেটো প্রদানের ক্ষমতা আছে।


title: লিওঁ উপসাগর

text: লিওঁ উপসাগর () দক্ষিণ ফ্রান্সের লংগদক-রুসিয়োঁ এবং প্রোভঁস প্রদেশের উপকূলে অবস্থিত ভূমধ্যসাগরের একটি বাহু। উপসাগরটি পশ্চিমে ফ্রান্স-স্পেন সীমান্ত থেকে শুরু হয়ে পূর্বে ইল দিয়ের (Îles d'Hyères) নামক ফরাসি দ্বীপপুঞ্জ পর্যন্ত বিস্তৃত। লিওঁ উপসাগরে সাতটি নদী এসে পড়েছে (তেক, তেত, ওদ, অর্ব, এরো, ভিদুর্ল এবং রোন); এদের মধ্যে সবচেয়ে বিখ্যাতটি হল রোন নদী, যা দক্ষিণ ফ্রান্সের উপকূলীয় অঞ্চলকে আল্পস পর্বতমালার সাথে যুক্ত করেছে। পার্বত্য অঞ্চল থেকে শীতল বায়ু যখন রোন উপত্যকার ভেতর দিয়ে নেমে আসে, তখন লিওঁ উপসাগরে এক ধরনের শুষ্ক, শীতল, উত্তুরে ঝোড়ো বায়ু প্রবাহিত হয়, যার স্থানীয় নাম মিস্ত্রাল (mistral)।


title: প্রোভঁস-আল্প-কোত দাজ্যুর

text: দক্ষিণ পূর্ব ফ্রান্সে এটির মোট ছয়টি দেপার্ত্যমঁ রয়েছে। এর পূর্ব দিকে রয়েছে ইতালীয় সীমান্ত, এবং দক্ষিণে ভূমধ্যসাগর ও মোনাকো অবস্থিত। এছাড়া এর উত্তর দিকে রয়েছে ফ্রান্সের রোন-আল্প, এবং পশ্চিমে রয়েছে লংগ্‌দক-রুসিয়্যোঁ। রোন নদীর মাধ্যমে এটির পশ্চিম অংশের সীমান্ত নির্ধারিত হয়েছে।


title: সুইজারল্যান্ডের ভূগোল

text: সুইজারল্যান্ড পশ্চিম ইউরোপের মধ্যভাগে অবস্থিত। এর উত্তরে জার্মানি, পূর্বে অস্ট্রিয়া ও লিশটেনষ্টাইন, দক্ষিণে ইতালি এবং পশ্চিমে ফ্রান্স। সুইজারল্যান্ড একটি ক্ষুদ্র পর্বতময় দেশ। এটি কেন্দ্রীয় আল্পস পর্বতমালা এবং উত্তরাঞ্চলীয় প্রাক-আল্পস পর্বতমালার কিয়দংশ নিয়ে গঠিত। এখানে পর্বত, পাহাড়, নদী ও হ্রদের বিচিত্র সমাহার ঘটেছে। দেশটির আয়তন ৪১,২৮৫ বর্গকিলোমিটার এবং এটি উত্তর-দক্ষিণে ২২০ কিলোমিটার এবং পূর্ব-পশ্চিমে ৩৫০ কিলোমিটার দীর্ঘ। দক্ষিণের মাগগিওরে হ্রদের তীরে সমুদ্র সমতল থেকে মাত্র ১৯২ মিটার উঁচুতে রয়েছে পাইন অরণ্যের সারি। অন্যদিকে সেখান থেকে মাত্র ১০০ কিলোমিটার দূরে রয়েছে ৪০০০ মিটারেরও বেশি উঁচু ৪৮টি বরফাবৃত পর্বতশৃঙ্গ। সুইজারল্যান্ডের তিনটি প্রধান ভৌগোলিক অঞ্চলে ভাগ করা যায়---জুরা, সুইজারল্যান্ডীয় মালভূমি এবং আল্পস পর্বতমালা।


title: স্পেন

text: স্পেনের উত্তর সীমানাতে আটলান্টিক মহাসাগরের একটি বাহু বিস্কায়া উপসাগর অবস্থিত। উত্তর-পূর্ব সীমানায় পিরিনীয় পর্বতমালা স্পেনের সাথে ফ্রান্স এবং অতিক্ষুদ্র রাষ্ট্র অ্যান্ডোরার একটি প্রাকৃতিক সীমানা গঠন করেছে। পূর্ব দিকে ভূমধ্যসাগর, দক্ষিণে ভূমধ্যসাগর ও আটলান্টিক মহাসাগর এবং পশ্চিমে পর্তুগাল ও আটলান্টিক মহাসাগর স্পেনের বাকী সীমানা নির্ধারণ করেছে। স্পেনের সর্বদক্ষিণ বিন্দুটি মরক্কোর দিকে মুখ করে অবস্থিত এবং দেশ দুইটি সরু জিব্রাল্টার প্রণালী দ্বারা একে অপরের থেকে বিচ্ছিন্ন; স্পেন তাই ইউরোপের সাথে আফ্রিকার সঙ্গমস্থলে অবস্থিত। এছাড়া আটলান্টিক মহাসাগরের লাস কানারিয়াস দ্বীপপুঞ্জ এবং ভূমধ্যসাগরের বালেয়ারীয় দ্বীপপুঞ্জগুলিও স্পেনের শাসনাধীন। এছাড়া মরক্কোতে সেউতা এবং মেলিইয়া নামের দুইটি ছিটমহল স্পেন পরিচালনা করে। উত্তর আফ্রিকার উপকূলের কাছে অবস্থিত পেনিয়ন দে বেলেস দে লা গোমেরা নামক দ্বীপ, আলহুসেমাস ও চাফারিনাস দ্বীপপুঞ্জগুলিও স্পেনের অধিকারে পড়েছে। ব্রিটিশদের অধীনে অবস্থিত জিব্রাল্টার স্পেনের মূল ভূখণ্ডের একেবারে দক্ষিণ প্রান্তসীমায় অবস্থিত।


title: ব্রাজিল

text: ব্রাজিলে পূর্বভাগ আটলান্টিক মহাসাগর দ্বারা বেষ্টিত। যার উপকূলীয়ভাগের দৈর্ঘ্য প্রায় । ব্রাজিলের উত্তরে রয়েছে ভেনেজুয়েলা, গায়ানা, সুরিনাম, ও ফ্রান্সের সামুদ্রিক দেপার্ত্যমঁ ফরাসি গায়ানা। এছাড়াও এর উত্তর-পশ্চিমভাগে কলম্বিয়া; পশ্চিমে বলিভিয়া ও পেরু; দক্ষিণ-পশ্চিমে আর্জেন্টিনা ও প্যারাগুয়ে, এবং সর্ব-দক্ষিণে দক্ষিণে উরুগুয়ে অবস্থিত। ব্রাজিলীয় সীমানায় আটলান্টিক মহাসাগরের বেশকিছু দ্বীপপুঞ্জ অবস্থিত, যার মধ্যে রয়েছে ফের্নান্দু জি নরোনিঁয়া, রোকাস অ্যাটল, সেন্ট পিটার ও সেন্ট পল রকস, এবং ত্রিনিদাজি এ মার্চিঁ ভাজ। ব্রাজিলের সাথে চিলি ও ইকুয়েডর ব্যতীত দক্ষিণ আমেরিকার সকল দেশেরই সীমান্ত-সংযোগ রয়েছে।


title: ফ্রান্সের ভূগোল

text: ফ্রান্সের ভূপ্রকৃতি বিচিত্র। দেশটির উত্তরে উপকূলীয় নিম্নভূমি ও বিস্তৃত সমভূমি। দক্ষিণ-মধ্য ফ্রান্সে আছে পাহাড়ী উঁচুভূমি। আর পূর্বে আছে সবুজ উপত্যকা ও সুউচ্চ বরফাবৃত আল্পস পর্বতমালা। ফ্রান্সের সীমানার প্রায় সর্বত্রই পর্বতময়, ফলে কেবল উত্তর-পূর্বের সীমান্ত বাদে দেশটির প্রায় সর্বত্রই একটি প্রাকৃতিক সীমানা নির্ধারিত হয়েছে। ফ্রান্সের প্রধান নদীগুলি হল সেন (Seine), লোয়ার (Loire), গারন (Garonne), এবং রোন (Rhône)।


title: বিগ্‌ল প্রণালী

text: বিগ্‌ল প্রণালী () দক্ষিণ আমেরিকার দক্ষিণতম প্রান্তে তিয়ের্‌রা দেল ফুয়েগো দ্বীপপুঞ্জে অবস্থিত একটি সমুদ্র প্রণালী। প্রণালীটি পূর্ব-পশ্চিমে প্রায় ২৪০ কিলোমিটার ধরে প্রসারিত এবং সংকীর্ণতম অংশে এর প্রস্থ প্রায় ৫ কিলোমিটার। এটির উত্তরে তিয়ের্‌রা দেল ফুয়েগো দ্বীপপুঞ্জের মূল দ্বীপ ইসলা গ্রান্দে দে তিয়ের্‌রা দেল ফুয়েগো এবং দক্ষিণে নাবারিনো, পিক্তন, ওস্তে ও অন্যান্য ক্ষুদ্রাকার দ্বীপগুলি অবস্থিত। পশ্চিম প্রান্তে গিয়ে প্রণালীটি দুইটি শাখায় বিভক্ত হয়ে ইসলা গর্দন নামের দ্বীপের দুই পাশ দিয়ে প্রবাহিত হয়েছে এবং ডারউইন সাউন্ড নামের জলরাশির মাধ্যমে প্রশান্ত মহাসাগরের সাথে মিলিত হয়েছে। প্রণালীর পূর্ব অংশ চিলি ও আর্জেন্টিনার মধ্যে সীমান্ত নির্ধারণ করেছে। প্রণালীর পশ্চিম অংশ সম্পূর্ণ চিলির সীমানার অভ্যন্তরে অবস্থিত।


title: দক্ষিণ মেরু

text: পূর্বে দক্ষিণ মেরু পৃথিবীর দক্ষিণ গোলার্ধের সমুদ্রে অবস্থান করলেও মহাদেশীয় প্রবাহের ফলে বর্তমানে অ্যান্টার্কটিকায় অবস্থিত। অ্যান্টার্কটিকার এই স্থানটি সমুদ্রপৃষ্ঠ থেকে ২,৮৩৫ মিটার বা ৯,৩০১ ফুট ওপরে ২,৭০০ মিটার পুরু বরফে ঢাকা মালভূমিতে অবস্থিত। তাই এই স্থানের ভূপৃষ্ঠ সমুদ্রপৃষ্ঠ থেকে মাত্র ১০০ মিটারের মতো উঁচু। এই স্থান থেকে সবচেয়ে নিকটবর্তী সমুদ্র ১৩০০ কিলোমিটার দূরে তিমি উপসাগর। মেরুর বরফ মূল মধ্যরেখার থেকে ৩৭° থেকে ৪০° পশ্চিমের মধ্যে ওয়েডেল সাগরের দিকে বছরে ১০ মিটার করে প্রবাহিত হচ্ছে।


title: পিথাগোরাস

text: কোনগুলো পিথাগোরাসের কাজ আর কোনগুলো তার উত্তরসূরীদের কাজ তা নির্ধারণ করা বেশ কষ্টকর। তারপরও ধারণা করা হয় পিথাগোরাস বস্তু-জগৎ ও সঙ্গীতে সংখ্যার গুরুত্ব ও কার্যকারিতা বিষয়ক তত্ত্বের জনক। অন্যান্য প্রাক-সক্রেটীয় দার্শনিকের মত তিনিও বিশ্বতত্ত্ব নিয়ে ভেবেছিলেন কিনা এবং আসলেই তাকে গণিতবিদ বলা যায় কিনা এ নিয়ে বিতর্ক আছে। তবে প্রাচীনতম নিদর্শন বলছে, পিথাগোরাস এমন একটি বিশ্বজগতের ধারণা দিয়েছিলেন যা নৈতিক মানদণ্ড এবং সাংখ্যিক সম্পর্কের ভিত্তিতে গঠিত। প্লেটোর মহাজাগতিক পুরাণে যেসব ধারণা পাওয়া যায় তার সাথে এর বেশ মিল আছে। বিভিন্ন সংখ্যার মধ্যে সম্পর্ক নিয়ে তিনি খুব আগ্রহী ছিলেন যার উৎকৃষ্ট উদাহরণ পিথাগোরাসের উপপাদ্য। কিন্তু এই উপপাদ্য তিনি প্রমাণ করেছিলেন বলে মনে হয় না। সম্ভবত পিথাগোরীয় দর্শনের উত্তরসূরীরাই এর প্রকৃত প্রতিপাদক। এই উত্তরসূরীরা তাদের গুরুর বিশ্বতত্ত্বকে দিনদিন আরও বৈজ্ঞানিক ও গাণিতিক দিকে নিয়ে গেছে যাদের মধ্যে ফিলোলাউস এবং Archytas উল্লেখযোগ্য। পিথাগোরাস মৃত্যু-পরবর্তী আত্মার অপেক্ষাকৃত আশাবাদী একটি চিত্র দাঁড় করিয়েছিলেন এবং জীবন যাপনের এমন একটি পদ্ধতি প্রদান করেছিলেন যা দৃঢ়তা ও নিয়মানুবর্তিতার কারণে অনেককে আকর্ষণ করতে সমর্থ হয়েছিল। বলা হয়ে থাকে তিনিই প্রথম যে নিজেকে দার্শনিক বা প্রজ্ঞার প্রেমিক হিসেবে দাবী করেছিলেন।


title: পিথাগোরাসের উপপাদ্য

text:
গণিতবিদ্যায় পিথাগোরাসের উপপাদ্য বা পিথাগোরিয়ান থিউরেম হল ইউক্লিডীয় জ্যামিতির অন্তর্ভুক্ত সমকোণী ত্রিভুজের তিনটি বাহু সম্পর্কিত একটি সম্পর্ক। এই উপপাদ্যটি গ্রিক গণিতবিদ পিথাগোরাস-এর নামানুসারে করা হয়েছে, যাকে ঐতিহ্যগতভাবে এই উপপাদ্যদের আবিষ্কারক ও প্রমাণকারী হিসেবে গণ্য করা হয়। তবে উপপাদ্যটির ধারণা তার সময়ের আগে থেকেই প্রচলিত ছিল। চীনে এই উপপাদ্যটি “গোউযু থিউরেম” (勾股定理) হিসেবে প্রচলিত যা ৩, ৪ ও ৫ বাহু বিশিষ্ট ত্রিভুজের ক্ষেত্রে প্রযোজ্য।
এই উপপাদ্যমতে, কোন একটি সমকোণী ত্রিভুজের অতিভুজের উপর অঙ্কিত বর্গক্ষেত্রের ক্ষেত্রফল ঐ ত্রিভুজের অপর দুই বাহুর উপর অঙ্কিত বর্গক্ষেত্রদ্বয়ের ক্ষেত্রফলের সমষ্টির সমান।
যদি আমরা "c" কে অতিভুজ এবং "a" ও "b" কে অপর দুই বাহুর দৈর্ঘ্য ধরি, তাহলে সমীকরণের সাহায্যে উপপাদ্যটি হবে


title: পিথাগোরাস

text: "মিশরীয় পুরোহিতদের কাছে পিথাগোরাস কতটুকু কি শিখেছিলেন বা আদৌও কিছু শিখেছিলেন কিনা তা বলা কঠিন। যে প্রতীকীবাদ পিথাগোরিয়ানরা আয়ত্ত্ব করেছিলেন তার সাথে মিশরের সুনির্দিষ্ট কোন যোগাযোগ খুজে পাওয়া যায় না। যে সব গোপন ধর্মীয় প্রথা পিথাগোরিয়ানগন পালন করতেন সেটা গ্রীসের ধর্মীয় মানসের ভেতরে নিজে নিজেই বিকাশিত হতে পারত, প্রাচীন মিশরীয় ঐন্দ্রজালিকতা সম্পর্কে সম্পূর্ণ অজ্ঞাত থেকেই। যে দর্শন ও প্রতিষ্ঠান সমূহ পিথাগোরাস গড়ে তুলেছিলেন, সেটা সে সময়ের প্রভাবপুষ্ট যে কোন গ্রিক মনিষী সেটা সম্ভব করে তুলতে পারতেন। প্রাচীন গ্রন্থকারগণ পিথাগোরাসের ধর্মীয় এবং নন্দনতাত্ত্বিক স্বকীয়তার সাথে অর্ফিক কিংবা ক্রিটান রহস্যের কিংবা Delphic oracle এর সাদৃশ্যের কথা উল্লেখ করে গিয়েছিলেন।"


title: পিথাগোরাসের উপপাদ্য

text:
এই সূত্রে সমবাহু ত্রিভুজের একটি বৈশিষ্ট্য সাধারণ সূত্রের সাহায্যে প্রকাশ করা হয় যার মাধ্যমে কোন ত্রিভুজের দুটি বাহুর দৈর্ঘ্য জানা থাকলে তৃতীয় বাহুর দৈর্ঘ্য নির্ণয় করা যায়। এই সূত্রের একটি সাধারণকৃত রূপ হল ল অফ কজিনস যার সাহায্যে যে কোন ত্রিভুজের তৃতীয় বাহুর দৈর্ঘ্য নির্ণয় করা যায় যখন বাকী দুটি বাহুর দৈর্ঘ্য এবং তাদের মধ্যকার কোণের মান দেয়া থাকে। যদি বাহু দুটির মধ্যকার কোণটি সমকোণ হয় তবে পিথাগোরাস উপপাদ্যের সাহায্যে তা নির্ণয় সম্ভব।
এ প্রমাণটি অনুপাতের উপর ভিত্তি করে প্রতিষ্ঠিত যাতে দুটি সদৃশ ত্রিভুজকে ব্যবহার করা হয়েছে।


title: পিথাগোরাস

text: পিথাগোরাস কিছু লিখেননি এবং সমসাময়িক কারও রচনাতেও তার সম্পর্কে বিস্তারিত কিছু জানা যায় না। উপরন্তু ১ম খ্রিস্টপূর্বাব্দ থেকে তাকে বেশ অনৈতিহাসিক দৃষ্টিভঙ্গিতে দেখা হতে থাকে। সে সময় ভাবা হতো পিথাগোরাস একজন স্বর্গীয় স্বত্তা এবং গ্রিক দর্শনে যা কিছু সত্য (এমনকি প্লেটো এবং এরিস্টটলের অনেক পরিণত চিন্তাধারা) তার সবই তিনি শুরু করেছেন। এই ধারণা প্রতিষ্ঠিত করতে এমনকি কিছু গ্রন্থ পিথাগোরাস ও পিথাগোরাসবাদীদের নামে জাল করা হয়েছিল। তাই তার সম্পর্কে সত্যটা জানার জন্য মোটামুটি নির্ভেজাল এবং প্রাচীনতম প্রমাণগুলোর দিকে তাকাতে হবে কারণ স্পষ্টতই পরবর্তীরা তার ব্যাপারে তথ্য বিকৃতি ঘটিয়েছিল। বর্তমানে পিথাগোরাস প্রধাণত গণিতবিদ ও বিজ্ঞানী হিসেবে পরিচিত হলেও প্রাচীনতম প্রমাণ বলছে, তার সময় বা তার মৃত্যুর দেড় শত বছর পর প্লেটো ও এরিস্টটলের সময়ও তিনি গণিত বা বিজ্ঞানের জন্য বিখ্যাত ছিলেন না। তখন তিনি পরিচিত ছিলেন, প্রথমত মৃত্যুর পর আত্মার পরিণতি বিষয়ে বিশেষজ্ঞ যিনি ভাবতেন আত্মা অমর এবং ধারাবাহিকভাবে তার অনেকগুলো পুনর্জন্ম ঘটে, দ্বিতীয়ত, ধর্মীয় আচারানুষ্ঠান বিষয়ে পণ্ডিত, তৃতীয়ত একজন ঐন্দ্রজালিক যার স্বর্ণের ঊরু আছে এবং যিনি একইসাথে দুই স্থানে থাকতে পারেন এবং চতুর্থত, একটি কঠোর জীবন ব্যবস্থা যাতে খাদ্যাভ্যাসের উপর নিষেধাজ্ঞা এবং আচারানুষ্ঠান পালন ও শক্ত আত্ম-নিয়ন্ত্রয়ণের নির্দেশ আছে তার জনক হিসেবে।


title: পিথাগোরাস

text: সামোসের পিথাগোরাস (, অথবা শুধু পিথাগোরাস; খ্রিস্টপূর্ব ৫৭২– ৪৯৭ অব্দ) ছিলেন একজন আয়োনীয় গ্রিক দার্শনিক, গণিতবিদ এবং পিথাগোরাসবাদী ভ্রাতৃত্বের জনক যার প্রকৃতি ধর্মীয় হলেও তা এমন সব নীতির উদ্ভব ঘটিয়েছিল যা পরবর্তীতে প্লেটো এবং এরিস্টটলের মত দার্শনিকদের প্রভাবিত করেছে। তিনি এজিয়ান সাগরের পূর্ব উপকূল অর্থাৎ বর্তমান তুরস্কের কাছাকাছি অবস্থিত সামোস দ্বীপে জন্মেছিলেন। ধারণা করা হয় শৈশবে জ্ঞান অন্বেষণের তাগিদে মিশরসহ বিভিন্ন দেশ ভ্রমণ করেছিলেন। ৫৩০ খ্রিস্টপূর্বাব্দের দিকে ইতালির দক্ষিণাঞ্চলে অবস্থিত গ্রিক কলোনি ক্রোতোনে চলে যান, এবং সেখানে একটি আধ্যাত্মিক ও দার্শনিক ভ্রাতৃত্বমূলক সম্প্রদায় প্রতিষ্ঠা করেন। তার অনুসারীরা তারই নির্ধারিত বিধি-নিষেধ মেনে চলত এবং তার দার্শনিক তত্ত্বসমূহ শিখতো। এই সম্প্রদায় ক্রোতোনের রাজনীতিতে প্রভাব বিস্তার করতে থাকে যা তাদের নিজেদের জন্য বিপজ্জনক হয়ে দাড়ায়। এক সময় তাদের সভাস্থানগুলো পুড়িয়ে দেয়া হয় এবং পিথাগোরাসকে বাধ্য করা হয় ক্রোতোন ছেড়ে যেতে। ধারণা করা হয় জীবনের শেষ দিনগুলো তিনি দক্ষিণ ইতালিরই আরেক স্থান মেতাপোন্তুমে কাটিয়েছিলেন।


title: পলিসিস্টিক ওভারি সিন্ড্রোম

text:
পলিসিস্টিক ওভারি সিন্ড্রোম (পিসিওএস) হল মহিলাদের মধ্যে অ্যান্ড্রোজেন (পুরুষ হরমোন) এর মাত্রা বেড়ে যাবার জন্য কিছু উপসর্গের সমাহার।
পিসিওএস এর লক্ষণ ও উপসর্গের মধ্যে আছে ঋতু চক্র অনিয়মিত হওয়া বা না হওয়া, অতিরিক্ত রক্তক্ষরণ, মুখে এবং শরীরে অবাঞ্ছিত লোম, ব্রণ, পেটে ব্যথা, গর্ভধারণে ব্যর্থতা, এবং চামড়ায় পুরু, গাঢ়, বেগুনি দাগ। সংযুক্ত অবস্থাগুলির মধ্যে আছে টাইপ-২ বহুমূত্র রোগ, অতিস্থূলতা, অবস্ট্রাকটিভ স্লিপ অ্যাপনিয়া, হৃদরোগ, মেজাজ পরিবর্তন, এবং এন্ডোমেট্রিয়াল ক্যান্সার।
জিনগত এবং পরিবেশগত কারণের মিলিত প্রভাবে পিসিওএস হতে দেখা যায়। অতিস্থূলতা, যথেষ্ট ব্যায়াম না করা, আগে কারো হয়েছে এমন পারিবারিক ইতিহাস এই অসুখের ঝুঁকির কারণ। রোগনির্ণয় করা হয়, নিম্নলিখিত তিনটির মধ্যে অন্তত দুটি পাওয়া গেলে: ডিম্বপাত না হওয়া, উচ্চ মাত্রার অ্যান্ড্রোজেন, এবং ওভারিয়ান সিস্ট। আল্ট্রাসাউন্ড করে সিস্ট আছে কিনা নির্ণয় করা যায়। একইরকম উপসর্গ দেখা যায় যেগুলিতে সেগুলি হল অ্যাড্রেনাল হাইপারপ্লেসিয়া, হাইপোথাইরয়েডিজম, এবং রক্তে উচ্চ মাত্রায় প্রোল্যাক্টিন এর উপস্থিতি।
পিসিওএস ঠিক হয়না। জীবনধারায় পরিবর্তন, যেমন ওজন কমানো এবং ব্যায়াম করা, এগুলিই হল এর চিকিৎসা। জন্ম নিয়ন্ত্রণ বড়ি ব্যবহার করলে রজঃস্রাব স্বাভাবিক হয়, অবাঞ্ছিত লোম এবং ব্রণ থেকে মুক্তি পাওয়া যায়। মেটফরমিন এবং অ্যান্টি-অ্যান্ড্রোজেন ব্যবহার করলেও কাজ হতে পারে। বিশেষ রকম ব্রণ চিকিৎসা এবং অবাঞ্ছিত লোম অপসারণ পদ্ধতি ব্যবহার করা যেতে পারে। উর্বরতা বৃদ্ধি করার জন্য ওজন কমানোর সাথে ক্লমিফেন, বা মেটফরমিন ব্যবহার করা যেতে পারে। যাঁদের অন্যান্য ব্যবস্থা কাজ করেনি তাঁদের জন্য ইন ভিট্রো ফার্টিলাইজেশন পদ্ধতি ব্যবহার করা হয়।
১৮ থেকে ৪৪ বছরের মহিলাদের মধ্যে সবচেয়ে সাধারণ এন্ডোক্রিন গ্রন্থির রোগ হল পিসিওএস। এটি কীভাবে সংজ্ঞায়িত করা হবে তার উপর নির্ভর করে, এই বয়সের প্রায় ২% থেকে ২০% মহিলা এই অসুখে আক্রান্ত। মহিলাদের উর্বরতা কম হবার জন্য এটি একটি প্রধান কারণ। এখন যাকে পিসিওএস বলা হয় সেই রোগের প্রাচীনতম বর্ণনা পাওয়া যায় ১৭২১ সালে ইটালিতে।


title: প্রহার (চলচ্চিত্র)

text: পিটার ডি'সুজা ভারতীয় সেনার কমান্ডো প্রশিক্ষনের জন্যে নির্বাচিত হয় কিন্তু সে যেতে চাইলে তার প্রেমিকা শার্লি বাধাদান করতে থাকে। এই প্রশিক্ষণ বিপজ্জনক ও অত্যন্ত কঠিন। পারিবারিক বন্ধু ও প্রতিবেশিনী কিরনের পরামর্শে অবশ্য পিটারের পিতা তাকে যেতে অনুমতি দেন। প্রশিক্ষণ শিবিরের শিক্ষক কমান্ডো মেজর পরমজিৎ চৌহান ভীষন কঠোর চরিত্রের মানুষ। তার ট্রেনিং সমস্ত শিক্ষার্থীর কাছে আতংকের বিষয়। নানা অসুবিধার ভেতর দিয়ে শিক্ষা সম্পুর্ন হলে একটি অভিযানে ডাক পড়ে পিটারদের। একদল শিশু ও শিক্ষিকা অপহরণকারী সন্ত্রাসবাদীদের পরাস্ত করে পিটার ও তার সাথীরা। এই অভিযানে নেতৃত্ব দেন মেজর চৌহান। পিটার আহত হয় ও তার দুই পা অপারেশন করে বাদ দিতে হয়। সে সাহসিকতাপূর্ণ কাজের পুরষ্কার নিয়ে বাড়ি ফিরে আসে। শার্লিকে বিয়ে করতে মনস্থির করে। কিন্তু মেজর চৌহানের ট্রেনিং তার জীবনে বড় ছাপ ফেলে দিয়েছিল। তার এলাকায় তোলাবাজ, গুন্ডা দের দাপটে সাধারণ মানুষ তটস্থ কিন্তু প্রতিবাদের সাহস কারো নেই। পিটার প্রতিবন্ধী হলেও নির্ভীক, অন্যায়ের প্রতিবাদ করতে চায়। ফলত তাকে অসহায় অবস্থায় ফেলে দুষ্কৃতীরা হত্যা করে। মেজর চৌহান পিটারের নিমন্ত্রণ পেয়ে এসে শোনেন সে মারা গেছে। কিরনের কাছ থেকে পুরো ঘটনা জানতে পারেন মেজর। পিটারকে প্রকাশ্যে তাকে হত্যা করা হলেও কেউ সাক্ষ্য দিতে রাজী হয়না। নাগরিক সমাজের বিরাট অংশ ভীতু এবং দুর্নীতিতে পরিপূর্ণ, পুলিশ নির্বিকার, যুবসমাজ নেশায় আসক্ত, প্রতিবাদ করার মেরুদণ্ড নেই। এমনকি পিটারের পিতাও চান ছেলের হত্যাকারীদের সাথে সমঝোতা করে টিকে থাকতে। কিরনের বাড়িতে আশ্রয় নেন মেজর চৌহান এবং তার ও কিরনের ওপর দুষ্কৃতীরা প্রায়ই হামলা চালাতে থাকে। একদিন রাত্রে পিটারের হত্যাকারী পাঁচজন তাকে খুন কর‍তে এলে মেজর চৌহান তাদের সাথে খালি হাতে লড়াই করেন। কমান্ডো প্রশিক্ষক চৌহানের সাথে ভয়াবহ খন্ডযুদ্ধে পাঁচজনই মারা যায়। মেজর নিজেও আহত হন। আদালতে মেজর তুলে ধরেন নিজের বক্তব্য, সমাজের ঘুনধরা অবস্থার কথা। আদালত মনে করে সমাজের দুর্নীতি মেজরকে মানসিকভাবে বিপর্যস্ত করেছে। তাকে মানসিক হাসপাতালে পাঠানো হয়। তাকে সেখানে দেখতে আসে কিরন ও তার ছেলে চিকু।


title: দ্য লাস্ট ডেজ অব পম্পেই

text: নির্জন কারাগারে গ্লকাস ও ওলিন্থাস কাছাকাছি হওয়ার সুযোগ পায় ও তাদের মধ্যে হৃদ্যতা গড়ে ওঠে। গ্লকাসও খ্রিষ্টধর্মের দ্বারা প্রভাবিত হয়ে পড়ে। যথাসময়ে তাকে অ্যাম্ফিথিয়েটারে হাতে শুধুমাত্র একটি স্টাইলাস দিয়ে সিংহের সামনে নিক্ষেপ করা হয়। কিন্তু আসন্ন অগ্নুৎপাত টের পেয়ে সিংহটি তাকে আক্রমণ না করে ভয়ে আবার নিজের খাঁচার মধ্যে ঢুকে পড়ে। এমনসময় স্যালাস্ট নিডিয়া ও কালেনাসকে নিয়ে সেখানে উপস্থিত হয়ে আরবাসেসের চক্রান্তের কথা সকলের সামনে ফাঁস করে দিলে উপস্থিত ক্রীড়োন্মাদ রক্তলোলুপ জনতা গ্লকাসের বদলে তক্ষুনি আরবাসেসকে সিংহের মুখে নিক্ষেপের দাবি তোলে।


title: পিথাগোরাসের উপপাদ্য

text: ত্রিভুজগুলোর "A"-পার্শস্থ ও "B" পার্শ্বস্থ কোণগুলো পরষ্পরের পরিপূরক, সুতরাং মধ্যবর্তী নীল এলাকার প্রতিটি কোণ একটি সমকোণ। অর্থাত মাঝের নীল এলাকাটি একটি বর্গ যার প্রতিটি বাহুর দৈর্ঘ্য "C"। বর্গটির ক্ষেত্রফল "C"। ফলে সম্পূর্ণ এলাকাটির ক্ষেত্রফল:


title: দ্বিতীয় আব্বাস হিলমি পাশা

text: দ্বিতীয় আব্বাস হিলমি বে (আব্বাস হিলমি পাশা নামেও পরিচিত) () (১৪ জুলাই ১৮৭৪ – ১৯ ডিসেম্বর ১৯৪৪) ছিলেন মিশর ও সুদানের শেষ খেদিভ। ১৮৯২ সালের ৮ জানুয়ারি থেকে ১৯১৪ সালের ১৯ ডিসেম্বর পর্যন্ত তিনি শাসন করেছেন। ১৯১৪ সালে তুরস্ক কেন্দ্রীয় শক্তির পক্ষে প্রথম বিশ্বযুদ্ধে যোগ দেয়ার পর খেদিভকে ব্রিটিশরা ক্ষমতা থেকে অপসারণ করে। তার বদলে তার ব্রিটিশপন্থি চাচা হুসাইন কামেলকে ক্ষমতায় বসানো হয়। এর ফলে মিশরে চার শতাব্দী ধরে চলা উসমানীয় শাসনের অবসান হয়।


title: মিশরের প্রথম রাজবংশ

text: প্রথম রাজবংশের ফারাওদের ক্রমতালিকা সম্বন্ধে আজ ঐতিহাসিকরা অনেকটাই নিশ্চিত। এই রাজবংশের প্রথম ফারাও ছিলেন মেনেস অথবা নারমের, শেষ শাসক ছিলেন কা। এই বংশের আটজন নৃপতির কথা জানতে পারা যায়। এঁদের সকলেই আবিডোসে সমাধিস্থ হন। এই রাজবংশের প্রায় শেষ পর্যন্ত ঐতিহ্যানুসারে রাজার মৃত্যুর পর তাঁর নিকটাত্মীয় ও বিশ্বস্ত কর্মচারীদেরও রাজার সাথেই সমাধিস্থ করা হত। রাজার কবরের পাশেই ছোট ছোট বর্গাকার কবরে রাজার সমাধিস্থলেই তাদেরও স্থান হত।


title: ইরানি বিপ্লব

text: ইরানের শেষ সম্রাট মোহাম্মদ রেজা শাহ পাহলভী। দুনিয়ার সবচেয়ে পুরোনো, ঐতিহ্যবাহী আর প্রভাবশালী শাহী রক্তের ধারক ছিলেন তিনি। তার বংশ গত আড়াই হাজার বছর ধরে সবচেয়ে বড় এবং শক্তিশালী সাম্রাজ্য প্রতিষ্ঠা করেছিলো। শুরুটা করেছিলেন তারই পূর্বপুরুষ মহান কুরুশ আজ থেকে আড়াই হাজার বছর আগে। সেই বংশের শেষ সম্রাট ১৯৭৯ সালের ১৬ জানুয়ারি বিপ্লবী দেশবাসীর কাছে পরাজিত হয়ে মিশর পলায়ন করে। কিছু দশক আগে রেজা শাহ পাহলভী ছিলেন নিয়মতান্ত্রিক রাষ্ট্রপ্রধান। সর্বময় ক্ষমতা ছিলো পার্লামেন্টের হাতে এবং নির্বাচিত প্রধানমন্ত্রী সেই ক্ষমতা ভোগ করতেন।


title: আদি রাজত্ব (মিশর)

text:
"মূল নিবন্ধ" - প্রথম রাজবংশ
প্রথম রাজবংশের ফারাওদের ক্রমতালিকা সম্বন্ধে আজ ঐতিহাসিকরা অনেকটাই নিশ্চিত। এই রাজবংশের প্রথম ফারাও ছিলেন মেনেস অথবা নারমের, শেষ শাসক ছিলেন কা। এই বংশের আটজন নৃপতির কথা জানতে পারা যায়। এঁদের সকলেই আবিডোসে সমাধিস্থ হন। এই রাজবংশের প্রায় শেষ পর্যন্ত ঐতিহ্যানুসারে রাজার মৃত্যুর পর তাঁর নিকটাত্মীয় ও বিশ্বস্ত কর্মচারীদেরও রাজার সাথে পাঠানো হত। রাজার কবরের পাশেই ছোট ছোট বর্গাকার কবরে রাজার সমাধিস্থলেই তাদেরও স্থান হত।


title: বিশ্বের ইতিহাস

text: আনু. ১৫৫২ থেকে ১০৮৫ খ্রিস্টপূর্বাব্দ পর্যন্ত ছিল “নতুন রাজ্য”; ১৮শ থেকে ২০শ রাজবংশগুলি এসময় শাসন করে। আনু. ১৪৭৯ থেকে ১৪২৫ খ্রিস্টপূর্বাব্দ পর্যন্ত রাজা ৩য় তুথমোসিস মিশর শাসন করেন। তার আমলে মিশরীয় সাম্রাজ্য শৌর্যের শিখরে পৌঁছায়। আনু. ১৩৬৪ থেকে ১৩৪৭ খ্রিস্টপূর্বাব্দ পর্যন্ত রাজা আখেনাতেন মিশর শাসন করেন। তার প্রধান স্ত্রী ছিলেন রাণী নেফারতিতি। আখেনাতের ও নেফারতিতির ছয়টি কন্যাসন্তান ছিল। এদের মধ্যে একজন কন্যা রাজা তুতানখামুনকে বিয়ে করেন। তুতানখামুন আনু ১৩৪৭ থেকে ১৩৩৭ খ্রিস্টপূর্বাব্দ পর্যন্ত মিশরের শাসক ছিলেন। আনু ১২৮৯ থেকে ১২২৪ খ্রিপূর্বাব্দ পর্যন্ত রাজা ২য় রামসেস ছিলেন সাম্রাজ্যটির শাসনকর্তা।


title: মৃত্যু পরবর্তী জীবন

text: ২০১০ সালের ৩০ মার্চে মিশরের সাংস্কৃতিক মন্ত্রণালয় থেকে দাবী করা হয় যে লুক্সরে একটি বিশাল গ্রানাইটের দরজা পাওয়া গেছে যেখানে রাণী হাসেপসুতের ক্ষমতাশালী উপদেষ্টা উশেরের খোদাই করা লেখা রয়েছে। হাশেপসুত ছিলেন প্রাচীন মিশরের অষ্টাদশ রাজবংশের একজন রাণী যিনি মিশরে নারী শাসকদের মধ্যে সবচেয়ে দীর্ঘ সময় (খ্রিষ্টপূর্ব ১৪৭৯ থেকে খ্রিষ্টপূর্ব ১৪৫৮) মিশর শাসন করেছিলেন। মনে করা হচ্ছে যে এই ফলস ডোরটিকে "পরকালের দরজা" হিসেবে ভাবা হত। নৃতত্ত্ববিদদের মতে এই দরজাকে রোমানদের শাসিত মিশরে কোন স্থাপনায় পরবর্তীতে ব্যবহার করা হয়েছিল।


title: ইবরাহিম পাশা

text: ইবরাহিম পাশা (, ১৭৮৯ – ১০ নভেম্বর ১৮৪৮) ছিলেন মুহাম্মদ আলি পাশার জ্যেষ্ঠ পুত্র এবং মিশর ও সুদানের ওয়ালি (অর্থাৎ তত্বাবধায়ক)। তার পিতার প্রতিষ্ঠিত মিশরীয় সেনাবাহিনীতে তিনি একজন সেনাপতি হিসেবে কাজ করেছেন। জীবনের শেষের দিকে মুহাম্মদ আলির অসুস্থতার কারণে তিনি তার উত্তরসুরি হন। মিশর ছাড়াও তার পিতার শাসনাধীন সিরিয়া, হেজাজ, মুরিয়া, থাসোস ও ক্রিটও তিনি শাসন করেছেন। ইবরাহিম পাশা তার পিতার পূর্বে মারা যান। তিনি চার মাস শাসন করেছিলেন।


title: প্রথম ফুয়াদ

text: প্রথম ফুয়াদ ( "Fu’ād al-Awwal"; ২৬ মার্চ ১৮৬৮ - ২৮ এপ্রিল ১৯৩৬) ছিলেন মিশর ও সুদানের সুলতান ও পরবর্তীকালে বাদশাহ। তিনি মিশর ও সুদানের মুহাম্মদ আলি রাজবংশীয় শাসকদের মধ্যে নবম। তার বড় ভাই সুলতান হুসাইন কামেলের উত্তরসুরি হিসেবে ১৯১৭ সালে তিনি মিশরের সুলতান হন। ১৯২২ সালে যুক্তরাজ্য মিশরের স্বাধীনতাকে স্বীকৃতি দেয়ার পর তিনি সুলতানের বদলে বাদশাহ উপাধি গ্রহণ করেন।


title: ইসমাইল পাশা

text: ইসমাইল পাশা ( Turkish: "İsmail Paşa") (৩১ ডিসেম্বর ১৮৩০ – ২ মার্চ ১৮৯৫) ছিলেন মিশর ও সুদানের খেদিভ। ১৮৬৩ থেকে ১৮৭৯ পর্যন্ত তিনি এই পদে ছিলেন। তিনি তার দাদা মুহাম্মদ আলি পাশার মত উচ্চাভিলাষী ছিলেন এবং তার শাসনামলে মিশর ও সুদানে অনেক আধুনিকায়ন করা হয়। এসময় শিল্প ও অর্থনৈতিক ক্ষেত্রে ব্যাপক বিনিয়োগ, নগরায়ন এবং আফ্রিকায় সীমানা বিস্তার করা হয়।


title: হুসাইন কামেল

text: হুসাইন কামেল ছিলেন খেদিভ ইসমাইল পাশার পুত্র। ব্রিটিশরা তার ভ্রাতুষ্পুত্র খেদিভ দ্বিতীয় আব্বাস হিলমিকে ক্ষমতাচ্যুত করার পর ১৯১৪ সালের ১৯ ডিসেম্বর হুসাইন কামেল মিশরের সুলতান ঘোষিত হন। নবগঠিত মিশর সালতানাত ব্রিটিশ আশ্রিত রাজ্য ঘোষণা করা হয়। এর ফলে মিশর খেদিভাতের উপর উসমানীয়দের কর্তৃত্ব শেষ হয়ে যায়। ১৮০৫ সালে মুহাম্মদ আলি পাশা ক্ষমতালাভের পর থেকে এই কর্তৃত্ব মূলত আনুষ্ঠানিকভাবে টিকে ছিল।


title: অমর্ত্য সেন

text: তিনি বর্তমানে টমাস ডাব্লিউ ল্যামন্ট বিশ্ববিদ্যালয়ের সম্মানসূচক অধ্যাপক এবং হার্ভার্ড বিশ্ববিদ্যালয়ের দর্শন বিভাগের অধ্যাপক হিসাবে কর্মরত আছেন। তিনি হার্ভার্ড সোসাইটি অফ ফেলোস, ট্রিনিট্রি কলেজ, অক্সব্রিজ এবং ক্যামব্রিজের একজন সিনিয়র ফেলো। এছাড়াও তিনি ১৯৯৮ থেকে ২০০৪ সাল পর্যন্ত ক্যামব্রিজের ট্রিনিটি কলেজের মাস্টার হিসেবে কর্মরত ছিলেন। বর্তমানে তিনি অলাভজনক প্রতিষ্ঠান হেলথ ইমপ্যাক্ট ফান্ডের অ্যাডভাইজরি বোর্ড অফ ইনসেন্টিভ ফর গ্লোবাল হেল্থ্ এর সদস্য। তিনিই প্রথম ভারতীয় শিক্ষাবিদ যিনি একটি অক্সব্রিজ কলেজের প্রধান হন। এছাড়াও তিনি প্রস্তাবিত নালন্দা আন্তর্জাতিক বিশ্ববিদ্যালয়ের উপাচার্য হিসাবেও কাজ করেছেন।


title: অমর্ত্য সেন

text: অমর্ত্য সেন মাত্র ২৩ বছর বয়সে যাদবপুর বিশ্ববিদ্যালয় এর অর্থনীতি বিভাগের প্রতিষ্ঠাতা এবং পূর্ণ অধ্যাপক হিসেবে নিযুক্ত হন। ১৯৬০-৬১ সালে ম্যাসাচুসেট্‌স ইনস্টিটিউট অফ টেকনোলজি, স্ট্যানফোর্ড বিশ্ববিদ্যালয়, কর্নেল বিশ্ববিদ্যালয়, ইউনিভার্সিটি অব ক্যালিফোর্নিয়া অ্যাট বার্কলেতে ভিজিটিং অধ্যাপক ছিলেন। বর্তমানে হার্ভার্ড বিশ্ববিদ্যালয়ের ল্যামন্ট প্রফেসর হিসেবে কর্মরত। তিনি ১৯৭২ সালে তিনি লন্ডন স্কুল অফ ইকোনমিক্স এ অধ্যাপক হিসেবে যোগ দেন। ক্যামব্রিজ বিশ্ববিদ্যালয় ১৯৭৭ থেকে ১৯৮৬ সাল পর্যন্ত তিনি অক্সফোর্ড বিশ্ববিদ্যালয়ে শিক্ষকতা করেছেন। অমর্ত্য সেনের লেখা গ্রন্থাবলী ৩০টিরও বেশি ভাষায় অনূদিত হয়েছে।


title: অমর্ত্য সেন

text: ক্যামব্রিজের টিনিট্রি কলেজে পি.এইচ.ডি ডিগ্রির জন্য ভর্তি হয়ে দুই বছরের ছুটিতে কলকাতা ফিরলে সাথে সাথে ত্রিগুনা সেন তাকে সদ্য প্রতিষ্ঠিত যাদবপুর বিশ্ববিদ্যালয়ের অধ্যাপক এবং অর্থনীতি বিভাগের প্রতিষ্ঠাতা প্রধান হিসেবে নিয়োগ করেন। অমর্ত্য সেনই ছিলেন ভারতের ইতিহাসে সর্বকনিষ্ঠ (২৩ বছর) অধ্যাপক এবং বিভাগীয় প্রধান। যাদবপুর বিশ্ববিদ্যালয়ে অধ্যাপনাকালীন তিনি বেনারস হিন্দু বিশ্ববিদ্যালয়ের অধ্যাপক এবং তাত্বিক এ.কে. দাশগুপ্তকে তার অধীক্ষক (সুপারভাইজার) হিসেবে পেয়েছিলেন। পূর্ণ দুই বছর যাদবপুর বিশ্ববিদ্যালয়ে অধ্যাপনা করার পর ১৯৫৯ সালে তিনি ট্রিনিট্রি কলেজে তার পি.এইচ.ডি ডিগ্রি শেষ করার জন্য ফিরে যন।


title: অমর্ত্য সেন

text: অমর্ত্য সেন (জন্ম ৩রা নভেম্বর, ১৯৩৩) একজন নোবেল পুরস্কার বিজয়ী ভারতীয় বাঙালী অর্থনীতিবিদ ও দার্শনিক। দুর্ভিক্ষ, মানব উন্নয়ন তত্ত্ব, জনকল্যাণ অর্থনীতি ও গণদারিদ্রের অন্তর্নিহিত কার্যকারণ বিষয়ে গবেষণা এবং উদারনৈতিক রাজনীতিতে অবদান রাখার জন্য ১৯৯৮ সালে তিনি অর্থনৈতিক বিজ্ঞানে ব্যাংক অফ সুইডেন পুরস্কার (যা অর্থনীতির নোবেল পুরস্কার হিসেবে পরিচিত) লাভ করেন। অমর্ত্য সেনই জাতিসংঘের বিভিন্ন দেশের শিক্ষা এবং মানব সম্পদ উন্নয়ন সম্পর্কে ধারণা পাওয়ার জন্য মানব উন্নয়ন সূচক আবিষ্কার করেন। তিনিই প্রথম মার্কিন যুক্তরাষ্ট্রের নাগরিক না হয়েও ন্যাশনাল হিউম্যানিটিস মেডালে ভূষিত হন।


title: এশিয়া

text: অমর্ত্য সেন, (জন্ম ৩ নভেম্বর, ১৯৩৩) একজন ভারতীয় অর্থনীতিবিদ, যিনি কল্যাণ অর্থনীতি ও সামাজিক পছন্দ তত্ত্বে তাঁর অবদানসমূহের জন্য অর্থনীতিতে ১৯৯৮ সালে নোবেল স্মারক পুরস্কার লাভ করেন। তাঁর আগ্রহের বিষয়বস্তু সমাজের দরিদ্রতম সদস্যদের সমস্যা।


title: অমর্ত্য সেন

text: ১৯৪১ সালে অমর্ত্য সেন তাঁর শিক্ষাজীবন শুরু করেন সেইন্ট গ্রেগরী উচ্চ বিদ্যালয় এ। দেশ ভাগের পরে তাঁরা ভারতে চলে এলে, অমর্ত্য সেন বিশ্বভারতী বিশ্ববিদ্যালয় স্কুলে ভর্তি হন। ১৯৫৩ সালে তিনি কলকাতার প্রেসিডেন্সি কলেজ থেকে অর্থনীতিতে প্রথম শ্রেণীতে প্রথম হয়ে বি.এ ডিগ্রি অর্জন করেন। ওই বছরই তিনি ক্যাম্ব্রিজ বিশ্ববিদ্যালয়ের ট্রিনিটি কলেজে পড়তে যান। ১৯৫৬ সালে তিনি প্রথম শ্রেণীতে বি.এ (সম্মান) ডিগ্রি অর্জন করেন। সেই বছরই তিনি ক্যামব্রিজ মজলিসের প্রেসিডেন্ট নির্বাচিত হন। তিনি ট্রিনিট্রি কলেজে স্নাতকের ছাত্র থাকা অবস্থাতেই ব্রিটিশ রয়্যাল সোসাইটির ফেলো প্রশান্ত চন্দ্র মহলনাবিশের সাথে দেখা করেন। তিনি অমর্ত্য সেনের সাথে মিলিত হয়ে অভিভূত হন এবং পরবর্তীকালে কলকাতা ফিরে এসে তৎলালীন পশ্চিমবঙ্গের শিক্ষামন্ত্রি ত্রিগুনা সেনের কাছে অমর্ত্য সেনের জন্য সুপারিশ করেন। ত্রিগুনা সেন তখন জাতীয় কাউন্সিলে যাদবপুর বিশ্ববিদ্যালয় প্রতিষ্ঠার জন্য কাজ করছিলেন।


title: অন্তরা দেব সেন

text: নোবেলজয়ী অর্থনীতিবিদ অমর্ত্য সেন ও সাহিত্যিক নবনীতা দেবসেনের কন্যা তথা প্রথম সন্তান অন্তরা দেব সেন ইংল্যান্ডের ক্যামব্রিজে জন্মগ্রহন করেন। উনি দিল্লী এবং কলকাতায় স্কুলশিক্ষা ও ভারত (কলকাতা) এবং যুক্তরাষ্ট্রে উচ্চশিক্ষা লাভ করেন। কলকাতার যাদবপুর বিশ্ববিদ্যালয় এবং ম্যাসাচুসেট্‌সের স্মিথ কলেজ ও হার্ভার্ড বিশ্ববিদ্যালয়ের উনি ছাত্রী ছিলেন।


title: শ্রুতি গীতবিতান

text: ২০১১ খ্রিস্টাব্দের ২৯ ডিসেম্বর অপরাহ্নে নোবেলজয়ী অর্থনীতিবিদ অমর্ত্য সেন ঢাকা শহরের ঢাকার বঙ্গবন্ধু আন্তর্জাতিক সম্মেলনে আয়োজিত এক অনুষ্ঠানে ‘শ্রুতি গীতবিতান’-এর ডিজিটাল মোড়ক উন্মোচন করেন। উন্মোচনী বক্তৃতায় অধ্যাপক অমর্ত্য সেন বলেন, ‘শ্রুতি গীতবিতানের মোড়ক খোলার যে দায়িত্ব আমাকে দেওয়া হয়েছে, এটার চেয়ে বড় আনন্দের অন্য কিছু হতে পারে না। আজকে সত্যিকার অর্থে আমাদের জন্য একটা আশ্চর্য দিন। ছোটবেলা থেকেই রবীন্দ্রচর্চা করে আসছি। কিন্তু রবীন্দ্র-সৃষ্টি দিয়ে যে এ ধরনের একটা কিছু যে হতে পারে, সেটা কখনো ভাবিনি।’


title: স্যার আশুতোষ সরকারি কলেজ

text: ১৯৪৮ খৃষ্টাব্দে কলেজে বাণিজ্য বিভাগ খোলা হয় । বাণিজ্য বিভাগের অধ্যাপক নির্মল কুমার সেন ছিলেন তরুণ বয়স থেকেই বিপ্লবী । সূর্য সেনের অন্তরঙ্গতা লাভে ধন্য ছিলেন তিনি । জেলে বন্দী অবন্থাতেই তিনি একের পর এক পরীক্ষায় উত্তীর্ণ হয়ে বিশ্ববিদ্যালয়ের সর্বোচ্চ ডিগ্রি লাভ করেন। জেল থেকে মুক্তি পাওয়ার কিছুদিন পরেই তিনি কলেজের অধ্যাপনায় যোগ দেন । ছাত্রদের সাথে তাঁর নিবিড় স¤র্পক ছিল । কাউকে কোন দিন কটুক্তি করেছেন বলে শোনা যায় না । আই.এ.ক্লাশে তিনি বেশ কিছুদিন সিভিক্স্ ও পড়িয়েছিলেন । মতাদর্শে তিনি সমাজতান্ত্রিক হলেও এ বিষয়ে তিনি প্রকাশ্যে আলোচনা করতেন না । অপেক্ষাকৃত বেশি বয়সে তিনি সংসার জীবনে প্রবেশ করেছিলেন কিন্তু বেশীদিন তিনি সংসার জীবন ভোগ করেন নি । স্ত্রী-পুত্র কলিকাতায় চলে গেলে তিনি একরূপ নিঃসঙ্গ হয়ে পড়েন। নিঃসঙ্গ জীবনে ছাত্ররাই তাঁর পুত্রবৎ ছিল । ছাত্রদের তিনি প্রাণাধিক ভালবাসতেন, ছাত্ররা ও তাঁকে অত্যন্ত শ্রদ্ধা করতো ।


title: অমর্ত্য সেন

text: অমর্ত্য সেনের জন্য কেমব্রিজ একটি যুদ্ধক্ষেত্রে পরিনত হয়েছিল। সেখানে কেইনসিয়ান অর্থনিতীর পক্ষাবলম্বি ও কেইনসের অবদান সমর্থনকারীদের সাথে নিও-ক্লাসিক্যাল ও কেইনসের বিরোধিদের সাথে বিতর্ক লেগেই থাকত। সৌভাগ্যবশত অমর্ত্য সেনের সাথে দুই পক্ষের সম্পর্কই ভাল ছিল এবং ট্রিনিট্রি কলেজে সহনশীল এবং গনতান্ত্রিক পরিবেশ বজায় থাকত। বি.এ শেষ করার পর পি.এইচ.ডি গবেষণার জন্য অমর্ত্য সেনকে সম্পূর্ন ভিন্নধর্মী একটি বিষয়ের চয়ন করতে হয়। তিনি জন রবিনসনের অধীনে অর্থনিতীর বিকল্প কৌশলের উপর তাঁর গবেষণাপত্র দাখিল করেন। জন রবিনসন ছিলেন অত্যন্ত মেধাবী কিন্তু কিছুটা অসহনশীল এবং নব্য-কেইনসিয়ান ধারণায় বিশ্বাসী ছিলেন। কুয়েন্টিন স্কিনারের মতে অমর্ত্য সেন কেমব্রিজ অ্যাপোস্টলস নামক একটি গোপন সংঘের সদস্য ছিলেন।


title: স্পিনোজার দর্শন

text: স্পিনোজা, এর পরে, তার এই দুই মৌলিক ধারণা: সাবস্টেন্স ও কার্যকরণ, এর সাহায্যে বৃহত্তর উপসংহারে উপনিত হয়েছেন। এখন, যদি সাবস্টেন্স বা সারবস্তু বলতে আমরা বুঝি যা ‘নিজে থেকেই আছে’ এবং এই বিশ্ব যদি কার্যকরণের সূত্র দ্বারাই চালিত হয়, তাহলে আমরা কি বলব যে একটি পাথরও আসলে একটি সারবস্তু? এর অস্তিত্ব আছে। এটা কঠিন। বৃহৎ। এবং ধরা-ছোঁয়ার মধ্যেই। কিন্তু যদি পাশের ছবির দুই ব্যক্তি একটা লিভারের সাহায্যে এই পাথরটাকে নাড়ায় তাহলে এটা গড়িয়ে পড়তে পারে, এমনকি ভেঙ্গে টুকরো টুকরোও হয়ে যেতে পারে।


title: স্পিনোজার দর্শন

text:
স্পিনোজার দর্শনে ‘সাবস্টেন্স’ ছাড়াও দ্বিতীয় যে মৌলিক ঘাঠনিক উপাদানটি রয়েছে তা হলো ‘কার্যকরণ’। যা ক্রিয়ার সাথে প্রতিকৃয়ার সম্পর্ক নির্ধারণ করে। স্পিনোজা লিখেছেন: “কোনো নির্দিষ্ট ক্রিয়ার অবশ্যই কোনো প্রতিক্রিয়া থাকবে, এবং অপর দিকে, যদি কোনো নির্দিষ্ট কারণ না থাকে তাহলে কোনো প্রতিক্রিয়ার অস্তিত্ব অসম্ভব”। অর্থাৎ, কোনো ক্রিয়া নেই? তাহলে কোনো প্রতিক্রিয়াও নেই। কোনো প্রতিক্রিয়া নেই? এর অর্থ, শুরুতেই কোনো ক্রিয়াও ছিলোনা। স্পিনোজার কাছে এই বিশ্ব হচ্ছে কার্যকরণ সূত্রের এক বিশাল সমাহার, অনেকটা বিলিয়ার্ড টেবিলের মত। যেখানে একটি গতিশীল বল অপর একটি বলকে আঘাত করছে, এবং সেই আঘাতের ফলে অন্য বলটিও গতি লাভ করছে। প্রথম বলটি দ্বিতীয় বলের গতির কারণ, অর্থাৎ ক্রিয়া। এবং এই আঘাতের ফলে দ্বিতীয় বলের যে সরণ সেটা হচ্ছে প্রতিক্রিয়া। এখন যদি দ্বিতীয় বলটি না সরে, এর অর্থ হলো, প্রথম বলটি তাকে আঘাত করেনি। অর্থাৎ এখানে ক্রিয়া অনুপস্থিত। এই ক্রিয়া-প্রতিকৃয়ার সম্পর্ক অনুধাবন স্পিনোজার দর্শন বোঝার মৌলিক শর্ত।
এই বৃহৎ পাথরটি কি ‘সাবস্টেন্স’? এটি বৃহদাকায়, কঠিন এবং ভয়ঙ্কর ভাবে ভারসাম্য রক্ষা করছে।


title: স্পিনোজার দর্শন

text: স্পিনোজার মতে যেহেতু ছবির দুই ব্যক্তি চাইলে এই পাথরটাকে ভেঙ্গে টুকরো টুকরো করে ফেলতে পারে সেহেতু এই পাথরের আসলে কোনো স্বকীয় অস্তিত্ব নেই। বরং, এই পাথরের অস্তিত্ব এই দুই ব্যক্তি কি করেছে, না করেছে তার উপর নির্ভরশীল। তাই এই পাথর শুধু মাত্র নিজের অস্তিত্ব দিয়েই নিজেকে পুরোপুরি সংজ্ঞায়িত করতে পারে না। এই দুই ব্যক্তির প্রভাবও তার অস্তিতের ব্যাখ্যায় অন্তর্ভুক্ত। তাই কোনো বাহ্যিক বস্তুর প্রভাবকে, যেমন এখানে এই দুই ব্যক্তির প্রভাব, বাদ রেখে কারো পক্ষে এই পাথরের ধারণা সম্পুর্ণরুপে ব্যাখ্যা করা সম্ভব না।


title: স্পিনোজার দর্শন

text: স্পিনোজার দর্শন বলতে সতের শতকে ইউরোপে বারুখ স্পিনোজা কর্তৃক সৃষ্ট পদ্ধতিবদ্ধ ও যৌক্তিক দর্শনকে বোঝায়। তাঁর দর্শনে, কিছু পরষ্পর সুসঙ্গত মৌলিক ভিত্তির উপর দাঁড়িয়ে, স্পিনোজা জীবনের গূঢ় প্রশ্ন সমুহের উত্তর দেওয়ার চেষ্টা করেছেন। যেখানে তিনি প্রস্তাব করেন “ঈশ্বরের অস্তিত্ব শুধুই দর্শনতাত্বিক”। যদিও তিনি দেকার্তে, ইউক্লিড, থমাস হবসের মত চিন্তাবিদ এবং সেই সঙ্গে বিভিন্ন ইহুদি ধর্মতাত্বিক যেমন মাইমনিডস্ কর্তৃক প্রবল ভাবে প্রভাবিত ছিলেন, তবুও তার দর্শনের বিভিন্ন অনুষঙ্গ বহুলাংশেই ছিলো জিউডো-ক্রিশ্চিয়ান রীতি বহির্ভুত। আবেগ বিষয়ক স্পিনোজার অনেক ধারণা, যা আধুনিক মনোবিজ্ঞান চর্চার পূর্বসুরি, আজো চিন্তাবিদদের মধ্যে মতবিরোধের জন্ম দিয়ে যাচ্ছে। স্পিনোজার দর্শনের ‘জ্যামিতিক পদ্ধতি’ এমনকি প্রথম সারির চিন্তাবিদের পক্ষেও অনেক সময় অনুধাবন দুঃসাধ্য ছিলো। গ্যাটে এক স্বীকারক্তিতে বলেন, “বেশিরভাগ সময় স্পিনোজা কি বোঝাতে চাচ্ছেন সেটা আমি নিজেও ঠিক অনুধাবন করতে পারিনি”। এর একটা কারণ তার গ্রন্থ ‘ইথিক্স’ এ বেশ কিছু বিতর্কসাপেক্ষ অস্পষ্টতা রয়েছে এবং এর কঠোর গাণিতিক সংগঠন ইউক্লিডিয় জ্যামিতির আদলে গড়া। এ সত্তেও তার দর্শন আলবার্ট আইন্সটাইনসহ অন্য অনেক চিন্তাবিদ কে আকর্ষণ করতে সমর্থ হয়।


title: স্পিনোজার দর্শন

text:
স্পিনোজা লিখেছেন: “এই মহাবিশ্ব একই প্রকৃতি ও বৈশিষ্টের দুইটি ভিন্ন সাবস্টেন্স(সারবস্তু) থাকতে পারে না।” পাথরটি কোনো একক বস্তু ছিলো না, এবং সেই ব্যক্তিদ্বয়ও কোনো পৃথক সাবস্টেন্স ছিলোনা। কারণ তাদের একের উপর অন্যের ক্রিয়া প্রতিকৃয়ার সম্ভবনা রয়েছে। যেমন, সেই দুই ব্যক্তি পাথরটিকে ভেঙ্গে ফেলতে পারে, পাথরটিও তাদের চাপা দিতে পারে। তাই পাথর ও মানুষ আসলে একই সাবস্টেন্সের অংশ। স্পিনোজা অনুধাবন করেছিলেন মহাবিশ্বের সবকিছুর অন্তঃসার একই।
তাহলে ধরি, সবকিছু মিলিয়ে অন্তর্নিহিত সারবস্তু একটিই, মহাবিশ্ব। তাহলে কি এই মহাবিশ্বের বাইরে ঈশ্বরের মত কোনো অতিপ্রাকৃত সত্তার অস্তিত্ব সম্ভব, যা বাইরে থেকেই মহাবিশ্বের ঘটনাবলি পরিচালনা করতে পারবে? স্পিনোজার নিজস্ব ধারণা মতে এমনটা অসম্ভব। যদি মহাবিশ্ব এবং ঈশ্বর নামক দুইটি পৃথক অস্তিত্বশীল সাবস্টেন্স থাকতো, তাহলে তাহলে তাদের এই ভিন্নতার কারণে তারা একে অপরের উপর প্রভাব বিস্তার করতে পারতো না। আবার ঈশ্বর যদি মহাবিশ্বের কোনো কিছুর উপর প্রভাব বিস্তার করতে পারে, তাহলে সাবস্টেন্সের সংজ্ঞা অনুসারে তারা পৃথক সাবস্টেন্স হতে পারে না। বরং, অন্তর্নিহিত ভাবেই তারা হবে এক। স্পিনোজা এই যুক্তি থেকে স্পিনোজা উপসংহারে পৌছান যে ঈশ্বর এবং মহাবিশ্ব একই।


title: স্পিনোজার দর্শন

text: দার্শনিকদের মতে মহাবিশ্ব আর মহাবিশ্বের ‘’ধারণার’’ মধ্যে একটা পার্থক্য হচ্ছে, একটি বাস্তব এবং এর বস্তুগত অস্তিত্ব আছে; আরেকটি হলো ধারণা সংক্রান্ত, দার্শনিকরা যাকে বলেন চিন্তা। স্পিনোজা এই ধারণা ও অস্তিত্বকে সবকিছুর(ঈশ্বর ও মহাবিশ্ব) দুইটি বৈশিষ্ট্য হিসেবে গ্রহণ করেছেন। কারণ আমরা বাস্তবতা কে ইন্দ্রিয়ের সাহায্যে অনুভব করতে পারি, এবং ধারণাকে চিন্তায় ধারণ করতে পারি। অবশ্যই এছাড়াও অন্য আরো বৈশিষ্ট্য থাকতে পারে যা আমরা অনুধাবনে অক্ষম। তাহলে কি এই ‘চিন্তা’ এবং ‘বাস্তবতা’ দুইটি আলাদা সাবস্টেন্স? না, স্পিনোজা বলেন, ধারণা ও বাস্তবতা আসলে একটি একক, অসীম, অবিভাজ্য সাবস্টেন্সের দুইটি গুণ।


title: বারুখ স্পিনোজা

text: বারুখ স্পিনোজা ১৬৩২ সালের নভেম্বর ২৪ তারিখে নেদারল্যান্ডের আমস্টারডাম শহরে এক ইহুদি পরিবারে জন্মগ্রহণ করেন। পর্তুগাল থেকে নির্যাতিত হয়ে ইহুদিদের যে দলটি নেদারল্যান্ড আশ্রয় গ্রহণ করেছিল তার পরিবার সে দলেরই অন্তর্ভুক্ত ছিল। কিছু ইতিহাসবেত্তা দ্বিমত পোষণ করে বলেছেন, স্পিনোজার বংশের আদি নিবাস ছিল স্পেন দেশে। অন্যদের মতে তাদের পরিবার মূলত পর্তুগিজ যারা স্পেনে স্থানান্তরিত হন এবং পরবর্তীতে ১৪৯২ সালে আবার স্বদেশে ফিরে। তাদেরকে পর্তুগালে ফিরিয়ে এনে ১৪৯৮ খ্রিস্টাব্দে ক্যাথলিকবাদ গ্রহণে বাধ্য করা হয়েছিল। তার বাবা-মা পর্তুগিজ ইনকুইজিশন থেকে বাঁচার জন্যই পালিয়ে এসেছিল এবং নেদারল্যান্ড এসে তারা ইহুদি ধর্মেই প্রত্যাবর্তন করেন। ধর্মন্তরিত হতে বাধ্য করার এই ঘটনার প্রায় এক শতাব্দী পর স্পিনোজার বাবা পর্তুগালের Vidigueira নামক ছোট্ট শহরে জন্মগ্রহণ করেন। এই শহরটি Alentejoতে অবস্থিত Beja শহরের নিকটবর্তী ছিল। তার দাদা আইজাক ডি স্পিনোজা তখন লিসবনে থাকতেন। তার বাবার বাল্য বয়সেই আইজাক সপরিবারে ফ্রান্সের Nantes-এ চলে যান। ১৬১৫ সালে তারা এখান থেকে বিতাড়িত হয়ে রটারডামে চলে যান। ১৬২৭ সালে সেখানে তার দাদা মারা যান। এরপর স্পিনোজার বাবা তার দুই ভাই মিগুয়েল ও ম্যানুয়েলকে নিয়ে আমস্টারডামে ফিরে যান এবং সেখানে তারা সবাই আবার ইহুদি ধর্ম গ্রহণ করেন।


title: যুক্তিবাদ

text: স্পিনোজা দেকার্ত, ইউক্লিড, থমাস হবস এবং মাইমোনাইডিসের মত ইহুদি দর্শনশাস্ত্রের চিন্তকদের দ্বারা প্রভাবিত হয়েছিলেন, কিন্তু তাঁর কাজ অনেক ক্ষেত্রেই ইহুদি-খ্রীষ্টান শাস্ত্র থেকে বহির্গমন করেছিল। তাঁর অনেক ধারণা আজকের দার্শনিকদের হয়রান করে এবং তাঁর প্রস্তাবিত অনেক নীতি, বিশেষ করে আবেগ সম্পর্কিত নীতিগুলো আধুনিক মনোবিজ্ঞানকে প্রভাবিত করে। প্রথম সারির দার্শনিকরা পর্যন্ত্য স্পিনোজার “জ্যামিতিক পদ্ধতি” বুঝতে হিমসিম খাচ্ছেন। গোয়েথ মন্তব্য করেছেন যে তিনি বেশিরভাগ সময় স্পিনোজার কাজকর্ম ও উদ্দেশ্য বুঝতে পারতেন না। তাঁর দর্শন আইন্সটাইন সহ অনেক চিন্তাবিদকে আকর্ষণ করেছে।


title: স্পিনোজার দর্শন

text: স্পিনোজা ভেবেছেন এই দুই ব্যক্তি এবং এই পাথর অন্য কোনো শক্তি দ্বারাও প্রভাবিত হতে পারে, যেমন কোনো ঘূর্ণিঝড় যা এই দুই ব্যক্তিকে দূরে কোথাও উড়িয়ে নিয়ে যেতে পারে। অথবা হয়তো একটি উল্কা এসে এদের সবাইকেই চুর্ণ করে দিতে পারে। এসব সম্ভবনার ও অস্তিত্ব রয়েছে। তাই স্পিনোজা বলেন, এইসব বাহ্যিক শক্তি, মানুষ, ঝড়, উল্কা, বাদ দিয়ে একটি পাথরকে অন্তঃসার হিসেবে ব্যাখ্যা করা যাবে না। কারণ পাথর টির উপর এদের প্রভাব আছে। তার হলে দেখা যাচ্ছে, একটি পাধর শুধু নিজের অস্তিত্ব দিয়েই নিজেকে অন্তঃসার বা সাবস্টেন্স হিসেবে দাবি করতে পারছে না বরং অন্তঃসার এর চেয়ে ব্যপকতর একটি ধারণা।


title: বারুখ স্পিনোজা

text: বারুখ স্পিনোজা (হিব্রু: ברוך שפינוזה, ওলন্দাজ: Baruch Spinoza "বারুখ়্ স্পিনোজ়া") (নভেম্বর ২৪, ১৬৩২ – ফেব্রুয়ারি ২১, ১৬৭৭), একজন ওলন্দাজ দার্শনিক। তিনি আধুনিক যুগের শুরুর একজন অত্যন্ত গুরুত্বপূর্ণ ও মূলত সবচেয়ে মৌলিক দার্শনিক। দার্শনিক হিসেবে তিনি মুক্ত ও স্বাধীন চিন্তার উজ্জ্বল দৃষ্টান্ত স্থাপন করেন এবং একই সাথে কর্ম আচরণের ক্ষেত্রে নিজেকে নীতিনিষ্ঠ, নির্ভীক ও নিষ্কলঙ্ক মানুষ হিসেবে প্রতিষ্ঠিত করেন। তিনি নির্জনতা পছন্দ করতেন। কিন্তু মানুষের প্রতি তার অকৃত্রিম ভালোবাসা ছিল যার প্রমাণ, মানুষ কিভাবে পৃথিবীতে সুখ লাভ করতে পারে তা স্থির করার পেছনে তার সাধনা। তার মতে জীব জগতে সাথে নিবিড় সম্পর্ক স্থাপন করে পৃথিবীতে শান্তি ও সুখের প্রতিষ্ঠা করার জন্য মানুষের যা করা দরকার তার স্বরূপ অনুসন্ধান করাই দার্শনিকের মূল লক্ষ্য। ব্যাপক পাণ্ডিত্যের অধিকারী হওয়া সত্ত্বেও তার মধ্যে কোন অহংকার ছিলনা। বন্ধু-বান্ধব ও আত্মীয়দের কাছে তিনি ছিলেন সদালাপী ও অমায়িক একজন মানুষ। নিজের মত তিনি কখনও অন্যের উপর চাপিয়ে দেননি। সবারই চিন্তা করার ও মত প্রকাশের স্বাধীনতা আছে, এ ধারণায় তিনি দৃঢ়ভাবে বিশ্বাস করতেন।


title: ব্র্যাক অন্বেষা

text: এই কৃত্রিম উপগ্রহের মাধ্যমে বাংলাদেশের নদ-নদী, সাগর, গ্রাম-শহর ইত্যাদির আলোকচিত্র গ্রহণ করা যাবে, যা দিয়ে দেশের ভূ-প্রকৃতি, গঠন ইত্যাদি নিয়ে পরীক্ষা করা যাবে। এই কৃত্রিম উপগ্রহের সাথে বাংলাদেশের জাতীয় সংগীত 'আমার সোনার বাংলা, আমি তোমায় ভালোবাসি" যুক্ত করা আছে, যা মহাকাশে ছড়িয়ে দেবে এবং ভূমি থেকেও তা ডাউনলোড করা যাবে।


title: বাংলাদেশের জাতীয় প্রতীকসমূহ

text: আমার সোনার বাংলা গানের প্রথম দশ লাইন হল বাংলাদেশের জাতীয় সঙ্গীত, যার রচয়িতা ও সুরকার রবীন্দ্রনাথ ঠাকুর। বাংলাদেশের জাতীয় সঙ্গীত ১৯৭২ সালের ১২ জানুয়ারি গৃহীত হয়েছিল। ১৯০৫ খ্রিস্টাব্দে বঙ্গভঙ্গ আন্দোলনের পরিপ্রেক্ষিতে এই গানটি রচিত হয়েছিল। গানটি রচিত হয়েছিল শিলাইদহের বাউল গায়ক গগন হরকরা রচিত আমি কোথায় পাব তারে আমার মনের মানুষ যে রে গানটির সুরের অনুষঙ্গে। সরলা দেবী চৌধুরানী ইতিপূর্বে ১৩০৭ বঙ্গাব্দের বৈশাখ মাসে তাঁর শতগান সংকলনে গগন হরকরা রচিত গানটির স্বরলিপি প্রকাশ করেছিলেন। রবীন্দ্রনাথের বঙ্গভঙ্গ-সমসাময়িক অনেক স্বদেশী গানের সুরই এই স্বরলিপি গ্রন্থ থেকে গৃহীত হয়েছিল যার মধ্যে এটি ছিল একটি। ১৯০৫ সালের ৭ সেপ্টেম্বর (১৩১২ বঙ্গাব্দের ২২ ভাদ্র) সঞ্জীবনী পত্রিকায় রবীন্দ্রনাথের সাক্ষরে গানটি মুদ্রিত হয়। এই বছর বঙ্গদর্শন পত্রিকার আশ্বিন সংখ্যাতেও গানটি মুদ্রিত হয়েছিল। গানটির প্রথম যন্ত্রসংগীতে সুরকরেন সমর দাস এবং এর ইংরেজি অনুবাদ করে সৈয়দ আলী আহসান।


title: বাংলা সাহিত্য

text:
বাংলাদেশের লোক সাহিত্য লোক সাহিত্যের প্রচলিত সকল শাখায় নিজেকে বিস্তার করেছে। এগুলো হচ্ছে গল্প, ছড়া, ডাক ও খনার বচন, সংগীত, ধাঁধা, প্রবাদ বাক্য, কুসংস্কার ও মিথ।
লোকগীতি বাংলা লোক সাহিত্যের অবিচ্ছেদ্য অংশ। বাংলাদেশের সংগীত মূলত কাব্যধর্মী। এদেশীয় সংগীতে বাদ্যযন্ত্রের চেয়ে মৌখিক সুরের দক্ষতার উপর অধিক নির্ভরশীলতা লক্ষ করা যায়। লোকগীতিকে আমরা সাতটি শ্রেণীতে বিন্যস্ত করতে পারি। এগুলো হচ্ছেঃ প্রেম, ধর্মীয় বিষয়, দর্শন ও ভক্তি, কর্ম ও পরিশ্রম, পেশা ও জীবিকা, ব্যাঙ্গ ও কৌতুক এবং এসবের মিশ্রণ। অন্যদিকে এদেশীয় লোকসাহিত্যে আমরা গানের বিভিন্ন শাখা দেখতে পাই। এগুলো হচ্ছেঃ বাউল গান, ভাওয়াইয়া, ভাটিয়ালি, গম্ভীরা, কবিগান, জারিগান, সারিগান, ঘাটু গান,যাত্রা গান ,ঝুমুর গান, জাগের গান প্রভৃতি।


title: বাংলাদেশের লোক সাহিত্য

text: বাংলাদেশের সংগীত মূলত কাব্যধর্মী। এদেশীয় সংগীতে বাদ্যযন্ত্রের চেয়ে মৌখিক সুরের দক্ষতার উপর অধিক নির্ভরশীলতা লক্ষ করা যায়। লোকগীতিকে আমরা সাতটি শ্রেণীতে বিন্যস্ত করতে পারি। এগুলো হচ্ছেঃ প্রেম, ধর্মীয় বিষয়, দর্শন ও ভক্তি, কর্ম ও পরিশ্রম, পেশা ও জীবিকা, ব্যাঙ্গ ও কৌতুক এবং এসবের মিশ্রণ। অন্যদিকে এদেশীয় লোকসাহিত্যে আমরা গানের বিভিন্ন শাখা দেখতে পাই। এগুলো হচ্ছেঃ বাউল গান, ভাওয়াইয়া, ভাটিয়ালি, গম্ভীরা, কবিগান, জারিগান, সারিগান, ঘাটু গান,যাত্রা গান ,ঝুমুর গান, জাগের গান প্রভৃতি।


title: বাংলাদেশের নির্বাহী ম্যাজিস্ট্রেট

text: (৯১) বাংলাদেশের জাতীয় সংগীত, পতাকা ও প্রতীক বিধিমালা, ১৯৭২


title: সেকেন্দার বাদশা বুলবুল

text: বাদশা বুলবুল() (জন্ম: ) বাংলাদেশের একজন জনপ্রিয় সংগীতশিল্পী। তিনি মূলত আধুনিক এবং ফোক গান গেয়ে থাকেন। ১৯৭৯ এবং ১৯৮০ সালে তিনি "জাতীয় শিশু পুরস্কার প্রতিযোগিতা" অর্জন করেছেন। ২০০৫ সালে তিনি ৩৪ তম বাংলাদেশ চলচ্চিত্র সাংবাদিক সমিতি পুরস্কার সংক্ষেপে (বাচসাস) সহ আরো বিভিন্ন পুরস্কার অর্জন করেন। ১৯৯১ থেকে ২০১৮ পর্যন্ত তার মোট ২২ টি একক অডিও এবং ১৫০ এর বেশী মিক্সড এ্যালবাম প্রকাশিত হয়েছে। ১৯৯৬ থেকে তিনি অসংখ্য চলচ্চিত্রে গান করেছেন। ১৯৭৯ থেকে ২০১৮ পর্যন্ত পৃথিবীর বিভিন্ন দেশে ( ভারত,পাকিস্থান,শ্রীলংকা,নেপাল,ওমান,দুবাই,কাতার,হংকং,জাপান,লন্ডন,ইটালি,ফ্রান্স,জার্মানী,গ্রীস,আমেরিকা,কানাডা) মঞ্চে,রেডিও,টিভিতে সংগীত পরিবেশন করেছন। বাদশা বুলবুল এর মা তিনি একজন কন্ঠশিল্পী হিসাবে ১৯৬২ সালে তাঁর গাওয়া লালনের গান প্রথম রাজশাহী বেতার থেকে প্রচারিত হয়।


title: চার ছক্কা হৈ হৈ

text: বাংলাদেশে গানটি মিশ্র প্রতিক্রিয়া সৃষ্টি করেছে। গানের কথা ও সৃষ্ট মিউজিক ভিডিও বৈশ্বিকভাবে সমালোচনার সৃষ্টি করে যা বাংলাদেশের সংস্কৃতিকে সঠিকভাবে তুলে ধরতে পারেনি। তা স্বত্ত্বেও গানটি স্বল্পসময়ের মধ্যে ব্যাপক জনপ্রিয়তা লাভ করে। ইন্টারন্যাশনাল ক্রিকেট কাউন্সিল (আইসিসি) কর্তৃপক্ষ সূচনা সঙ্গীত নির্ধারণের জন্য প্রতিযোগিতার আয়োজন করে। প্রতিযোগিতা আয়োজনে বাংলাদেশের তিন স্বাগতিক শহর - ঢাকা, চট্টগ্রাম ও সিলেটের বিশ্ববিদ্যালয় পড়ুয়া ছাত্রদেরকে প্রতিযোগিতায় অংশগ্রহণের জন্য আমন্ত্রণ জানানো হয় ও তাদের নিজস্ব নৃত্যসহযোগে ভিডিও চিত্র জমাদানের জন্য বলা হয়। এরফলে গানটিকে আরও গ্রহণযোগ্য করতে সহায়তা করে।


title: বাংলাদেশ শিল্পকলা একাডেমি

text: সাংস্কৃতিক বিষয়ের বিভিন্ন দিক নিয়ে গবেষণা করা এবং বাংলাদেশের জাতীয় সংস্কৃতির বিকাশ ও উন্নয়ন সাধনের মাধ্যমে দুস্থ ও গুণী শিল্পীদের যথাযথভাবে মূল্যায়ন করা এই প্রতিষ্ঠানের প্রধান কার্যাবলীর অংশ। অন্যদিকে বিভিন্ন পুরস্কার এবং সম্মাননা প্রদানসহ সাংস্কৃতিক সংস্থাসমূহকে অনুদান প্রদান করে থাকে এই প্রতিষ্ঠান। এছাড়াও এই একাডেমী, চারুকলা ও আলোকচিত্র প্রদর্শনী, নাটক, সংগীত ও নৃত্যনুষ্ঠান, আন্তর্জাতিক উৎসবের এবং প্রতিযোগীতার আয়োজন করে থাকে। পাশাপাশি চারুকলা, সংগীত, নৃত্য, নাটক ও চলচ্চিত্র বিষয়ক গ্রস্থাদি প্রকাশ, গবেষণা এবং প্রশিক্ষণ প্রদান করে থাকে। জাতীয় ও আন্তর্জাতিক গ্রন্থমেলায় অংশগ্রহন এবং প্রকাশনা বিক্রয়ের ব্যবস্থাসহ সিম্পোজিয়াম আয়োজনও করে থাকে।


title: বাংলাদেশের সংস্কৃতি

text: বাংলাদেশের সংস্কৃতি বলতে দক্ষিণ এশিয়ার দেশ বাংলাদেশের গণমানুষের সাহিত্য, সংগীত, নৃত্য, ভোজনরীতি, পোষাক, উৎসব ইত্যাদির মিথষ্ক্রীয়াকে বোঝানো হয়ে থাকে। অনেক ক্ষেত্রেই এই সংস্কৃতি ভারতীয় সংস্কৃতির থেকে ধার করা কিংবা প্রভাবান্বিত। তবু বাংলাদেশের স্বকীয় কিছু বৈশিষ্ট্যের ভিত্তিতে বাংলাদেশের সংস্কৃতিকে আলাদা করার প্রয়াস পাওয়া যায়।


title: বাংলাদেশের ব্যান্ড

text:
বাংলাদেশের ব্যান্ড বা বাংলাদেশী ব্যান্ড বলতে বাংলাদেশে প্রচলিত রক ঘরনার সঙ্গীত ব্যান্ড বোঝায়। উনিশ শতকের ষাটের দশকে পূর্ব পাকিস্তানে বাংলা ব্যান্ডের সূচনা ঘটে। ১৯৭১ সালের মুক্তিযুদ্ধের পরে ৭০ ও ৮০'র দশকে বাংলাদেশে রক ঘরনার ব্যান্ডের বিস্তৃতি ঘটে।
ব্রিটিশ আমল থেকেই ঢাকার বিভিন্ন হোটেল ও নবাব পরিবারের আমন্ত্রণে ব্রিটিশ ব্যান্ড ও সঙ্গীত তারকাদের ঢাকায় গান পরিবেশনের খবর পাওয়া যায়। পাক-ভারত বিভক্তির পরে ১৯৬৩ সালের ১৮ মার্চ ঢাকার সেন্ট গ্রেগরিজ স্কুলের এক সাংস্কৃতিক অনুষ্ঠানে প্রথম ব্যান্ড ধাঁচের গানের খবর পাওয়া যায়। সেই অনুষ্ঠানে ১৭ বছর বয়সী কিশোর টেলফার জনসন গিটার বাজার আর ক্লিফ রিচার্ডের গান পরিবেশন করেন। একই স্কুলের নবম শ্রেণীতে পড়ূয়া ফজলে রব, আলমগীর [পরবর্তীকালে বাংলাদেশ ও পাকিস্তানের জনপ্রিয় গায়ক], রফিক ও সাব্বির ব্যান্ড দল গঠন করেন। বলা হয়, তাদের হাতেই জন্ম নেয় বাংলাদেশের প্রথম ব্যান্ড আইওলাইটস। হোটেল শাহবাগ ও ঢাকা ক্লাবে নিয়মিত পারফর্ম করে ব্যান্ড দলটি। ১৯৬৫ সালে প্রথম ব্যান্ড হিসেবে টিভিতেও পারফর্ম করে ব্যান্ডটি। আইওলাইটসের সমকালীন আরেকটি ব্যান্ডের জন্ম চট্টগ্রামে। নাম জিংগা শিল্পগোষ্ঠী। সঙ্গীতবোদ্ধা ও ইতিহাস রচয়িতাদের মতে 'জিংগা' একটি পারিবারিক ঘরানার ব্যান্ড। কারও কারও মতে, এটি বাংলাদেশের প্রথম ব্যান্ড। এমনকি ইন্টারনেট ও কোনো কোনো ইতিহাস রচয়িতাও জিংগাকে এ দেশের প্রথম ব্যান্ড বলে থাকেন। তবে জিংগাকে দেশের প্রথম ব্যান্ড বলার বিশেষ কোনো তথ্য-প্রমাণ মেলে না। এ দলের গায়ক "ওমর খালেদ রুমী" পরবর্তীকালে আরেকটি ব্যান্ডের হয়ে বাংলায় গান করা শুরু করেন। সে বিচারে বলা যায়, তিনিই প্রথম বাংলা গানের ব্যান্ডশিল্পী। জিংগার পর চট্টগ্রামে জন্ম নেয় আরেক ব্যান্ড লাইটনিংস। ১৯৬৭ সালে ফরিদ রশীদ, নিওম্যান্ডেজ, নোয়েল ও শাকিল গড়ে তোলেন "লাইটনিংস" ব্যান্ডটি। তাদের সঙ্গে পাল্লা দিয়ে মাহমুদ, তোতা, চিত্রনায়ক জাফর ইকবাল ও ফারুক মিলে ব্যান্ড গঠন করেন "র‌্যাম্বলিং স্টেনস"। দুটি ব্যান্ডই তৎকালীন পূর্ব পাকিস্তানে বিপুল জনপ্রিয়তা পায়। একই বছরে গঠিত হয় "উইন্ডি সাইট অব কেয়ার" ব্যান্ড। ১৯৬৮ সালে হোটেল ইন্টার কন্টিনেন্টালে আইওলাইটস, উইন্ডিসাইট অব কেয়ার, র‌্যাম্বলিং স্টোনস ও লাইটনিংস একটি প্রতিযোগিতায় অংশ নেয়। প্রতিযোগিতায় শ্রেষ্ঠ ব্যান্ড নির্বাচিত হয় উইন্ডি সাইট অব কেয়ার। এ ব্যান্ডগুলোর পাশাপাশি ১৯৬৬ সালে নারায়ণগঞ্জে জন্ম নেওয়া 'বকলম' ব্যান্ডটি বেশ জনপ্রিয়তা পায়। ১৯৬৯ সালে প্রতিষ্ঠা পায় "ফায়ার অ্যান্ড আইস" ব্যান্ডটি। ১৯৬৯ সালে প্রথম ভাঙনের কবলে পড়ে র‌্যাম্বলিং স্টোনস। এ ব্যান্ডের সদস্যরা আলাদা হয়ে গিয়ে তৈরি করে নতুন ব্যান্ড 'টাইম গো মোশন'। এরপরই দেশের প্রথম ব্যান্ড আইওলাইটসের ভাঙন ধরে। ড্রামার সাব্বির এবং রিদম গিটারিস্ট রফিক ব্যান্ড ছেড়ে দেওয়ায় এটি ভেঙে যায়।
স্বাধীনতার পরে ১৯৭২ সালে প্রতিষ্ঠিত হয় "আগলি ফেসেস" ও "আন্ডার গ্রাউন্ড পিস লাভারস" নামের দুটি ব্যান্ড। বিতর্ক আছে স্বাধীনতার পর জন্ম নেওয়া প্রথম ব্যান্ড নিয়ে। কারও কারও মতে, 'আন্ডার গ্রাউন্ড পিস লাভারস' স্বাধীনতা-পরবর্তী প্রথম ব্যান্ড। দেশের প্রথম ব্যান্ড বিতর্কের পর, স্বাধীনতা-পরবর্তী প্রথম ব্যান্ড বিতর্কের এ ব্যান্ডটির উদ্যোক্তা ওমর খালেদ রুমী। ব্যান্ডে তার সঙ্গী ছিলেন সালাউদ্দিন, সাজ্জাদসহ আরও বেশ ক'জন। অধিকসংখ্যকের মতের ভিত্তিতে "আগলি ফেসেস" ব্যান্ডকেই প্রথম ব্যান্ড ধরা হয়েছে। এটি গঠন করেছিলেন ল্যারী, সাকী, কামাল ও রেজা নামের চার তরুণ। স্বাধীনতা-পরবর্তী প্রথম ব্যান্ডের স্বীকৃতি না পেলেও প্রথম কনসার্ট আয়োজন করে "আন্ডার গ্রাউন্ড পিস লাভারস"। ১৯৭২ সালে ইঞ্জিনিয়ারিং ইনস্টিটিউশনে ব্যান্ডটি প্রথম টিকিট কনসার্ট করে। ১৯৭২-৭৩ সালের আগ পর্যন্ত ব্যান্ডগুলো ইংরেজি গান পরিবেশন করত। বাংলা গানে আগ্রহী হয়ে ফেরদৌস ওয়াহিদ ও ফিরোজ সাঁইসহ কয়েকজন বন্ধু মিলে গঠন করেন 'স্পন্দন' নামের একটি ব্যান্ড। ব্যান্ডের 'এমন একটা মা দে না' গানের সুবাদে তুমুল জনপ্রিয় হয় ব্যান্ডটি। এ সময় উচ্চারণ ব্যান্ড নিয়ে আবির্ভাব ঘটে পরবর্তীকালের গুরু খেতাব পাওয়া শিল্পী আজম খানের। 'ঋষিজ শিল্পীগোষ্ঠী' নিয়ে আসেন ফকির আলমগীর। ১৯৭৩-৭৪ সালে ফেরদৌস ওয়াহিদের গানের পাশাপাশি আজম খানের 'রেলাইনের ঐ বস্তিতে', 'ওরে সালেকা ওরে মালেকা', 'আলাল ও দুলাল'; ফিরোজ সাঁইর 'ইশকুল খুইলাছে রে মওলা' এবং ফকির আলমগীরের 'ও সখিনা' গানগুলো সারা বাংলায় আলোড়ন তোলে। পরবর্তীকালে এ চার শিল্পীর সঙ্গে পিলু মমতাজ যোগ দেন এবং পাঁচপীর নাম নিয়ে উচ্চারণ ব্যান্ডের সঙ্গে তারা পারফর্ম করতে থাকেন। কিন্তু পঞ্চশিল্পীর কাউকেই ব্যান্ড নিয়ে খুব বেশিদূর এগিয়ে যেতে দেখা যায়নি। এককভাবে পরিচিতি গড়তেই তাদের আগ্রহী দেখা গেছে। এরপরে আগমন ঘটে পপ রক ব্যান্ডগুলোর। সোলস [১৯৭৩], ফিডব্যাক টুয়েন্টিথ সেঞ্চুরি [১৯৭৬], বালার্ক [১৯৭৬], অ্যাবনরমাল থ্রি প্লাস [১৯৭৬], মাইলস [১৯৭৯]-এর মতো ব্যান্ডগুলো বাংলা গানে পাশ্চাত্যের ছোঁয়া নতুন রূপরেখা তৈরি করে। ১৯৭২ সালের সুরেলা সঙ্গীত দল বিবর্তিত হয়ে গঠন করা সোলস বাংলাদেশের সবচেয়ে দীর্ঘায়ু ব্যান্ড। মন শুধু মন ছুঁয়েছে, আগের জনম, এ এমন পরিচয়, কেন এই নিঃসঙ্গতা, চায়ের কাপে পরিচয় ইত্যাদি অসংখ্য জনপ্রিয় গান এ ব্যান্ডকে আজও সজীব রেখেছে। আশির দশকে বালর্ক ছেড়ে হ্যাপী আখন্দ, ইমতিয়াক, কামাল, ল্যারীর প্রতিষ্ঠা করা ব্যান্ড মাইলসে যোগ দেন হামিন ও শাফিন আহমেদের মতো সেকাল-একালের জনপ্রিয় শিল্পীদ্বয়। এ সময়ে মানাম, জুয়েল ও তূর্যকে সাথী করে হামিন ও শাফিন রচনা করেছেন জনপ্রিয় তার নতুন ইতিহাস। ফিরিয়ে দাও, চাঁদ তারা সূর্য, জ্বালা জ্বালা, কি জাদু, ধিকি ধিকি আগুন জ্বলেসহ অজস্র জনপ্রিয় গানে সমৃদ্ধ ব্যান্ড মাইলস। ১৯৭৬ সালের 'ফিডব্যাক টুয়েন্টিথ সেঞ্চুরি' কালের হাওয়া রূপান্তরিত হয়ে দেশের শীর্ষস্থানীয় জনপ্রিয় ব্যান্ড 'ফিডব্যাক'-এ। মেলা, মৌসুমী, চিঠি, পালকী, দেহঘড়ির মতো আকাশচুম্বী জনপ্রিয় গান নিয়ে দীর্ঘ পথ মাড়িয়েছে ফিডব্যাক। ১৯৮৪ সালে মেটাল গান নিয়ে শ্রোতার মধ্যে আসে ওয়েভস। কিন্তু একই সময়ে স্কুলপড়ূয়া সঞ্জয়, বাবনা, টিপু, রাসেল, কমলের মতো জন্ম নেওয়া ব্যান্ড 'ওয়ারফেইজ' সময়ের ব্যবধানে হয়ে ওঠে সবচেয়ে জনপ্রিয় "হেভি মেটাল ব্যান্ড"। অবাক ভালোবাসা, জীবনধারা, একটি ছেলে, সময়, অসামাজিকসহ অসংখ্য জনপ্রিয় মেটাল ও হার্ডরক গানের স্রষ্টা ওয়ারফেইজ।
এ সময়েই উইনিং,আর্টসেল,অর্থহীন,অবসকিওর প্রমিথিউস, চিরকুট,ফিলিংস, আর্ক, চাইম, ডিফরেন্ট টাচ, সিম্ফনি, তির্যক, পেপার রাইম, এলআরবি, বাংলা, দলছুট,শিরোনামহীন, রেনেসাঁ,দ্য কিট, অরবিট, ফেইথ, রকস্ট্রাটা, ইন ঢাকা, সাডেন ও নোভার মতো জনপ্রিয় ব্যান্ডগুলোর জন্ম। নব্বই দশকের সবচেয়ে জনপ্রিয় ব্যান্ড এলআরবি সেই তুমি, রূপালি গিটার, সাড়ে তিন হাত মাটি, ফেরারি মন, এখন অনেক রাতসহ অজস্র গান নিয়ে দেশজুড়ে আলোড়ন সৃষ্টি করে। অন্যদিকে ফিলিংস [পরবর্তীকালে নগরবাউল] ব্যান্ড পথ, জেল থেকে বলছি, তারায় তারায়, যাত্রা, দুষ্টু ছেলের দল, বিজলী ইত্যাদি গান নিয়ে দর্শক মাতিয়েছে। আর্ক_ একাকী, সুইটি , প্রেম তুমি; দলছুট_ বাজি, তোমাকেই বলে দেব, ফিরে পেতে চাই; উইনিং_ সোনার মেয়ে, ইচ্ছে করেসহ আরও অনেক গান নিয়ে শ্রোতার মনোযোগ কাড়ে।


title: বিধানচন্দ্র রায়

text: ডাঃ বিধানচন্দ্র রায় (১ জুলাই, ১৮৮২ – ১ জুলাই, ১৯৬২) ছিলেন পশ্চিমবঙ্গের দ্বিতীয় মুখ্যমন্ত্রী। ১৯৪৮ সাল থেকে আমৃত্যু তিনি ওই পদে অধিষ্ঠিত ছিলেন। চিকিৎসক হিসেবেও তাঁর বিশেষ খ্যাতি ছিল। ১৯১১ সালে ইংল্যান্ড থেকে এফ.আর.সি.এস পরীক্ষায় উত্তীর্ণ হয়ে কলকাতার ক্যাম্বেল মেডিক্যাল স্কুলে (বর্তমানে নীলরতন সরকার মেডিক্যাল কলেজ) শিক্ষকতা ও চিকিৎসা ব্যবসা শুরু করেন। পরে কলকাতা বিশ্ববিদ্যালয়ের সেনেট সদস্য, রয়্যাল সোসাইটি অফ ট্রপিক্যাল মেডিসিন অ্যান্ড হাইজিন ও আমেরিকান সোসাইটি অফ চেস্ট ফিজিশিয়ানের ফেলো নির্বাচিত হন। ১৯২৩ সালে দেশবন্ধু চিত্তরঞ্জন দাশের প্রভাবে রাজনীতিতে যোগ দিয়ে বঙ্গীয় ব্যবস্থাপক সভার নির্বাচনে সুরেন্দ্রনাথ বন্দ্যোপাধ্যায়কে পরাজিত করেন। পরে কলকাতা কংগ্রেসের সাধারণ সম্পাদক ও কলকাতা পৌরসংস্থার মেয়র নির্বাচিত হন। ১৯৩১ সালে মহাত্মা গান্ধীর ডাকে আইন অমান্য আন্দোলনে যোগ দিয়ে কারাবরণ করেন। ১৯৪২ সালে কলকাতা বিশ্ববিদ্যালয়ের উপাচার্য মনোনীত হন। ১৯৪৭ সালে কলকাতা বিশ্ববিদ্যালয় নির্বাচন কেন্দ্র থেকে কংগ্রেস প্রার্থীরূপে আইনসভায় নির্বাচিত হন। ১৯৪৮ সালে গ্রহণ করেন পশ্চিমবঙ্গের মুখ্যমন্ত্রীর দায়িত্ব গ্রহণ করেন। তিনি প্রতিষ্ঠা করেন পাঁচটি নতুন শহরের দূর্গাপুর, বিধাননগর, কল্যাণী, অশোকনগর-কল্যাণগড় ও হাবরা। তাঁর চোদ্দো বছরের মুখ্যমন্ত্রিত্বকালে নবগঠিত পশ্চিমবঙ্গ রাজ্যের প্রভূত উন্নতি সম্ভব হয়েছিল। এই কারণে তাঁকে পশ্চিমবঙ্গের রূপকার নামে অভিহিত করা হয়। ১৯৬১ সালে তিনি ভারতের সর্বোচ্চ অসামরিক সম্মান ভারতরত্নে ভূষিত হন। মৃত্যুর পর তাঁর সম্মানে কলকাতার উপনগরী সল্টলেকের নামকরণ করা হয় বিধাননগর। তাঁর জন্ম ও মৃত্যুদিন (১ জুলাই) সারা ভারতে "চিকিৎসক দিবস" রূপে পালিত হয়।


title: পশ্চিমবঙ্গের মুখ্যমন্ত্রী

text: পশ্চিমবঙ্গের বর্তমান মুখ্যমন্ত্রী মমতা বন্দ্যোপাধ্যায়। তিনি রাজ্যের অষ্টম তথা প্রথম মহিলা মুখ্যমন্ত্রী। ২০১১ সালের বিধানসভা নির্বাচনে জয়লাভ করে ২০ মে তিনি মুখ্যমন্ত্রী রূপে শপথ গ্রহণ করেন। তিনি পশ্চিমবঙ্গ সরকারের স্বরাষ্ট্র, স্বাস্থ্য ও পরিবার পরিকল্পনা, ভূমি ও ভূমিসংস্কার, তথ্য ও সংস্কৃতি, পর্বতাঞ্চল বিষয়ক, কৃষি, বিদ্যুৎ, কর্মী ও প্রশাসনিক সংস্কার, সংখ্যালঘু কল্যাণ ও মাদ্রাসা শিক্ষা বিভাগেরও ভারপ্রাপ্ত মন্ত্রী।


title: মমতা বন্দ্যোপাধ্যায়

text: মমতা বন্দ্যোপাধ্যায় (জন্ম ৫ জানুয়ারি, ১৯৫৫) পশ্চিমবঙ্গের বর্তমান মুখ্যমন্ত্রী এবং সর্বভারতীয় তৃণমূল কংগ্রেসের প্রতিষ্ঠাতা-সভানেত্রী। বর্তমানে তিনি পশ্চিমবঙ্গ সরকারের স্বরাষ্ট্র, স্বাস্থ্য ও পরিবার পরিকল্পনা, ভূমি ও ভূমিসংস্কার, তথ্য ও সংস্কৃতি, পর্বতাঞ্চল বিষয়ক, কৃষি, বিদ্যুৎ, কর্মী ও প্রশাসনিক সংস্কার, সংখ্যালঘু কল্যাণ ও মাদ্রাসা শিক্ষা বিভাগেরও ভারপ্রাপ্ত মন্ত্রী। তিনি পশ্চিমবঙ্গের প্রথম মহিলা মুখ্যমন্ত্রী। মমতা বন্দ্যোপাধ্যায় একজন বাগ্মী রাজনীতিবিদ। তিনি তাঁর অনুগামীদের কাছে "দিদি" নামে পরিচিত। ২০১১ সালে তাঁর নেতৃত্বে তৃণমূল কংগ্রেস পশ্চিমবঙ্গের ৩৪ বছরের বামফ্রন্ট সরকারকে পরাজিত করতে সক্ষম হয়েছিল। এই সরকার বিশ্বে সবচেয়ে বেশি সময় গণতান্ত্রিক উপায়ে রাজত্বকারী কমিউনিস্ট সরকার ছিল। ভারতীয় প্রজাতন্ত্রের কেন্দ্রীয় ক্যাবিনেটে তিনি দুই বার রেল, এক বার কয়লা মন্ত্রকের এবং এক বার মানবসম্পদ উন্নয়ন, যুব, ক্রীড়া, নারী ও শিশুকল্যাণ বিভাগের রাষ্ট্রমন্ত্রীর দায়িত্ব সামলেছেন। তিনি পশ্চিমবঙ্গে কৃষকদের জমি বলপূর্বক অধিগ্রহণ করে বিশেষ অর্থনৈতিক অঞ্চল স্থাপনের বিরোধিতা করে আন্দোলন করেছিলেন।


title: পশ্চিমবঙ্গের মুখ্যমন্ত্রী

text: পশ্চিমবঙ্গের মুখ্যমন্ত্রী ভারতের পশ্চিমবঙ্গ রাজ্যের সরকার প্রধান। তিনি রাজ্য ক্যাবিনেটের মুখ্যমন্ত্রী ও পশ্চিমবঙ্গ বিধানসভার নেতা। ভারতের সংবিধান অনুসারে, পশ্চিমবঙ্গের রাজ্যপাল মুখ্যমন্ত্রীকে আনুষ্ঠানিকভাবে নিয়োগ করেন।


title: বিধানচন্দ্র রায়

text: ১৯২৩ সালে সর্বত্যাগী দেশবন্ধুর কাছে রাজনৈতিক দীক্ষা লাভ। কিছুদিনের মধ্যে আইন সভার সদস্য নির্বাচিত হন। মহাত্মা গান্ধীর ডাকে কংগ্রেসে যোগদান।১৯৩১ সালে কারাবরণ করেন । দেশ স্বাধীন হবার পর উত্তরপ্রদেশের রাজ্যপাল হবার জন্য তদানীন্তন প্রধানমন্ত্রী জওহরলাল নেহরুর লোভনীয় প্রস্তাব সবিনয় ফিরিয়ে দেন। পশ্চিমবঙ্গের আইন সভার সদস্যগণ একবাক্যে তাঁকে দলনেতা নির্বাচন করলে সমস্যাকন্টকিত ভূমিখন্ডকে নবরূপ রূপায়ণকল্পে দায়িত্বপূর্ণ মুখ্যমন্ত্রীর পদ অলংকৃত করেন(পশ্চিমবঙ্গ রাজ্যের দ্বিতীয় মুখ্যমন্ত্রী)। ভারতীয় জাতীয় কংগ্রেস দলের প্রতিনিধিত্বে ১৯৪৮ সালের ১৪ই জানুয়ারি থেকে মৃত্যুকাল অবধি ১৪ বছর তিনি পশ্চিমবঙ্গের মুখ্যমন্ত্রী ছিলেন।


title: প্রফুল্লচন্দ্র ঘোষ

text: প্রফুল্লচন্দ্র ঘোষ (জন্ম ২৪ ডিসেম্বর ১৮৯১ - ১৮ ডিসেম্বর ১৯৮৩ ) একজন ভারতীয় বাঙালি রাজনীতিবিদ স্বাধীনতা সংগ্রামী। ব্রিটিশ ভারতের ঢাকার মালিকান্দায় জন্ম। পিতা পূর্ণচন্দ্র ঘোষ ছিলেন প্রাথমিক স্কুলের শিক্ষক। তিনি স্বাধীন ভারতের পশ্চিমবঙ্গের প্রথম মুখ্যমন্ত্রী ছিলেন। তিনি এরপর দুই বার নিয়ে মোট তিনবার পশ্চিমবঙ্গের মুখ্যমন্ত্রী হন।


title: বিষ্ণু রাম মেধি

text:
বিষ্ণুরাম মেধি (; ) অসমের দ্বিতীয় মুখ্যমন্ত্রী। তিনি ভারতের স্বাধীনতা আন্দোলনের একজন সক্রিয় সদস্য ছিলেন। ১৯৫৭ সনের ২৮ ডিসেম্বর থেকে ১৯৬৪ সনের ৪ এপ্রিল পর্যন্ত তিনি মাদ্রাস রাজ্য বর্তমান চেন্নাই-এর রাজ্যপাল পদে অধিষ্ঠিত ছিলেন।
১৮৮৮ সনের ২৮ এপ্রিল তারিখে অসমের গুয়াহাটির নিকটবর্তী হাজো নামক স্থানের এক দরিদ্র পরিবারে বিষ্ণুরাম মেধির জন্ম হয়। ১৯০৫ সনে গুয়াহাটির সরকারি উচ্চ ইংরেজি স্কুল ( বর্তমান নাম কটন কলেজিয়েট) থেকে মেট্রিকুলেশন সম্পূর্ন করেন। তারপর তিনি অক্সফোর্ড মিশন হোষ্টেলে বসবাস করে প্রেসিডেন্সী কলেজে নামভর্তি করেন। ১৯১১ সনে তিনি রসায়ন বিজ্ঞান বিষয়ে অনার্স সহ স্নাতক ডিগ্রী লাভ করেন। ১৯১৩ সনে তিনি ঢাকা বিশ্ববিদ্যালয় থেকে রসায়ন বিজ্ঞান বিষয়ে স্নাতকোত্তর ডিগ্রী লাভ করেন।
১৯১৪ সনে বিষ্ণুরাম মেধি কলকাতা বিশ্ববিদ্যালয় থেকে আইন পরীক্ষায় উত্তীর্ণ হন। ১৯১৫ সনে তিনি গুয়াহাটিতে উকালতি আরম্ভ করেন। ১৯৩১ সনে কলকাতা উচ্চ ন্যায়ালয়ে উকীল হিসেবে নামভর্তি করেন। তিনিই ছিলেন অসমের প্রথম শ্রেনীর উকিল। সেই সময়ে জনগনেরা তাঁকে "বাঘ উকিল" আখ্যা দিয়েছিল।
১৯২০ দশকে বিষ্ণুরাম মেধি ভারতীয় জাতীয় কংগ্রেসে যোগদান করেন। ১৯২১ সনে সংঘটিত অসহযোগ আন্দোলনে তিনি সক্রিয়ভাবে অংশগ্রহন করেছিলেন। ১৯২৬ সনে ভারতীয় জাতীয় কংগ্রেসের পাণ্ডুতে অধিবেশন অনুষ্ঠিত হয়েছিল। উক্ত অধিবেশনে তিনি উপেন্দ্র সেন ও কুলধর চলিহার সহিত অর্থসচিবের দায়িত্ব বহন করেছিলেন। ১৯৩০ সনে তিনি অসম প্রদেশ কংগ্রেস কমিটির সভাপতি রুপে নির্বাচিত হয়েছিলেন।
১৯৩৮ সনে বিষ্ণুরাম মেধি গুয়াহাটি লোকেল বোর্ডের চেয়ারম্যান রুপে নির্বাচিত হন। তিনিই ছিলেন গুয়াহাটি লোকেল বোর্ডের প্রথম কংগ্রেসি চেয়ারম্যান। তাঁর নির্দেশমতে লোকেল চেয়ারম্যানের কার্য্যালয়ে প্রথম জাতীয় পতাকা উত্তোলন করা হয়েছিল।
১৯৪৬ সনে বিষ্ণুরাম মেধি হাজো বিধান সভা সমষ্টি থেকে অসম বিধান সভায় নির্বাচিত হয়েছিলেন। সেই সময়ে তিনি গোপীনাথ বরদলৈ-এর মন্ত্রীসভায় বিত্ত ও রাজহ মন্ত্রীর দায়িত্ব বহন করেন। ১৯৫০ সন পর্যন্ত তিনি সেই পদের দায়িত্ব বহন করেন।
১৯৫০ সনের ৫ আগষ্ট তারিখে হঠাৎ করে গোপীনাথ বরদলৈ-এর মৃত্যু হয়। তার কয়েকদিন পর ১২ আগষ্ট তারিখে অসম কংগ্রেস সংসদি দলের সন্মতিক্রমে তাঁকে মুখ্যমন্ত্রী নির্বাচিত করা হয়। ১৯৫২ সনে অসমে প্রথমবার সাধারণ নির্বাচন অনুষ্ঠিত হয়। এই নির্বাচনে কংগ্রেস দল সংখ্যাগরিষ্ঠ লাভ করে। বিষ্ণুরাম মেধির নেতৃত্বে কংগ্রেস দল সরকার গঠন করে। তিনি মুখ্যমন্ত্রী পদের দায়িত্ব বহন করার পর থেকেই বিভিন্ন সমস্যার সন্মুখীন হন। বিশেষ করে প্রাকৃতিক দুর্যোগ, কালা বাজারের আবির্ভাব, পরিবহনের দুরবস্থা, ভারত বিভাজনের সময় পূর্ববঙ্গ (বর্তমান বাংলাদেশ) থেকে আগত বাঙালীদের প্রভাব, ব্রহ্মপুত্রের দলং, তৈল শোধনাগার, সাম্প্রদায়িক সংঘর্ষ, ১৯৫৫ সনে রাজ্য পুনর গঠনের সমস্যা ইত্যাদি।
মাদ্রাজের (বর্তমান চেন্নাই) রাজ্যপালের পদ লাভ করে ১৯৫৭ সনের ২৮ ডিসেম্বর তারিখে অসমের নেতৃত্ব ত্যাগ করেন। ১৯৫৮ সনের ৮ জানুয়ারি তারিখে
তিনি অসম থেকে মাদ্রাস অভিমুখে রওনা হন। ১৯৫৮ সনের ২৪ জানুয়ারি তারিখে ভারতের রাষ্ট্রপতি রাজেন্দ্র প্রসাদ তাঁকে মাদ্রাসের রাজ্যপাল রুপে নিযুক্তি প্রদান করেন। তিনিই রাজ্যপাল পদ প্রাপ্ত অসমের প্রথমের ব্যক্তি।
নেতৃত্বভার বহন করার পরেই মাদ্রাসে হরিজন ও মারোয়ারদের সহিত সাম্প্রদায়িক সংঘর্ষ সংঘটিত হয়। কিন্তু বিষ্ণুরাম মেধি অতি সহজেই সংঘর্ষের দমন করে শান্তি প্রতিষ্ঠা করিতে সক্ষম হয়েছিলেন। নীলগিরির নিকটবর্তী স্থান ও কুরমবাসে শিক্ষার প্রসার করার জন্য তিনি অশেষ চেষ্টা করেন। মাদ্রাসে থাকাকালীন সময়ে তিনি অনেকবার কেরেলার রাজ্যপাল ও ভারতের প্রাক্তন রাষ্ট্রপতি ভি.ভি.গিরির সহিত সাক্ষাৎ করেছিলেন। মাদ্রাসে থাকাকালীন সময়ে তিনি রাণী দ্বিতীয় এলিজাবেথ ও এডিনবার্গের ডিউক, যুগোশ্লোভিয়ার প্রেসিডেন্ট মার্সাল টিটো ও তাঁর পত্নী, পশ্চিম জার্মানীর প্রেসিডেন্ট ডঃ লুকবেক, গ্রীসের রাজা-রানী ও কম্বোদিয়ার রাজা-রানী ইত্যাদি প্রসিদ্ধ ব্যক্তির সহিত আলোচনা করার সুবিধা পেয়েছিলেন।
১৯৬৪ সনের ১৪ এপ্রিল তারিখে তিনি রাজ্যপালের পদ থেকে অবসর গ্রহণ করেন।তারপর তিনি অসমের ফিরে আসেন।
মাদ্রাস থেকে ফিরে এসে তিনি পুনরায় অসমের রাজনীতিতে প্রবেশ করেন। ১৯৬৭ সনে ফেব্রুয়ারী মাসে তিনি হাজো সমষ্টি থেকে বিধান সভায় নির্বাচিত হন। ১৯৭২ সনের ১৫ মার্চ পর্যন্ত তিনি হাজো বিধান সভার সমষ্টির বিধায়ক রুপে কার্যনির্বাহ করেন।


title: জ্যোতি বসু

text: জ্যোতি বসু (৮ জুলাই, ১৯১৪ - ১৭ জানুয়ারি, ২০১০) একজন ভারতীয় বাঙালি রাজনীতিবিদ। তিনি সিপিআই (এম) দলের সদস্য। ১৯৭৭ সাল থেকে ২০০০ সাল পর্যন্ত একটানা তেইশ বছর জ্যোতি বসু পশ্চিমবঙ্গের মুখ্যমন্ত্রীর দায়িত্ব পালন করেন। তিনিই ছিলেন ভারতের দীর্ঘতম মেয়াদের মুখ্যমন্ত্রী। এছাড়াও ১৯৬৪ সাল থেকে ২০০৮ সাল পর্যন্ত তিনি সিপিআই(এম) দলের পলিটব্যুরো সদস্য ছিলেন।


title: শিবরাজ সিংহ চৌহান

text:
শিবরাজ সিংহ চৌহান (জন্ম: ৫ মার্চ, ১৯৫৯) ভারতের কেন্দ্রীয় রাজ্য মধ্যপ্রদেশের ১৮ তম এবং বর্তমান মুখ্যমন্ত্রী। ২৯ নভেম্বর, ২০০৫ তারিখে তিনি মুখ্যমন্ত্রীর পদে বাবুলাল গৌরকে বদলি করেন। ভারতীয় জনতা পার্টির একজন নেতা হিসেবে তিনি তাঁর সাধারণ সম্পাদক হিসেবে দায়িত্ব পালন করেন এবং তাঁর মধ্যপ্রদেশের জনতা পাটির সভাপতি হিসেবে দায়িত্ব পালন করেন। তিনি ১৯৭২ সালে ১৩ বছর বয়েসী জাতীয় স্বয়ংসেবক সংঘে যোগ দেন। তিনি পাঁচবার সংসদ সদস্য, ১৯৯১ সাল থেকে লোকসভাতে বিদীশের প্রতিনিধিত্ব করছেন। বর্তমানে তিনি মধ্যপ্রদেশে সিহোরে জেলার একটি তপসিল স্থান বুধনী আসনের প্রতিনিধিত্ব করছেন।
২০০৭ সালে, তিনি লড়লী লক্ষ্মী যোজনা, কন্যাদন পরিকল্পনা এবং জননী নিরাপত্তা যোজনা নামে পরিচিত স্কিম চালু করেন, যা রাজ্যগুলিতে মহিলা শ্লীলতাহানির প্রতিরোধের উপর জোর দেয়। "মেধাবী বিদ্যালয়ের পরিকল্পনা" এবং "মেধাবী ছাত্র যুগ" ৭৫% ভোপাল ১২ শ্রনী বোর্ড এবং ৮৫% সিবিএসই দিল্লি ।


title: মণীশ গুপ্ত

text: মণীশ গুপ্ত পশ্চিমবঙ্গের বর্তমান পরিকল্পনা ও উন্নয়ন মন্ত্রী। তিনি ২০১১ সালের বিধানসভা নির্বাচনে ক্ষমতাসীন মুখ্যমন্ত্রী তথা যাদবপুর বিধানসভা কেন্দ্রের ২৪ বছরের বিধায়ক বুদ্ধদেব ভট্টাচার্যকে ১৬,৬৮৪ ভোটে পরাজিত করে ওই কেন্দ্র থেকে বিধায়ক নির্বাচিত হন। মণীশ গুপ্ত একজন প্রাক্তন আইএএস আধিকারিক এবং পশ্চিমবঙ্গের প্রাক্তন মুখ্যসচিব। তিনি প্রাক্তন মুখ্যমন্ত্রী জ্যোতি বসুর আমলে পশ্চিমবঙ্গের মুখ্যসচিব ছিলেন।


title: শাহরুখ খান

text: শাহরুখ খান (, ; আ-ধ্ব-ব: /ʃɑːhrux xɑːn/; জন্ম শাহরুখ খান; নভেম্বর ২, ১৯৬৫), অনানুষ্ঠানিকভাবে এসআরকে হিসাবে ডাকা হয়, একজন বিখ্যাত ভারতীয় অভিনেতা, প্রযোজক, টেলিভিশন উপস্থাপক এবং মানবপ্রেমিক। ১৯৮০ এর শেষের দিকে বেশ কিছু টেলিভিশন সিরিয়ালে অভিনয়ের মাধ্যমে তাঁর অভিনয় জীবন শুরু করেন। ১৯৯২ সালে মুক্তিপ্রাপ্ত দিওয়ানা চলচ্চিত্রের মাধ্যমে তিনি চলচ্চিত্র জগতে প্রবেশ করেন। এরপর তিনি অসংখ্য বাণিজ্যিকভাবে সফল চলচ্চিত্রে অভিনয় করেন এবং খ্যাতি অর্জন করেন। শাহরুখ খান চৌদ্দবার ফিল্মফেয়ার পুরস্কার লাভ করেন। এর মধ্যে আটটিই সেরা অভিনেতার পুরস্কার। তিনি বলিউডের অন্যতম সফল অভিনেতা। হিন্দি চলচ্চিত্রে অসাধারণ অবদানের জন্য ২০০২ সালে ভারত সরকার শাহরুখ খানকে পদ্মশ্রী পুরস্কারে ভূষিত করে।


title: রেড চিলিস এন্টারটেনমেন্ট

text: ২০০৪ সালে নৃত্য পরিচালক ফাহার খান, শাহরুখের একজন ঘনিষ্ঠ বন্ধু যিনি তাঁর সাথে সরাসরি একটি চলচ্চিত্র পরিচালনা করতে আগ্রহ দেখায়। শাহরুখ তখন জুহি চাওলা এবং পরিচালক আজিজ মির্জা প্রযোজনা প্রতিষ্ঠান ড্রিমজ আনলিমিটেড এর সকল দায়িত্য গ্রহণ করেন এবং প্রতিষ্ঠানের নাম নতুন করে করেন রেড চিলিস এন্টারটেনমেন্ট এতে তাঁর সাথে থকেন স্ত্রী গৌরী খান। এবং এই নাম পরিবর্তনের প্রতিষ্ঠানের ব্যানারে নির্মিত প্রথম পূর্ণদৈর্ঘ্য চলচ্চিত্র ম্যায় হুঁ না ছবিতে শাহরুখ প্রধান চরিত্রে অভিনয় করে। ছবিটি বানিজ্যিক ভাবে দারুন সাফল্য লাভ করে। খান এই প্রতিষ্ঠানের ব্যানারে নির্মিত দ্বিতীয় চলচ্চিত্র পহেলি-তে অভিনয় করেছেন এটি ছিল ২০০৫ সালের চলচ্চিত্র। একই বছর সোহাম শাহ এর কাল ছবিটি ধর্ম প্রডাকশনস এর সাথে যৌথ প্রযোজনা করে এই প্রতিষ্ঠান।


title: প্রীতি জিনতা

text: জিন্টা কুন্দন শাহের "ক্যায়া কেহনা" ছবিতে তার কর্মজীবনের প্রথম শুটিং শুরু করেন। ছবিটির মুক্তি পিছিয়ে যায় এবং তা ২০০০ সালে মুক্তি পায়। তার অপর একটি চলচ্চিত্র "সোলজার"-এর মুক্তিও পিছিয়ে গেলে "দিল সে.."-ই হয়ে ওঠে তার মুক্তিপ্রাপ্ত প্রথম চলচ্চিত্র। ছবিটিতে তিনি শাহরুখ খান ও মনীষা কৈরালার সাথে অভিনয় করেন। ছবিতে তাকে দিল্লির এক মধ্যবিত্ত তরুণী ও শাহরুখ খানের চরিত্রের বাগদত্তা হিসেবে দেখা যায়। ছবিটি কোন নবাগতের জন্য অপ্রত্যাশিত ছিল, কারণ ছবিতে তার উপস্থিতি ছিল মাত্র ২০ মিনিট। তা সত্ত্বেও তিনি তার কাজ দিয়ে সকলের দৃষ্টি কাড়েন। শাহরুখ খানের সাথে একটি দৃশ্যে জিন্টা তাকে জিজ্ঞেস করেন, "তুমি কি কুমার", এই দৃশ্যটি আলোচিত হয় এবং তিনি তার অভিনয়ের জন্য শ্রেষ্ঠ পার্শ্ব অভিনেত্রী বিভাগে ফিল্মফেয়ার পুরস্কারে মনোনীত হন। তিনি তার প্রথম কেন্দ্রীয় ভূমিকায় কাজ করেন মারপিঠধর্মী-নাট্য চলচ্চিত্র "সোলজার" (১৯৯৮)-এ। ববি দেওলের বিপরীতে অভিনয় করা এই ছবিটি সে বছরের অন্যতম বাণিজ্যিক হিট চলচ্চিত্র ছিল। তিনি এই দুটি কাজের জন্য শ্রেষ্ঠ নবাগত অভিনেত্রী বিভাগে ফিল্মফেয়ার পুরস্কার অর্জন করেন।


title: শাহরুখ খান

text: জনপ্রিয় ব্রিটিশ গেম শো হু ওয়ান্টস টু বি আ মিলিয়নিয়ার? এর হিন্দি সংস্করন "কৌন বনেগা ক্রোড়পতি" এ তিনি সঞ্চালকের ভূমিকা পালন করেছেন। এক্ষেত্রে তিনি সাবেক উপস্থাপক অমিতাভ বচ্চনের কাছ থেকে দায়িত্ব নেন যিনি ২০০০ সাল থেকে ২০০৫ সাল পর্যন্ত এটি উপস্থাপনা করে জনপ্রিয়তা পেয়েছিলেন। ভারতের টেলিভিশনের ইতিহাসে এটি অন্যতম জনপ্রিয় অনুষ্ঠান। ২০০৭ সালের ২২ জানুয়ারি সোমবার শাহরুখ খান কেবিসি এর তৃতীয় মরশুম শুরু করেন। এই মরশুম শেষ হয় ২০০৭ সালের ১৯ এপ্রিলে। ২৫ এপ্রিল ২০০৮ থেকে শাহরুখ "আর ইউ স্মার্টার দ্যান আ ফিফথ গ্রেডার?" এর হিন্দি সংস্করণ "ক্যা আপ পাঁচবি পাস সে তেজ হ্যায়?" এর সঞ্চালকের ভুমিকায় অবতীর্ণ হয়েছেন।


title: শাহরুখ খান

text: তার প্রযোজিত তৃতীয় ছবি "চলতে চলতে" (২০০৩) ব্যবসাসফল হয়, ২০০৪ সালে তিনি আরেকটি প্রতিষ্ঠান স্থাপন করেন রেড চিলিস এন্টারটেনমেন্ট নাম দিয়ে এবং এখান থেকে "ম্যায় হুঁ না" (২০০৪) চলচ্চিত্রটি প্রযোজনা করেন যা বলিউডে দারুন ব্যবসা করে। ২০০৫ সালে তিনি কল্পকাহিনী নিয়ে "পহেলি" চলচ্চিত্রটি নির্মাণ করেন যা অ্যাকাডেমি পুরস্কারের জন্য ভারত থেকে মনোনয়ন পায়, তবে পুরস্কার জিততে পারেনি। ভারতের চলচ্চিত্র জগতে "পহেলি" তেমন সফলতা পায়নি। একই বছর তিনি "কাল" নামে একটি চলচ্চিত্র সহ-প্রযোজনা করেন। এ ছবিতে তিনি অভিনয় না করলেও একটি আইটেম গানের দৃশ্যে মালাইকা অরোরা খানের সাথে অভিনয় করেন। "কাল" মোটামুটি সফলতা পায়।


title: আমির খান (অভিনেতা)

text: আমির খান মাত্র আট বছর বয়েসে "ইয়াদোঁ কি বারাত" (১৯৭৩) এবং "মাদহোশ" (১৯৭৪) শিশু অভিনেতা হিসাবে কাজ শুরু করেন। ১১ বছর পর প্রাপ্তবয়স্ক অভিনেতা হিসাবে কেতন মেহতার "হোলি" (১৯৮৪) ছবিতে কাজ করেন, যদিও ছবিটি তেমন সাড়া ফেলতে সক্ষম হয়নি। প্রথম উল্লেখযোগ্য ছবি হিসেবে ১৯৮৮ সালে "কেয়ামত সে কেয়ামত তক" মুক্তি পায়, যেটি মনসুর খান নির্দেশনা করেন | ছবিটি বিরাট সাফল্য পায় এবং মুখ্য ভূমিকায় আমির খান জনপ্রিয় হয়ে যান। আমিরের চকোলেট হিরো লুক এর জন্য তিনি "টিন আইডল" হিসাবে পরিচিতি পান। "রাখ" ছবির জন্য আমির জাতীয় পুরস্কার পান, স্পেশাল জুরি শ্রেণীতে| ৮০ দশকের শেষে এবং ৯০ দশকের শুরুতে আমির বেশ কয়েকটি ছবিতে অভিনয় করেন,যেমন "দিল" (১৯৯০), "দিল হে কে মানতা নেহি" (১৯৯১), "জো জিতা ওহি সিকান্দার" (১৯৯২), "হাম হ্যাঁ রাহি পেয়ার ম্যাঁয়" (১৯৯৩) (যার চিত্রনাট্যও তিনি লেখেন), এবং "রঙ্গিলা" (১৯৯৫)| সব কটি ছবি সমালোচক কর্তৃক ও বাণিজ্যিকভাবে সাফল্য পায় | আমির বছরে ১টি কি ২টি ছবিতে অভিনয় করতে শুরু করলেন। ১৯৯৬ সালে দারমেশ দর্শন-এর "রাজা হিন্দুস্তানি" ছবিতে করীশমা কপূর-এর বিপরীতে অভিনয় করেন | "রাজা হিন্দুস্তানি" এর জন্য আমির প্রথম টাইম ফিল্মফেয়ার অ্যাওয়ার্ড পান, সাতবার মনোনীত হওয়ার পর| রাজা হিন্দুস্তানি ৯০-এর দশকের বড় হিট ছবিগুলোর মধ্যে একটি ছিল| ১৯৯৭ এ অজয় দেবগন, জুহি চাওলা ও কাজলের সাথে "ইশক" নামের একটি কমেডি ছবিতে অভিনয় করেন ,যেটি বেশ ভালো সাফল্য পায়| বেশ কিছু ছবি, যেমন: "সারফারোশ", "১৯৪৭ আর্থ" এ দারুণ অভিনয় করার জন্য তিনি সমালোচক কর্তৃক প্রশংসিত হন| ২০০১ এ ‘লগান’ ছবিতে ‘ভুবন’ এর চরিত্রে অভিনয় করে অসাধারণ একটি গল্প আমাদেরকে উপহার দেন, যে ছবিটি ভারতীয় ক্রিকেট দলকে অণুপ্রাণিত করে ২০০১ এর ন্যাটওয়েস্ট সিরিজ ও ২০০৩-এর ক্রিকেট বিশ্বকাপে। ‘লগান’ বাণিজ্যিক সাফল্য পায় এবং "সেরা বিদেশী ভাষার চলচ্চিত্র" হিসেবে ৭৪তম একাডেমী অ্যাওয়ার্ডে মনোনিত হয়। "দিল চাহ্‌তা হ্যাঁয়" (২০০১) ছবিতে একজন আধুনিক যুবকের ভূমিকায় অভিনয় করে সকলকে তাক লাগিয়ে দেন। চার বছর কোনো ছবিতে কাজ না করার পর ২০০৫ এ কেতন মেহতার মঙ্গল পাণ্ডে: দ্য রাইজিং ছবিতে ছবির নামভূমিকায় অভিনয় করেন। ২০০৬ সালে "রঙ দে বাসন্তী" ছবির জন্য আমির "সেরা অভিনেতা" (সমালোচকদের পছন্দ) ফিল্মফেয়ার এর পুরস্কার পান। ছবিটি ২০০৬ এর শ্রেষ্ঠ বাণিজ্যিক সাফল্য পায় এবং বৈদেশিক ছবির শ্রেণীতেতে অস্কারের জন্য মননীত হয়। ২০০৭ এ আমির ছবির প্রযোজক হিসাবে আত্মপ্রকাশ করেন এবং একটি ডিজলেক্সিয়ায় আক্রান্ত বাচ্চার গল্প আমাদের সামনে তুলে ধরেন, ছবির নাম "তারে জমিন পার"। ২০০৮ এ নিজেকে পুরোপুরি বদল করে আমির "গজনী" নামের দক্ষিণী পুনঃনির্মিত ছবিতে অভিনয় করেন, যেটি বিরাট সাফল্য পায়। ২০০৯ এ আমির "থ্রি ইডিয়টস" ছবিতে 'র‍্যাঞ্চো' চরিত্রে অভিনয় করেন,যেটি এখন পর্যন্ত বলিউড এর ইতিহাসে সর্বাধিক জনপ্রিয় ছবি | আমিরের পরের ছবি "তালাশ" ৩০ নভেম্বর, ২০১২-তে মুক্তি পেয়েছে। ২০১৪ তে মুক্তি পায় আমির অভিনীত পিকে মুভিটি। এ পর্যন্ত বলিউডের সবচেয়ে বেশি আয় করা ছবির তালিকায় রয়েছে আমিরের পিকে। প্রথম ছবি হিসেবে শুধু ভারতেই ৩০০ কোটি রুপি আয়ের মাইলফলক স্পর্শ করা ‘পিকে’ এখন পর্যন্ত প্রায় ৭০০ কোটি রুপি আয় করে তার এই সিনেমাটি বলিউডের সবচেয়ে বেশি আয় করা সিনেমার শীর্ষে অবস্থান করছে। আমির সামাজিক সমস্যা গুলো নিয়ে সত্যমেব জয়তে নামে একটি নতুন টক-শো পরিবেশনা করছেন, যেটি মানুষকে নতুন ভাবে চিন্তাভাবনা করতে বাধ্য করছে সামাজিক বিষয়গুলোকে নিয়ে এবং তার প্রতিকার নিয়ে। এই শোটিও ভারত ও এর বাইরে বিশাল সাফল্য অর্জন করেছে।


title: করণ জোহর

text: জোহর আদিত্য চোপড়ার সহকারী হিসেবে দিলওয়ালে দুলহানিয়া লে যায়েঙ্গে (১৯৯৫) দিয়ে চলচ্চিত্রে প্রবেশ করেন। পরে তার পরিচালনায় অভিষেক হয় রোমান্সধর্মী কুচ কুচ হোতা হ্যায় (১৯৯৮) দিয়ে। ছবির প্রথম অর্ধেকে তিনজন কলেজ শিক্ষার্থীর - একটি খামখেয়ালীপূর্ণ যুবক (শাহরুখ খান), তার টমবয়ের মত দেখতে বান্ধবী (কাজল দেবগন) ও কলেজ অধ্যক্ষের সুন্দরী কন্যা (রাণী মুখার্জী) মধ্যে প্রেমের সম্পর্ক দেখানো হয় এবং দ্বিতীয় অর্ধেকে দেখানো হয় সদ্য বিপত্নীক সেই যুবক তার বান্ধবীর সাথে পুনরায় যোগাযোগের চেষ্টা করেছে তার অন্য আরেকজনের (সালমান খান) সাথে বিয়ে আংটি বদল হয়েছে। ছবিটি ব্লকবাস্টার হিট হয় এবং সমালোচকদের ইতিবাচক পর্যালোচনা লাভ করে। ছবিটি সুস্থ বিনোদন প্রদানকারী শ্রেষ্ঠ জনপ্রিয় চলচ্চিত্রের জন্য জাতীয় চলচ্চিত্র পুরস্কার অর্জন করে এবং ৪৪তম ফিল্মফেয়ার পুরস্কারে শ্রেষ্ঠ চলচ্চিত্র, শ্রেষ্ঠ পরিচালক ও চারটি অভিনয়ের পুরস্কার লাভ করে।


title: শাহরুখ খান অভিনীত চলচ্চিত্রের তালিকা

text: খান কয়েকটি তথ্যভিত্তিক চলচ্চিত্রে অভিনয় করেছেন, এর মধ্যে রয়েছে নাসরিন মুন্নি কবির পরিচালিত "দ্য ইনার এ্যন্ড আউটার ওয়ার্ল্ড অফ শাহরুখ খান" (২০০৫) এবং জার্মান তথ্যচিত্র "শাহরুখ খান: ইন লাভ উইথ জার্মানি" (২০০৮)। ২০০৩ সাল থেকে তিনি একাধিক পুরস্কার বিতরণীর অনুষ্ঠানে সঞ্চালক হিসেবে কাজ করে চলেছেন, এর মধ্যে রয়েছে, সাত বার ফিল্মফেয়ার পুরস্কার এবং পাঁচ বার স্ক্রিন পুরস্কার। তিনি তিনটি টেলিভিশনের গেম শোর আয়োজক হিসেবে ভূমিকা রেখেছেন"কৌন বনেগা ক্রোড়পতি" (২০০৭), "ক্যায়া আপ পাঁঞ্চভি পাস তে তেজ হ্যায়?" (২০০৮) এবং "" (২০১১)।


title: শাকিব খান

text:
শাকিব খান তার ইচ্ছে প্রসঙ্গে বলেন,
শাকিব খান ১৯৯৯ সালে প্রথম চুক্তিবদ্ধ হন "সবাইতো সুখী হতে চায়" চলচ্চিত্রে। আফতাব খান টুলু পরিচালিত এ ছায়াছবির মাধ্যমে তিনি প্রথম ক্যামেরার সামনে দাঁড়িয়েছিলেন। এতে তার বিপরীতে ছিল আরেক নবাগতা কারিশমা শেখ। শাকিব খান অভিনীত প্রথম মুক্তিপ্রাপ্ত ছায়াছবি সোহানুর রহমান সোহান পরিচালিত "অনন্ত ভালোবাসা", মুক্তি পায় ১৯৯৯ সালের ২৮ মে। ছায়াছবিতে তার বিপরীতে অভিনয় করেছিলেন চলচ্চিত্রের আরেক অভিনয়শিল্পী মৌসুমীর ছোট বোন ইরিন জামান। দু'জনেরই এটি ছিল প্রথম মুক্তিপ্রাপ্ত চলচ্চিত্র। ছায়াছবি হিসেবে "অনন্ত ভালোবাসা" খুব একটা সফল না হলেও নায়ক হিসেবে শাকিব খান সবার দৃষ্টি আকর্ষণ করেন। অভিনয় জীবনের দ্বিতীয় বছরেই তিনি সে সময়ের শীর্ষ অভিনেত্রী শাবনূর এর বিপরীতে ইস্পাহানী-আরিফ জাহান পরিচালিত "গোলাম" (২০০০) চলচ্চিত্রে তিনি প্রথম শাবনূরের বিপরীতে অভিনয় করে আলোচিত হন। এই বছর তিনি এজে রানা পরিচালিত "আজকের দাপট" চলচ্চিত্রে প্রথম পূর্ণিমার বিপরীতে, আবু সাঈদ খান পরিচালিত "দুজন দুজনার" চলচ্চিত্রে প্রথম পপির বিপরীতে, এবং দেলোয়ার জাহান ঝন্টু পরিচালিত "বিষে ভরা নাগিন" চলচ্চিত্রে প্রথম মুনমুনের বিপরীতে অভিনয় করেন।


title: খান আতাউর রহমান

text: তার প্রথম পরিচালিত চলচ্চিত্র "অনেক দিনের চেনা"। ছায়াছবিটি ১৯৬৩ সালে মুক্তি পায়। ১৯৬৭ সালে তিনি বাংলার শেষ স্বাধীন নবাব সিরাজউদ্দৌলার জীবনী নিয়ে নির্মাণ করেন "নবাব সিরাজউদ্দৌল্লা"। চলচ্চিত্রটি ১৯৬৯ সালে মস্কো আন্তর্জাতিক চলচ্চিত্র উৎসব-এ প্রদর্শিত হয় এবং শ্রেষ্ঠ চলচ্চিত্র হিসেবে গোল্ডেন প্রাইজের জন্য মনোনীত হয়। এরপর তিনি নির্মাণ করেন "সাত ভাই চম্পা", "অরুণ বরুণ কিরণমালা", "জোয়ার ভাটা"। মুক্তিযুদ্ধের পর ১৯৭৩ সালে নির্মাণ করেন "আবার তোরা মানুষ হ" ; যার বিষয়বস্তু ছিল যুদ্ধ পরবর্তী বাস্তবতা। ১৯৭৫ সালে "প্রমোদ কর" ছদ্মনামে গ্রামীণ পটভূমিতে নির্মাণ করেন রোমান্টিক চলচ্চিত্র "সুজন সখী"। এই চলচ্চিত্রের জন্য তিনি ১ম জাতীয় চলচ্চিত্র পুরস্কারে শ্রেষ্ঠ চিত্রনাট্যকার হিসেবে পুরস্কৃত হয়। ৮০'র দশকের নির্মাণ করেন "হিসাব নিকাশ" এবং "পরশপাথর" নামের দুইটি ছায়াছবি। মুক্তিযুদ্ধের উপর ১৯৯৪ সালে তিনি "এখনো অনেক রাত" চলচ্চিত্র নির্মাণের কাজ শুরু করেন। ১৯৯৭ সালে ছবির কাজ শেষ হয়। কিন্তু সেন্সর বোর্ড ছবির ৭টি স্থানে দৃশ্য কেটে ফেলার নির্দেশ দেয়ায় ক্ষুব্ধ হন তিনি।


title: রবীন্দ্রনাথ ঠাকুরের জীবন (১৮৬১–১৯০১)

text: রবীন্দ্রনাথ ঠাকুরের জন্ম জোড়াসাঁকোর ৬ নং দ্বারকানাথ ঠাকুর লেনের পারিবারিক বাসভবনে। জোড়াসাঁকো ছিল সেযুগে “ব্ল্যাক টাউন” (বাঙালি অধ্যুষিত নগরাঞ্চল; ইউরোপীয়দের আবাসস্থল দক্ষিণ কলকাতা ছিল “হোয়াইট টাউন”) নামে পরিচিত উত্তর কলকাতার চিৎপুর রোডের (বর্তমান নাম রবীন্দ্র সরণি) নিকটে। জোড়াসাঁকো ঠাকুরবাড়ির আশেপাশের অঞ্চলগুলি সেই সময় ছিল দারিদ্র্যপীড়িত অঞ্চল এবং শহরে কেন্দ্র। রবীন্দ্রনাথের পিতার নাম দেবেন্দ্রনাথ ঠাকুর (১৮১৭–১৯০৫) এবং মাতার নাম সারদা দেবী (১৮৩০–১৮৭৫)। দেবেন্দ্রনাথ ছিলেন তাঁর বন্ধু তথা সমাজ সংস্কারক রাজা রামমোহন রায় প্রবর্তিত ব্রাহ্মধর্মের প্রধান সংগঠক ও অনুশাসনকর্তা। রামমোহন রায়ের মৃত্যুর পর দেবেন্দ্রনাথই হয়ে ওঠেন ব্রাহ্মসমাজের কেন্দ্রীয় ব্যক্তিত্ব। তাঁর অনুগামীরা তাঁকে "মহর্ষি" অভিধায় ভূষিত করে। আমৃত্যু দেবেন্দ্রনাথ ছিলেন আদি ব্রাহ্মসমাজের নেতা। অস্পৃশ্যতা প্রথার কারণে কেবল মাত্র পূর্ববঙ্গের (বর্তমান বাংলাদেশ) যশোর-খুলনার পিরালী ব্রাহ্মণ কন্যারাই ঠাকুর পরিবারে বধূ হয়ে আসতেন।


title: অক্ষয়চন্দ্র চৌধুরী

text:
অক্ষয়চন্দ্র চৌধুরী আন্দুলের একটি বিখ্যাত চৌধুরী পরিবারে জন্ম গ্রহণ করেন।
অক্ষয়চন্দ্র চৌধুরীর পিতার নাম মিহিরচন্দ্র চৌধুরী। সাধারণ্যে ইনি বিশেষ পরিচিত ও সুনাম অর্জন না করলেও তাঁর রচনা কবিগুরু রবীন্দ্রনাথ ঠাকুর এবং সমসাময়িক সাহিত্যিকদের প্রেরণা ও উৎসাহ যুগিয়েছিল। তাঁর রচিত গ্রন্থসমূহের মধ্যে অন্যতম "উদাসিনী", "ভারতগাথা" এবং "সাগরসংগমে"। সঙ্গীতচর্চায় রবীন্দ্রনাথ ও তাঁর ভ্রাতা জ্যোতিরিন্দ্রনাথ অক্ষয়চন্দ্রের সহকর্মী ছিলেন। তৎকালে এম এ পাশ করে তিনি অ্যাটর্নীশিপ পরীক্ষা দেন। তিনি বিখ্যাত "ভারতী" পত্রিকার সম্পাদকমণ্ডলীর অন্যতম সদস্য ছিলেন।


title: সাগরময় ঘোষ

text: রবীন্দ্রনাথ ঠাকুরের বিশেষ অনুরক্ত ছিলেন তিনি। তাঁর ভাষ্য অনুযায়ী, ’আমাকে যদি কেউ প্রশ্ন করে এই পৃথিবীতে জন্মে তুমি কী পেলে? আমার উত্তর রবীন্দ্রনাথ রবীন্দ্রনাথ আর রবীন্দ্রনাথ।’ "দেশ" পত্রিকায় যোগদানের তাঁর ওপর অর্পিত প্রথম দায়িত্ব ছিল কবিগুরু রবীন্দ্রনাথ ঠাকুরের কাছ থেকে একটা কবিতা আর গল্প সংগ্রহ করা। সেটি ১৯৩৯ খ্রিষ্টাব্দে কবিগুরুর মৃত্যুর কয়েক মাস আগে মাত্র। যে গল্পটি তিনি সংগ্রহ করতে পেরেছিলেন তা হলো শেষ কথা।


title: রবীন্দ্রনাথ ঠাকুর

text: রবীন্দ্রনাথ ঠাকুর (৭ই মে, ১৮৬১ - ৭ই আগস্ট, ১৯৪১) (২৫শে বৈশাখ, ১২৬৮ - ২২শে শ্রাবণ, ১৩৪৮ বঙ্গাব্দ) ছিলেন অগ্রণী বাঙালি কবি, ঔপন্যাসিক, সংগীতস্রষ্টা, নাট্যকার, চিত্রকর, ছোটগল্পকার, প্রাবন্ধিক, অভিনেতা, কণ্ঠশিল্পী ও দার্শনিক। তাঁকে বাংলা ভাষার সর্বশ্রেষ্ঠ সাহিত্যিক মনে করা হয়। রবীন্দ্রনাথকে গুরুদেব, কবিগুরু ও বিশ্বকবি অভিধায় ভূষিত করা হয়। রবীন্দ্রনাথের ৫২টি কাব্যগ্রন্থ, ৩৮টি নাটক, ১৩টি উপন্যাস ও ৩৬টি প্রবন্ধ ও অন্যান্য গদ্যসংকলন তাঁর জীবদ্দশায় বা মৃত্যুর অব্যবহিত পরে প্রকাশিত হয়। তাঁর সর্বমোট ৯৫টি ছোটগল্প ও ১৯১৫টি গান যথাক্রমে "গল্পগুচ্ছ" ও "গীতবিতান" সংকলনের অন্তর্ভুক্ত হয়েছে। রবীন্দ্রনাথের যাবতীয় প্রকাশিত ও গ্রন্থাকারে অপ্রকাশিত রচনা ৩২ খণ্ডে "রবীন্দ্র রচনাবলী" নামে প্রকাশিত হয়েছে। রবীন্দ্রনাথের যাবতীয় পত্রসাহিত্য উনিশ খণ্ডে "চিঠিপত্র" ও চারটি পৃথক গ্রন্থে প্রকাশিত। এছাড়া তিনি প্রায় দুই হাজার ছবি এঁকেছিলেন। রবীন্দ্রনাথের রচনা বিশ্বের বিভিন্ন ভাষায় অনূদিত হয়েছে। ১৯১৩ সালে "গীতাঞ্জলি" কাব্যগ্রন্থের ইংরেজি অনুবাদের জন্য তিনি সাহিত্যে নোবেল পুরস্কার লাভ করেন।


title: পঙ্কজ কুমার মল্লিক

text: ১৯০৫ সালে কলকাতায় পঙ্কজ কুমার মল্লিকের জন্ম। তাঁর পিতার নাম মণিমোহন মল্লিক ও মায়ের নাম মনোমোহিনী দেবী। মণিমোহনের সঙ্গীতের প্রতি গভীর আগ্রহ ছিল। পঙ্কজ কুমার দুর্গাদাস বন্দ্যোপাধ্যায়ের কাছে ভারতীয় শাস্ত্রীয় সঙ্গীতে তালিম নেন। স্কটিশ চার্চ কলেজ থেকে তিনি পড়াশোনা শেষ করেন। এরপর রবীন্দ্রনাথ ঠাকুরের ভ্রাতুষ্পুত্র দ্বিপেন্দ্রনাথ ঠাকুরের পুত্র দীনেন্দ্রনাথ ঠাকুরের সঙ্গে তাঁর আলাপ হয়। এরফলে তিনি রবীন্দ্রসঙ্গীতের প্রতি আকৃষ্ট হন। পরে রবীন্দ্রনাথের স্নেহের পাত্রে পরিণত হন। অল্পকালের মধ্যেই পঙ্কজ কুমার রবীন্দ্রসঙ্গীতের এক অগ্রণী শিল্পীর খ্যাতি অর্জন করেন।


title: প্রতিমা ঠাকুর

text: প্রতিমা ঠাকুর রবীন্দ্রনাথের পুত্রবধূ এবং রথীন্দ্রনাথের স্ত্রী। তাঁর পিতার নাম শেষেন্দ্রভূষণ চট্টোপাধ্যায়। অবনীন্দ্রনাথের এবং গগনেন্দ্রনাথের বোন বিনয়িনী দেবী তাঁর মা। রবীন্দ্রনাথের স্ত্রী মৃণালিনী দেবী ছোট প্রতিমাকে দেখে তাকে নিজের পুত্রবধূ করার ইচ্ছা প্রকাশ করেছিলেন। কিন্তু মৃণালিনীর অকালমৃত্যুর ফলে তা সম্ভব হয় নি। এরপর মাত্র ১১ বছর বয়সে প্রতিমার বিয়ে হয় গুণেন্দ্রনাথ ঠাকুরের ছোটবোন কুমুদিনীর ছোট নাতি নীলানাথের সাথে। কিন্তু অল্পদিনের মধ্যেই গঙ্গায় সাঁতার কাটতে গিয়ে জলে ডুবে নীলানাথের মৃত্যু হয়। এই ঘটনার পাঁচ বছর পরে নিজের ছেলে রথীন্দ্রনাথের বিলেত থেকে ফিরলে তার সাথে রবীন্দ্রনাথ প্রতিমার আবার বিয়ে দেওয়ার প্রস্তাব করেন। তিনি সমাজ সংস্কারকে অগ্রাহ্য করে প্রতিমা এবং রথীন্দ্রনাথের বিয়ে দেন। এই বিয়ে ছিল জোড়াসাঁকো ঠাকুরবাড়ির প্রথম বিধবা বিবাহ।


title: রবীন্দ্রনাথ ঠাকুরের জীবন (১৮৬১–১৯০১)

text: রবীন্দ্রনাথ ছিলেন তাঁর পিতামাতার চোদ্দো সন্তানের মধ্যে কণিষ্ঠতম। ছেলেবেলায় রবীন্দ্রনাথ সাহিত্য পত্রিকা, সঙ্গীত ও নাট্যানুষ্ঠানের এক পরিবেশে প্রতিপালিত হন। জোড়াসাঁকোর ঠাকুর পরিবার ছিল সেযুগের বিদ্যোৎসাহী ও শিল্পোৎসাহী সমাজে এক বিশিষ্ট স্থানের অধিকারী। রবীন্দ্রনাথের বড়োদাদা দ্বিজেন্দ্রনাথ ছিলেন একজন সম্মানীয় দার্শনিক ও কবি। তাঁর মেজদাদা সত্যেন্দ্রনাথ ছিলেন সেযুগের অভিজাত ও শ্বেতাঙ্গ-প্রধান ইন্ডিয়ান সিভিল সার্ভিসের প্রথম ভারতীয় সদস্য। নতুনদাদা জ্যোতিরিন্দ্রনাথ ছিলেন একজন প্রতিভাবান সংগীতস্রষ্টা ও নাট্যকার। তাঁর এক দিদি স্বর্ণকুমারী দেবী ছিলেন এক স্বনামধন্য ঔপন্যাসিক। বালক "রবি"-র উপর এঁদের সকলের প্রভাব ছিল অপরিসীম। জ্যোতিরিন্দ্রনাথের স্ত্রী কাদম্বরী দেবী ছিলেন রবীন্দ্রনাথের থেকে সামান্য বড়ো। তিনি ছিলেন রবীন্দ্রনাথের বন্ধুস্থানীয় এবং তাঁর রচনার এক অনুপ্রেরণা। ১৮৮৪ সালে কাদম্বরী দেবী আত্মহত্যা করেন। কাদম্বরী দেবীর মৃত্যু বহু বছর রবীন্দ্রনাথের মনকে অশান্ত করে রেখেছিল। রবীন্দ্রনাথের সাহিত্যেও এই মৃত্যু এই চিরস্থায়ী ছাপ রেখে যায়।


title: বাংলা সাহিত্য

text: বাংলা সাহিত্যের আলোচনায় রবীন্দ্রনাথ ঠাকুরের (৭ই মে, ১৮৬১ - ৭ই আগস্ট, ১৯৪১) (২৫ বৈশাখ, ১২৬৮ - ২২ শ্রাবণ, ১৩৪৮ বঙ্গাব্দ) কথা অবধারিতভাবেই স্বতন্ত্র। তাঁর জীবন ও সাহিত্যকর্ম বাংলা সাহিত্যে একটি সম্পূর্ণ নতুন দিগন্তের সূচনা করেছে। তিনি ছিলেন অগ্রণী বাঙালি কবি, ঔপন্যাসিক, সংগীতস্রষ্টা, নাট্যকার, চিত্রকর, ছোটগল্পকার, প্রাবন্ধিক, অভিনেতা, কণ্ঠশিল্পী ও দার্শনিক। তাঁকে বাংলা ভাষার সর্বশ্রেষ্ঠ সাহিত্যিক মনে করা হয়। রবীন্দ্রনাথকে "গুরুদেব", "কবিগুরু" ও "বিশ্বকবি" অভিধায় ভূষিত করা হয়। তাঁর প্রকাশিত মৌলিক কাব্যগ্রন্থের সংখ্যা ৫২। তবে বাঙালি সমাজে তাঁর জনপ্রিয়তা প্রধানত সংগীতস্রষ্টা হিসেবে। রবীন্দ্রনাথ প্রায় দুই হাজার গান লিখেছিলেন। কবিতা ও গান ছাড়াও তিনি ১৩টি উপন্যাস, ৯৫টি ছোটগল্প, ৩৬টি প্রবন্ধের বই এবং ৩৮টি নাটক রচনা করেছিলেন।


title: প্রেমতোষ বসু

text: পিতার নাম রাইচরন বসু। প্রেমতোষ বসু কলকাতার সেন্ট জেভিয়ার্স কলেজের মেধাবী ছাত্র ছিলেন। বাংলা এবং ইংরেজি লেখায় বিশেষ দখল ছিল তার। তাদের পারিবারিক ছাপাখানার ব্যবসা ছিল। "সন্ধ্যা" পত্রিকা তাদের Acme প্রেস থেকে ছাপা হত। ছাত্রাবস্থায় তার রবীন্দ্রনাথ ঠাকুরের সাথে যোগাযোগ হয়। তাদের বন্ধুত্ব ছিল দীর্ঘকাল। রবীন্দ্রনাথের বই ছাপা হত তাদের প্রেস থেকে। 'ক্ষণিকা' কাব্যগ্রন্থ তিনিই প্রকাশ করেন। কবির দ্বিতীয়া কন্যা রেনুকার বিবাহের যোগাযোগ প্রেমতোষ দায়িত্ব নিয়ে করেছিলেন তার আত্মীয়ের সাথে।


title: পতিসর রবীন্দ্র কাছারি বাড়ি ও তৎসংলগ্ন কীর্তিসমূহ

text: রবীন্দ্রনাথ ঠাকুরের পিতামহ ও জোড়াসাঁকোর ঠাকুর পরিবারের অন্যতম সদস্য দ্বারকানাথ ঠাকুর এ অঞ্চলের জমিদারি ১৮৩০ সালে কেনার পর ১৮৯১ সালে রবীন্দ্রনাথ জমিদারি দেখাশোনার জন্য এ অঞ্চলে আসেন। এই কাচারীতে অবস্থানকালে রবীন্দ্রনাথ ঠাকুর বেশ কিছু কাব্য, গল্প ও প্রবন্ধ রচনা করেন। এই স্থানটির চারপাশেই রবি ঠাকুরের পরিবার কর্তৃক স্থাপিত বেশ কিছু স্থাপনা রয়েছে। এর মধ্যে উল্লেখযোগ্য হল, একটি বিদ্যালয(কালীগ্রাম রথীন্দ্রনাথ ইন্সটিটিউশন), দাতব্য হাসপাতাল ও পুরাতন একটি কৃষি ব্যাংক যা ১৯০৫ সালে স্থাপিত হয়েছিল। এছাড়াও গড়ে তুলেছিলেন মৃৎশিল্প।


title: উত্তর গোলার্ধ

text: উত্তর গোলার্ধ হল নিরক্ষরেখার উত্তর দিকে অবস্থিত পৃথিবীর অর্ধাংশ। পৃথিবীর অক্ষীয় ঢালের কারণে উত্তর গোলার্ধে শীতকাল সূর্যের দক্ষিণায়ন (সাধারণত ২১ ডিসেম্বর) হতে মার্চের মহাবিষুব (সাধারণত ২০ মার্চ) পর্যন্ত স্থায়ী হয়। আর গ্রীষ্মকাল সূর্যের উত্তরায়ণ (সাধারণত ২১ জুন) হতে জলবিষুব (সাধারণত ২৩ সেপ্টেম্বর) পর্যন্ত স্থায়ী হয়।


title: উত্তর অয়নান্ত

text: ২১ মার্চ তারিখে সূর্য নিরক্ষরেখা অতিক্রম করার পর, পৃথিবী যতই তার কক্ষপথে অগ্রসর হয় ততই পৃথিবীর উত্তর গোলার্ধ সূর্যের দিকে ঝুঁকতে থাকে এবং দক্ষিণ গোলার্ধ সূর্য থেকে দূরবর্তী হতে থাকে। এর ফলে উত্তর গোলার্ধে দিনের দৈর্ঘ্য ক্রমশ বৃদ্ধি পায় এবং রাতের দৈর্ঘ্য ক্রমশ হ্রাস পেতে থাকে। অপরদিকে দক্ষিণ গোলার্ধে এর ঠিক বিপরীত অবস্থা চলতে থাকে। এইভাবে উত্তর গোলার্ধ সূর্যের নিকটবর্তী হতে থাকে এবং ২০ হতে ২২ জুনের মধ্যে কোন এক সময় তা সূর্যের সর্বাধিক নিকটবর্তী হয়। ঐ দিন সূর্য কর্কটক্রান্তি রেখার উপরে লম্বভাবে কিরণ দেয় বলে উত্তর গোলার্ধে সবচেয়ে বড় দিন এবং সবচেয়ে ছোট রাত্রী হয় (১৪ ঘন্টা দিন এবং ১০ ঘন্টা রাত্রি)। দক্ষিণ গোলার্ধে এর বিপরীত অবস্থা হয়। এই সময়ে সূর্য উত্তরায়নের শেষ সীমায় পৌছায় বলে এই দিনকে উত্তর অয়নান্ত দিবস বা কর্কট সংক্রান্তি বলে।


title: উত্তর অয়নান্ত

text: উত্তর অয়নান্ত বা জুন অয়নান্ত হলো পৃথিবীতে সংঘটিত একটি অয়নান্ত, গ্রেগরিয়ান বর্ষপঞ্জি অনুসারে প্রতি জুন মাসের ২০ হতে ২২ তারিখের মধ্যে এটি সংঘটিত হয়। উত্তর গোলার্ধে উত্তর অয়নান্ত হলো গ্রীষ্মকাল; অপরদিকে দক্ষিণ গোলার্ধে এই সময়ে শীতকাল বিরাজ করে।


title: পৃথিবী

text: জ্যোতির্বিজ্ঞানের রেওয়াজ থেকে, অয়তান্ত-বিন্দু অনুসারে চারটি ঋতুর হিসাব করা যায়—এটা হল সেই বিন্দু যা থেকে পৃথিবীর অক্ষ রেখার অক্ষীয় ঢাল সূর্যের কত কাছে রয়েছে বা সূর্য থেকে কত দূরে রয়েছে তার হিসাব পাওয়া যায়—এবং বিষুব অনুসারে, যখন অক্ষীয় ঢালের দিক ও সূর্যের দিক সমান্তরালে থাকে। উত্তর গোলার্ধে, শীতকালীন অয়তান্ত-বিন্দু (winter solstice) বর্তমানে হয়ে থাকে ২১ ডিসেম্বর; গ্রীষ্মকালীন অয়তান্ত-বিন্দু হয়ে থাকে ২১ জুনের কাছাকাছি সময়ে, বসন্ত বিষুব হয়ে থাকে ২০ মার্চের কাছাকাছি এবং হেমন্তকালীন বিষুব হ্যে থাকে ২২ বা ২৩ সেপ্টেম্বর। দক্ষিণ গোলার্ধে এর বিপরীত ঘটনা ঘটে থাকে, যেখানে গ্রীষ্মকালীন ও শীতকালীন অয়তান্ত-বিন্দু গুলো নিজের মধ্যে পাল্টিয়ে যায় এবং বসন্ত বিষুব ও শারদীয় বিষুবের দিনও নিজেদের মধ্যে পাল্টিয়ে যায়।


title: ফেব্রুয়ারি

text:
উত্তর গোলার্ধে ফেব্রুয়ারি হচ্ছে শীতের তৃতীয় মাস আর দক্ষিণ গোলার্ধে এটি অনেকটা উত্তর গোলার্ধে আগস্ট মাসের সমতুল্য (অর্থাৎ গ্রীষ্মের তৃতীয় মাস)
সাধারণ বছরে ফেব্রুয়ারি, মার্চ আর নভেম্বর মাসের প্রথম তারিখ একই বার থাকে। সেসময় এই মাস আর জানুয়ারির শেষ দিন এক বার পড়ে। অধিবর্ষের সময় ফেব্রুয়ারি আর আগস্ট মাস একই বার দিয়ে শুরু হয়। এই মাসের একটি মজার দিক হচ্ছে অধিবর্ষ হোক আর নাই হোক, ফেব্রুয়ারি মাসের শেষ দিন যে বার থাকে, অক্টোবর মাসের শেষ দিন সেই একই বার থাকে।


title: রাত

text: দিন বড় হলে ভূ-পৃষ্ঠ অধিক সময় পর্যন্ত সৌরতাপ গ্রহণ করতে পারে এবং অধিক উত্তপ্ত হয়। কিন্তু দিনের তুলনায় রাত্রি বড় হলে তার বিপরীত অবস্থা ঘটে। ২১ মার্চ থেকে ২৩ সেপ্টেম্বর - এ ছয় মাস উত্তর গোলার্ধে অবস্থান করায় সেখানে গ্রীষ্মকাল এবং দক্ষিণ গোলার্ধে শীতকাল বিরাজ করে। গ্রীষ্মকালে দিন বড় হওয়ায় ঐ সময় উত্তর গোলার্ধে অধিক এবং দক্ষিণ গোলার্ধ কম সৌরতাপ পায়।


title: শরৎ

text: ভাদ্র ও আশ্বিন মাস মিলে শরৎ বাংলার ষড়ঋতুর তৃতীয় ঋতু। শরৎকে ইংরেজিতে "অটাম" বলা হলেও উত্তর আমেরিকায় একে "ফল" হিসেবে ডাকা হয়। পৃথিবীর ৪টি প্রধান ঋতুর একটি হচ্ছে শরৎকাল। উত্তর গোলার্ধে সেপ্টেম্বর মাসে এবং দক্ষিণ গোলার্ধে মার্চ মাসে শরৎকাল গ্রীষ্মকাল ও শীতকালের মধ্যবর্তী ঋতু হিসেবে আগমন করে। এসময় রাত তাড়াতাড়ি আসে এবং আবহাওয়া ঠাণ্ডা হতে থাকে। এই সময়ের অন্যতম বৈশিষ্ট্য হচ্ছে পত্রঝরা বৃক্ষের পাতার ঝরে যাওয়া।


title: পশ্চিমবঙ্গের ভূগোল

text: আর্দ্র গ্রীষ্মকালকে মৌসুমি বায়ুর আগমনের কাল বা বর্ষাকাল বলে জুন মাস থেকে সেপ্টেম্বর মাস পর্যন্ত সময়ে পশ্চিমবঙ্গে বর্ষাকাল থাকে । গ্রীষ্মের প্রচন্ড উত্তাপের ফলে পশ্চিমবঙ্গ সহ উত্তর ভারতের বিস্তীর্ণ সমভূমি অঞ্চলে নিম্নচাপের সৃষ্টি হয় । এর ফলে বঙ্গোপসাগরের উচ্চচাপ কেন্দ্র থেকে জলীয় বাষ্পপূর্ণ আর্দ্র বায়ু ওই নিম্নচাপ কেন্দ্রের দিকে ছুটে আসে । দক্ষিণ-পশ্চিম মৌসুমি বায়ুপ্রবাহের ফলে ১৫ই জুনের মধ্যেই পশ্চিমবঙ্গে প্রবল বর্ষণ শুরু হয় । পশ্চিমবঙ্গের গড় বৃষ্টিপাত প্রায় ১৮০ সেন্টিমিটার, এর মধ্যে প্রায় ১২৫ সেন্টিমিটার বৃষ্টিপাত বর্ষাকালেই হয়ে থাকে । বৃষ্টিপাতের পরিমাণ পশ্চিমবঙ্গের দক্ষিণ থেকে উত্তর দিকে ক্রমশ বাড়তে থাকে । বর্ষাকালে পশ্চিমবঙ্গের স্থান বিশেষে ১৩০ থেকে ৪০০ সেন্টিমিটারেরও বেশি বৃষ্টিপাত হয় । উত্তরবঙ্গে বৃষ্টিপাতের পরিমাণ বেশি গড় ৩০০ সেমির মতো এবং পশ্চিমাংশে মালভূমি অঞ্চলে সবচেয়ে কম, গড়ে ১৫০ সেমি. ।


title: উত্তরা গণভবন সংগ্রহশালা

text: সংগ্রহশালাটি গ্রীষ্মকালীন সময়সূচী হলো বেলা ১০টা থেকে সন্ধ্যা ৬টা পর্যন্ত। দুপুর ১টা থেকে ত্রিশ মিনিট মধ্যাহ্ন বিরতি। আর শীত কালীন সময়সূচী হলো সকাল ১০টা থেকে বিকেল ৫টা পর্যন্ত খোলা। দুপুর ১টা থেকে ৩০ মিনিট মধ্যাহ্ন বিরতি। উত্তরা গণভবন সংগ্রহশালা শুক্র-শনিবার ছাড়া  সরকারি ছুটির দিনগুলোতে বন্ধ থাকে।


title: ওপরা উইনফ্রি

text: ওপরা যুক্তরাষ্ট্রের দক্ষিণের রাজ্য মিসিসিপির নিভৃত পল্লীতে এক অবিবাহিত মায়ের ঘরে জন্মগ্রহণ করেন। পরে বেড়ে উঠেছেন আরও উত্তরের শহর মিলওয়াকিতে। তিনি নয় বছর বয়সে ধর্ষিত হন এবং চৌদ্দ বছর বয়সে এক পুত্র সন্তান জন্ম দেন। তবে শিশুটি জন্মের কিছুদিন পর মারা যায়। তার বাবার কাছে থাকাকালীন ওপরা হাইস্কুলে পড়ার ফাঁকে টেনেসীর একটি স্থানীয় রেডিওতে চাকুরি পেয়ে যান। তখন তার বাবা টেনেসী রাজ্যে নরসুন্দর হিসেবে কাজ করতেন। মাত্র উনিশ বছর বয়সে সেখানে ওপরা তার রেডিও পেশা শুরু করেন স্থানীয় সান্ধ্যকালীন খবর উপস্থাপনার মাধ্যমে। পরে অবশ্য তাকে উপস্থিত বক্তব্যে পারদর্শিতা দেখে দিবাকালীন টক শো' উপস্থাপন করতে দেয়া হয়। শিকাগোর একটি স্থানীয় রেডিওর তৃতীয় সারির একটি টক শো' যখন ওপরার হাত ধরে প্রথম সারিতে জায়গা করে নিল তখনই ওপরা নিজের প্রডাকশন কোম্পানি খুললেন এবং আন্তর্জাতিক প্রচারে চুক্তিবদ্ধ হলেন।


title: ওপরা উইনফ্রি

text: ওপ্‌রা গেইল উইনফ্রি (জন্ম: জানুয়ারি ২৯, ১৯৫৪) একজন জনপ্রিয় মার্কিন টেলিভিশন ব্যক্তিত্ব। "টক শো"-এর উপস্থাপিকা হিসাবে তিনি ১৯৮০ এর দশকের মধ্যভাগ হতে বিপুল জনপ্রিয়তা অর্জন করেন। তিনি ওপ্‌রা নামেই সমধিক পরিচিত। একই সাথে তিনি একজন মানবহিতৈষী ও গণমাধ্যম ধনকুবের। আন্তর্জাতিকভাবে বিস্তৃত টক শো 'দ্য ওপরা উইনফ্রি শো' তাকে একাধিক এমি পুরস্কার এনে দিয়েছে। এই শো' টেলিভিশনের ইতিহাসে সবচেয়ে বেশি প্রচারিত বলে গণ্য। নিজে ম্যাগাজিন প্রকাশের পাশাপাশি তিনি একজন শক্তিমান সাহিত্য সমালোচক এবং একাডেমি পুরস্কার মনোনীত অভিনেত্রী। তিনি বিংশ শতাব্দীর সবচেয়ে ধনী আফ্রিকান মার্কিন, উত্তর আমেরিকার প্রথম কোটিপতি এবং সর্বকালের সেরা আফ্রিকান মার্কিন মানবহিতৈষী। পরপর তিন বছর তিনি বিশ্বের অনন্য কৃষ্ণাঙ্গ কোটিপতি হিসেবে বিবেচিত হয়েছেন। কারো কারো মতে তিনি বিশ্বের সবচেয়ে প্রভাবশালী মহিলা। ২০০৮ সালের জুনে প্রকাশিত ফর্বস ম্যাগাজিন প্রকাশিত ২০০৮ সালের ১০০ জনপ্রিয় প্রভাবশালী ব্যক্তির তালিকায় পর পর দ্বিতীয়বারের মতো সর্বোচ্চ স্থান দখল করেন। এ নিয়ে তিনি পাঁচবার ফোর্বস কর্তৃক বিশ্বের সবচেয়ে প্রভাবশালী মহিলা নির্বাচিত হলেন। ২০১৩ সালে মার্কিন রাষ্ট্রপতি বারাক ওবামা তাকে রাষ্ট্রপতি পদক এবং ডিউক ও হার্ভার্ড বিশ্ববিদ্যালয় তাকে সম্মানসূচক ডক্টরেট ডিগ্রি প্রদান করে।


title: ডাব্লিউডাব্লিউই র

text: ডব্লিউডব্লিউএফের সোমবার নাইট রায়ের শুরুতে, অনুষ্ঠানটি প্রথম জানুয়ারী 11, 1993 এ মার্কিন নেটওয়ার্ককে প্রাইম টাইম রেস্টলিংয়ের প্রতিস্থাপন হিসাবে প্রচারিত হয়েছিল, যা আট বছরের জন্য নেটওয়ার্ক সম্প্রচার করেছিল। মূল কাঁচা দৈর্ঘ্যে 60 মিনিট ছিল এবং টেলিভিশনের পেশাদার কুস্তিতে নতুন স্থল ভেঙ্গেছিল। ঐতিহ্যগতভাবে, কুস্তি শো ছোট শ্রোতা বা বড় আঙ্গিনা শো এ শব্দ পর্যায়ে টেপ করা হয়। কাঁচা সূত্রটি সুপারস্টার এবং রেস্টলিং চ্যালেঞ্জের মতো সম্প্রচারিত টেপড উইকএন্ড শো থেকে আলাদা ছিল। স্টুডিও ভয়েস ওভার এবং টেপড আলোচনার সাথে মিলিয়ে সপ্তাহের আগে টেপের পরিবর্তে, Raw একটি শো শট এবং লাইভ দর্শকদের কাছে সম্প্রচারিত হয়েছিল, এগুলি ঘটেছে এমন কোণগুলির সাথে খেলছে।


title: রোমা, চিত্তা আপের্তা

text: ১৯৪৪ সালে নাৎসি বাহিনী অধিকৃত রোমের (আগস্ট ১৪, ১৯৪৩ সালের পরে ওপেন সিটি) প্রেক্ষাপট বিস্তৃত হয়েছে এ-চলচ্চিত্রে। সে সময়ে জার্মান গেস্টাপো শহরে ঢুকে পড়ে। সেখানে তৎকালীন অন্যতম প্রথাবিরোধী জর্জিও ম্যানফ্রেডিকে তারা খুঁজে পায়। এদিকে ম্যানফ্রেডি তাদের কাছ থেকে পালাতে থাকে। সে তার বন্ধু ফ্রান্সেসকোর কাছে যায় এবং বন্ধুর বাগদত্তা পিনার কাছে সাহার্য চায়। পিনা তাকে নিয়ে যায় পাদ্রী ডন পিয়াত্রোর কাছে। পিনা এবং পিয়াত্রো দু'জন মিলে ম্যানফ্রেডিকে শহর থেকে পালাতে সাহার্য করতে থাকে। এদিকে পিয়াত্রোকে কাজে লাগাতে চায় গেস্টাপো। তারা মনে করে, পিয়াত্রোকে ধর্মীয় বিশ্বাসের মাধ্যমে ভোলানো সম্ভব। তবে পিয়াত্রো বিশ্বাস করতেন, অন্যকে সাহার্য করাই ঈশ্বরকে সাহার্য করা। কিন্তু এতো চেষ্টা সত্ত্বেও শেষ পর্যন্ত ম্যানফ্রেডি পালাতে ব্যর্থ হন। পিনার বোন এবং ম্যানফ্রেডির প্রাক্তন প্রেমিকা মারিনানেশার লোভে পড়ে ম্যানফ্রেডিকে জার্মানদের হাতে ধরিয়ে দেন। পিয়াত্রো চোখের সামনে ম্যানফ্রেডির অত্যাচার এবং মৃত্যু দেখে। তবু তিনি গেস্টাপোর সাথে হাত মেলায় না। ফলে ডন পিয়াত্রোকে তারা হত্যা করে।বিজয়


title: ডাব্লিউডাব্লিউই র

text: কাঁচা নিউ ইয়র্ক সিটি থিয়েটারের ম্যানহাটান সেন্টারে গ্র্যান্ড বলরুমে থেকে উদ্ভূত হয়েছিল এবং প্রতি সপ্তাহে লাইভ প্রচারিত হয়েছিল। একটি ঘনিষ্ঠ ঘটনাস্থল এবং লাইভ কর্ম সমন্বয় একটি সফল উন্নতি প্রমাণিত। যাইহোক, সাপ্তাহিক লাইভ সময়সূচী WWF উপর একটি আর্থিক ড্রেন হতে প্রমাণিত। স্প্রিং 1997 থেকে স্প্রিং 1997 পর্যন্ত, লাইভ পর্বের প্রচারের পরে কাঁচা সপ্তাহের মূল্যের পর্বগুলি টেপ করবে। পিএইচপিএফ এপ্রিল 1993 সালে নিউ ইয়র্কের পককিস্কি-এর মধ্য-হডসন সিভিক সেন্টারে এবং আবার জুন ও অক্টোবরে (1984-1986 থেকে, সিভিক সেন্টারটি অন্য WWF টিভি শো, চ্যাম্পিয়নশিপ রেস্টলিংয়ের বাড়ি ছিল। )। নিউইয়র্কের বাইরে উত্পাদিত প্রথম পর্বটি 1993 সালের নভেম্বরে বুশকিল, পেনসিলভানিয়াতে টেপ করা হয়েছিল এবং রায় ম্যানহাটান সেন্টারে স্থায়ীভাবে চলে গিয়েছিল, কারণ প্রদর্শনী যুক্তরাষ্ট্র জুড়ে রাস্তায় নেমেছিল এবং ছোট স্থানগুলিতে ছিল।


title: দ্য টিউডর্স

text: শোটাইমের জন্য রেভেইল প্রোডাকশনস ওয়ার্কিং টাইটেল টেলিভিশন ও কানাডিয়ান ব্রডকাস্টিং কর্পোরেশনের সহযোগিতায় পিস আর্চ এন্টারটেইনমেন্ট এই ধারাবাহিকটি প্রযোজনা করে। এটি নির্মিত হয়েছে আয়ারল্যান্ডে। প্রথম দুটি এপিসোড প্রথম সম্প্রচারিত হয় ডাইরেক্ট টিভি, টাইম ওয়ার্নার কেবল ওনডিম্যান্ড, নেটফ্লিক্স, ভেরিজোন ফিওস ওন ডিম্যান্ড, ইন্টারনেট মুভি ডেটাবেজ ও সিরিজের ওয়েবসাইটে। এরপর শোটাইমে এর আনুষ্ঠানিক প্রিমিয়ার হয়। ২০০১ সালের ১ এপ্রিল "দ্য টিউডরস"-এর প্রিমিয়ার তিন বছরে শোটাইমের সর্বোচ্চ রেটিং-প্রাপ্ত সিরিজ। ২০০৭ সালের এপ্রিলে শো দ্বিতীয় মরসুমের জন্য রিনিউ করা হলে বিবিসি ঘোষণা করে, তারা যুক্তরাজ্যে এই ধারাবাহিক প্রচারের একচেটিয়া স্বত্ত্ব কিনে নিয়েছে। ২০০৭ সালের ৫ অক্টোবর থেকে উক্ত চ্যানেলে এটি সম্প্রচারিত হতে শুরু করে। কানাডার সিবিসি ২০০৭ সালের ২ অক্টোবর থেকে এটির সম্প্রচার শুরু করে।


title: দ্য সোর্ড অব টিপু সুলতান

text:
১৯৯০ সালে প্রথম দূরদর্শনে হিন্দি ভাষায় ধারাবাহিকটি সম্প্রচারিত হয়, ২০০১ সালে স্টার প্লাসেও সিরিজটি সম্প্রচার করা হয়। ১৯৯০ -এর শুরুর দিকে এর পর্বগুলো বাংলায় অনুবাদ করে বিটিভিতে এবং ২০০৬ সালে তামিল ভাষায় ডিডি পোড়িঘাই চ্যানেলে সম্প্রচার করা হয়। বিটিভির সম্প্রচারে, বেশ কিছু সংলাপের অংশ কর্তন করা হয়। উপমহাদেশের বাইরে, নাটকটি ১৯৯০ এর সূচনালগ্নে যুক্তরাজ্যের চ্যানেল ৪-এ সম্প্রচারিত হয়। অন্যান্য যে সকল দেশে ধারাবাহিকটি সম্প্রচারিত হয় সেগুলো হল ইরান, ইন্দোনেশিয়া ও মরিশাস। পরবর্তীতে এর ১২টি ডিভিডির একটি অরিজিনাল প্যাকও মুক্তি পায়।
বর্তমানে নাটকটি মালায়াম ভাষায় মিডিয়া ওয়ান টিভিতে এবং বাংলা ভাষায় মাছরাঙ্গা টিভিতে সম্প্রচারিত হচ্ছে।


title: মোহাম্মদ আলী (মুক্তিযোদ্ধা)

text: ১৯৭১ সালে ঠাকুরগাঁও ছিলো দিনাজপুর জেলার একটি মহকুমা। পাকিস্তানী শাসকদের অত্যাচার ও নিপীড়নের কারণে সারা বাংলার মত প্রত্যন্ত এই জনপদেও চাপা ক্ষোভ বিরাজ করতে ছিলো । ১৯৭১ সালের ৭ই মার্চ সকাল থেকেই রেডিওতে ঘন ঘন প্রচার করা হচ্ছিল বঙ্গবন্ধুর শেখ মুজিবুর রহমানের ভাষণ সরাসরি ঢাকার রমনায় অবস্থিত রেসকোর্স ময়দানে থেকে প্রচার করা হবে। কিন্তু বঙ্গবন্ধু ভাষণের মঞ্চে উঠার আগ মুহূর্তে পাকিস্তানী সেনাবাহিনীর সরাসরি প্রচার বন্ধ করে দেয়। ৮ মার্চ বঙ্গবন্ধুর সমগ্র ভাষণের রেকর্ড রেডিওতে প্রচারিত হওয়ার পর শহর বিক্ষোভে গর্জে উঠে। এরপরে সারাদেশের মত ঠাকুরগাঁও মহকুমাতেও পাকিস্তানী শাসন ব্যবস্থা ভেঙ্গে পরে । স্কুল, কলেজ, অফিস আদালত পরিচালিত হতে থাকে বঙ্গবন্ধুর নির্দেশে ।


title: ডার্কার দ্যান ব্ল্যাক

text: প্যান্ডোরা [ PANDORA (Physical Alteration Natural Deconstruction Organized Research Agency) ]'ডার্কার দ্যান ব্ল্যাক' এর স্রষ্টা তেন্সাই ওকামুরা এবং এর পরিবেশক বোনস এবং আনিপ্লেক্স। এটি টোকিও ব্রডকাস্টিং স্টেশন আর এমবিএস এ বৃহস্পতিবার লেট নাইট আনিমে ব্লকে সম্প্রচারিত হয়। এর আগে এইব্লকে সানরাইজ এর সিরিজ "কোড গিয়াসঃ লালুশ অফ দ্যা রেবেলিওন" প্রচারিত হত, এবং "কোড গিয়াস" এর মতই এর কর্পোরেট পার্টনারশিপ ছিল পিৎজা হাট এবং নিফটি। এর স্যাটেলাইট সম্প্রচার হয় আনিম্যাক্সে। ইংরেজি ভাষায় এটি আনিম্যাক্স এশিয়াতে প্রচারিত হয়। জাপানে এর ডিভিডি রিলিজ হয় আনিপ্লেক্স এর ব্যানারে। নবম এবং শেষ ডিভিডিতে একটি ওভিএ সংযুক্ত ছিল। ডিভিডি জুলাই ২৫, ২০০৭ থেকে মার্চ ২৬, ২০০৮ পর্যন্ত রিলিজ হয়েছিল। ফানিমেশন রিজিওন ১ এর ডিভিডি লাইসেন্স কিনে নিয়েছে।


title: অ্যাভাটর: দ্য লাস্ট এয়ারবেন্ডার

text: এর সম্প্রচারের প্রকৃত তারিখ হিসেবে ২০০৪ সালের নভেম্বরকে উল্লেখ করা হলেও টিভিতে এর মূল সম্প্রচার শুরু হয়েছে ২০০৫ সালের ২১ ফেব্রুয়ারি। এছাড়া ডিভিডি আকারে বাজারে পাওয়া যায়, ইন্টারনেটে আইটিউন্‌স স্টোর বা এক্সবক্স লাইভ মার্কেটপ্লেস থেকে ডাউনলোডও করা যায়। এই ধারাবাহিকের স্রষ্টা এবং নির্বাহী প্রযোজক হলেন যৌথভাবে মাইকেল দান্তে ডিমার্টিনো এবং ব্রায়ান কনিয়েজকো। ৬-১১ বছরের শিশুদের কথা ভেবে নির্মিত হলেও নিকেলোডিয়ন চ্যানেলের রেটিং লাইনআপে এটি খুব ভালো স্কোর করেছে। এর সবচেয়ে বেশি রেটিংপ্রাপ্ত পর্বটি একসাথে প্রায় ৪.৪ মিলিয়ন দর্শক উপভোগ করেছিল। দর্শক ও সমালোচক সবার কাছেই এর জনপ্রিয়তা উল্লেখযোগ্য।জনপ্রিয় হওয়ার কারণেই নিকেলোডিয়ন এর দ্বিতীয় ও তৃতীয় মৌসুম শুরু কথা চিন্তা করতে পেরেছে। মোট ৯টি ডিভিডিতে এর বাজার সংস্করণ প্রকাশিত হয়েছে। এছাড়া একে নিয়ে জনপ্রিয় ধাঁচের কার্ড গেম, একটি ভিডিও গেম এবং দুটি লেগো সেট বেরিয়েছে। প্যরামাউন্ট পার্কস এতে প্রদর্শিত প্রাণীগুলোর স্টাফ সংরক্ষণ করেছে। এর ইংরেজি লোগোর সাথে চীনা অক্ষর 降卋(世)神通 (পিনিয়িন:Jiàngshì Shéntōng) রয়েছে।


title: জঙ্গলমহল

text: জঙ্গল মহল হল ভারতের পশ্চিমবঙ্গ রাজ্যের বীরভূম, বাঁকুড়া, পশ্চিম মেদিনীপুর ঝাড়গ্রাম ও ছোটোনাগপুর মালভূমির বন ও পর্বতময় অংশটির নাম। অষ্টাদশ শতাব্দীতে এই অঞ্চল ব্রিটিশ শাসনাধীনে আসার পর এই নাম চালু হয়। সেযুগে জঙ্গল তরাই নামে পরিচিত অঞ্চলে এই জেলা অবস্থিত ছিল। এই অঞ্চলটি ছিল ঘন বনাকীর্ণ এবং সাঁওতাল অধ্যুষিত।


title: ঘাঘরা, পশ্চিম মেদিনীপুর

text: ঘাঘরা ভারতের পশ্চিমবঙ্গ প্রদেশের পশ্চিম মেদিনীপুর জেলায় অবস্থিত একটি পর্যটন কেন্দ্র ৷ এখানে জঙ্গলের মধ্যে একটি পাহাড়ি ঝর্ণা আছে ৷ স্থানটি আদিবাসী অধ্যুসিত ঘন জঙ্গলে ঘেরা প্রত্যন্ত গ্রামে অবস্থিত ৷ বাসের চল নেই ৷ এখানে কোনো থাকার ব্যবস্থা নেই ৷ এখান থেকে ৯ কিমি দূরে অবস্থিত বেলপাহাড়ী গ্রাম পর্যন্ত বাস চলাচল করে ৷ বেলপাহাড়ী থেকে ঘাঘরা এই ৯ কিমি পথ জীপ ভাড়া করে আসা যায় ৷ অনেক পর্যটক জঙ্গলের ভেতর দিয়ে ৬ কিমি ট্রেক করে সংক্ষিপ্ত পথেও বেলপাহাড়ী থেকে ঘাঘরা আসেন ৷ ঘাঘরার প্রাকৃতিক সৌন্দর্য অসাধারণ ৷ বেলপাহাড়ী সড়কপথে মেদিনীপুর ও খড়গপুর শহরের সাথে যুক্ত ৷ বর্তমানে চরমপন্থী নকসাল সংগঠন বেলপাহাড়ীতে সক্রিয় হবার পর থেকে ঘাঘরাতে পর্যটকের সংখ্যা অনেক কমে গেছে ৷


title: জঙ্গল তরাই

text: আধুনিক ভারতের পশ্চিমবঙ্গ, বিহার ও ঝাড়খণ্ড রাজ্যের অংশবিশেষ নিয়ে জঙ্গল তরাই অঞ্চলটি গঠিত হয়েছিল। এটি ছিল সাঁওতাল ও মুন্ডা উপজাতি অধ্যুষিত একটি ঘন বনাঞ্চল। উইলিয়াম হোজেস লিখেছেন, জঙ্গল তরাই ভাগলপুরের পশ্চিমে অবস্থিত ছিল।


title: পশ্চিমবঙ্গের ভূগোল

text: পশ্চিমবঙ্গের উত্তরের পার্বত্য অঞ্চলের দক্ষিণে, তরাই ও গঙ্গার মধ্যবর্তী স্থানে অবস্থিত । জলপাইগুড়ি জেলার দক্ষিণাঞ্চল, উত্তর দিনাজপুর জেলা (উত্তরের কয়েকটি অংশ বাদে), দক্ষিণ দিনাজপুর জেলা, মালদহ জেলা ও কোচবিহার জেলার দক্ষিণাঞ্চল নিয়ে এই সমভূমি গঠিত। উত্তর দিনাজপুরের যে সংকীর্ণ ভূখণ্ডটি মালদহ ও দক্ষিণ দিনাজপুরের সঙ্গে দার্জিলিং ও জলপাইগুড়ি জেলার সংযোগ রক্ষা করছে তার নাম মহানন্দা করিডোর। উত্তর ও দক্ষিণ দিনাজপুরের সমস্ত অঞ্চলই পলল সমভূমি। তিস্তা, তোর্সা, মহানন্দা প্রভৃতি নদীর পলি জমে এই অঞ্চলটি গড়ে উঠেছে । মোটামুটিভাবে সমতল হলেও মাঝে মাঝে এখানে সেখানে খাল-বিল এবং উঁচু-নীচু জমি চোখে পড়ে । এখানে কোনও কোনও স্থানে ৩০ মিটার পর্যন্ত উঁচু ঢিবি দেখা যায় ।


title: পশ্চিমবঙ্গের জেলা

text: দার্জিলিং, জলপাইগুড়ি, আলিপুরদুয়ার, কোচবিহার, উত্তর দিনাজপুর, দক্ষিণ দিনাজপুর ও মালদহ — গঙ্গার উত্তরে অবস্থিত এই জেলাগুলি একসঙ্গে উত্তরবঙ্গ নামে পরিচিত। উত্তরবঙ্গ তিনটি প্রধান ভৌগোলিক অঞ্চলে বিভক্ত। যথা, দার্জিলিং হিমালয় পার্বত্য অঞ্চল, তরাই ও ডুয়ার্স অঞ্চল এবং উত্তরবঙ্গ সমভূমি। শিলিগুড়ি করিডর (যা ‘চিকেনস নেক’ নামেও পরিচিত) উত্তর-পূর্ব ভারতের সঙ্গে দেশের মূল ভূখণ্ডের সংযোগ রক্ষা করছে। জলপাইগুড়ি ও কোচবিহার জেলায় কয়েকটি ভারত-বাংলাদেশ "ছিটমহল" অবস্থিত।


title: পশ্চিমবঙ্গের জেলা

text: গঙ্গার দক্ষিণে অবস্থিত জেলাগুলি হল: বাঁকুড়া, বর্ধমান, বীরভূম, পুরুলিয়া, মুর্শিদাবাদ, নদিয়া, পশ্চিম মেদিনীপুর, পূর্ব মেদিনীপুর, হুগলি, হাওড়া, কলকাতা, উত্তর চব্বিশ পরগনা ও দক্ষিণ চব্বিশ পরগনা। এই অঞ্চলটি দক্ষিণবঙ্গ নামে পরিচিত। দক্ষিণবঙ্গ পাঁচটি প্রধান ভৌগোলিক অঞ্চলে বিভাজিত। যথা, রাঢ় অঞ্চল, পশ্চিমের মালভূমি ও উচ্চভূমি অঞ্চল, উপকূলীয় সমভূমি অঞ্চল, সুন্দরবন ও গাঙ্গেয় বদ্বীপ অঞ্চল। রাজ্যের রাজধানী কলকাতা কলকাতা জেলা নিয়ে গঠিত।


title: হুগলী নদী

text:
হুগলি নদী বা ভাগীরথী-হুগলী পশ্চিমবঙ্গে নদীর একটি শাখানদী। পশ্চিমবঙ্গের উপর দিয়ে প্রবাহিত এই নদীটির দৈর্ঘ্য প্রায় ২৬০ কিলোমিটার। মুর্শিদাবাদ জেলার ফারাক্কা বাঁধ থেকে একটি খালের আকারে নদীটি উৎসারিত হয়েছে। হুগলি জেলার হুগলি-চুঁচুড়া শহরটি (পূর্বনাম হুগলি) এই নদীর তীরে অবস্থিত। হুগলি নামটির উৎস অজ্ঞাত, তাই জানা যায় না যে নদী না শহর কোনটির নামকরণ আগে হয়েছিল।
ভগীরথী নামটি পৌরাণিক। কিংবদন্তী অনুযায়ী, রাজা ভগীরথ মর্ত্যলোকে গঙ্গা নদীর পথপ্রদর্শক ছিলেন বলে গঙ্গার অপর নাম ভাগীরথী। হুগলি নামটি অপেক্ষাকৃত অর্বাচীন। ইংরেজ আমলেই সর্বপ্রথম ভাগীরথীর দক্ষিণভাগের প্রবাহকে হুগলি নামে অভিহিত হয়।


title: পশ্চিমবঙ্গের ভূগোল

text: ভুপ্রকৃতিগত ভাবে উত্তরের সমভূমি অঞ্চলকে তাল, বরেন্দ্রভূমি ও দিয়ারা এই তিনটি অংশে ভাগ করা যায় । মহানন্দা নদী মালদহ জেলাকে দুই ভাগে ভাগ করেছে। পূর্বাংশটি প্লাবন সমভূমি। এটি পুরনো পলিমাটিতে গঠিত। এখানে কয়েকটি টিলাও দেখা যায়। এই অঞ্চলটি বরেন্দ্রভূমি নামে পরিচিত এবং এটি গাঙ্গেয় বদ্বীপ অঞ্চলের অংশ। পশ্চিমাংশটি নতুন পলিমাটিতে গঠিত। এই অংশে কালিন্দী নদী মহানন্দা নদীতে মিশেছে। মালদহের কালিন্দী নদীর উত্তরে অবস্থিত ভূমিভাগ তাল নামে পরিচিত। এটি একটি নিম্নভূমি। এখানে অনেক জলা ও বিল দেখা যায়। কালিন্দী নদীর দক্ষিণে অবস্থিত উর্বর অংশটির নাম দিয়ারা। জলপাইগুড়ি ও কোচবিহার জেলার দক্ষিণাঞ্চলও নতুন পলিমাটি এবং তিস্তা, তোর্সা, রায়ডাক, জলঢাকা, সঙ্কোশ, বালাসোন, পুনর্ভবা, আত্রেয়ী ও অন্যান্য ছোট নদীগুলির জমা করা নুড়িপাথরে তৈরি হয়েছে।


title: পদ্মজা নাইডু হিমালয়ান জুওলজিক্যাল পার্ক

text: পদ্মাজা নাইডু হিমালয়ান জুওলজিক্যাল পার্ক (দার্জিলিং চিড়িয়াখানা হিসাবেও পরিচিত) হচ্ছে ভারতের পশ্চিমবঙ্গ প্রদেশের দার্জিলিং এ ৬৭.৫৬ একর(২৭.৩ হেক্টর) স্থানজুড়ে অবস্থিত একটি চিড়িয়াখানা। চিড়িয়াখানাটি ১৯৫৮ সালে চালু করা হয় এবং ৭,০০০ ফুট(২,১৩৪ মিটার) উচ্চতায় অবস্থানের কারণে ভারতের সর্বোচ্চ উচ্চতায় অবস্থিত চিড়িয়াখানা হিসাবে প্রসিদ্ধ। চিড়িয়াখানাটিতে পাহাড়ী অঞ্চলের প্রাণী প্রজনন ব্যবস্থা রয়েছে এবং এখানে স্নো লেপার্ড, হিমালয় অঞ্চলের বিপন্ন প্রজাতির নেকড়ে এবং লাল পান্ডা প্রভৃতি প্রাণীর সফল কৃত্রিম প্রজনন সম্ভব হয়েছে। চিড়িয়াখানাটিতে প্রতিবছর প্রায় ৩,০০,০০০ দর্শনার্থী আসেন। পার্কটির নাম সরোজিনী নাইডুর মেয়ে পদ্মাজা নাইডু(১৯০০-১৯৭৫) এর নাম অনুসারে রাখা হয়। চিড়িয়াখানাটি রেড পান্ডা প্রোগ্রাম এর ক্ষেত্রে ভারতের সেন্ট্রাল জু অথরিটি এর কেন্দ্র হিসাবে কাজ করে এবং এটি ওয়ার্ল্ড অ্যাসোসিয়েশন অব জু এন্ড অ্যাকুরিয়াম এর একজন সদস্য।


title: জলপাইগুড়ি জেলা

text: জলপাইগুড়ি জেলা (উচ্চারণ: ˌʤælpaɪˈgʊəri) () ভারতের পশ্চিমবঙ্গ রাজ্যের উত্তর ভাগে অবস্থিত। জেলাটির পূর্বে পশ্চিমবঙ্গের আলিপুরদুয়ার জেলা,পশ্চিমে পশ্চিমবঙ্গের দার্জিলিং জেলা, উত্তরে ভুটান রাষ্ট্র এবং দক্ষিণে পশ্চিমবঙ্গের কোচবিহার জেলা এবং বাংলাদেশ-এর পঞ্চগড় জেলা অবস্থিত । জেলাটির সীমানা ২৬° ১৫' ৪৭" এবং ২৬° ৫৯' ৩৪" উত্তর অক্ষাংশ এবং ৮৮° ২৩' ০২" and ৮৯° ০৭' ৩০" পূর্ব দ্রাঘিমাংশ তে অবস্থিত। এই জেলার সদর হল জলপাইগুড়ি।


title: ঢাকা বিশ্ববিদ্যালয়ের ইতিহাস

text: ১৯২১ সালের ১ জুলাই ঢাকা বিশ্ববিদ্যালয় স্থাপিত হয়েছিল ঢাকা হল (পরে শহীদুল্লাহ হল), জগন্নাথ হল এবং মুসলিম হল (পরে সলিমুল্লাহ মুসলিম হল) নিয়ে। হলগুলো শুধু ছাত্রাবাস রুপেই নয় সঙ্গে সঙ্গে ছাত্রদের শিক্ষা, সমাজ ও সাংস্কৃতিক জীবনে উপযুক্তভাবে গড়ে তোলার জন্য শিক্ষা ও অনুশীলন কেন্দ্ররূপেও পরিকল্পিত হয়েছিল। পরিকল্পনায় ছিল, বিশ্ববিদ্যালয়ের প্রত্যেক শিক্ষক কোন না কোন হলের সঙ্গে যুক্ত থাকবেন, ছাত্রদের উপদেষ্টারুপে এবং অনুশীলনী ক্লাস নিবেন। প্রত্যেকটি হলকে চারটি হাউসে বিভক্ত করা হয়েছিল চারশত ছাত্রের জন্য আর প্রতি পঁচাত্তরজন ছাত্রের তত্ত্ববধানের জন্য একজন করে আবাসিক শিক্ষক বা হাউস টিউটরের ব্যবস্থা ছিল। হিন্দু ছাত্রদের জন্য জগন্নাথ হল, মুসলমান ছাত্রদের জন্য সলিমুল্লাহ মুসলিম হল আর সবধর্মের ছাত্রদের জন্য ঢাকা হল স্থাপিত হয়েছিল।


title: ঢাকা বিশ্ববিদ্যালয়

text: ছাত্র-ছাত্রীদের জন্য বিশ্ববিদ্যালয়ের দ্বার উন্মুক্ত হয় ১৯২১ সালের ১ জুলাই। সে সময়ের ঢাকার সবচেয়ে অভিজাত ও সৌন্দর্যমণ্ডিত রমনা এলাকায় প্রায় ৬০০ একর জমির উপর পূর্ববঙ্গ এবং আসাম প্রদেশের পরিত্যক্ত ভবনাদি এবং ঢাকা কলেজের (বর্তমান কার্জন হল) ভবনসমূহের সমন্বয়ে মনোরম পরিবেশে গড়ে উঠে ঢাকা বিশ্ববিদ্যালয়। প্রতিষ্ঠার এই দিনটি প্রতিবছর "ঢাকা বিশ্ববিদ্যালয় দিবস" হিসেবে পালন করা হয়।